Raajjeygai Covid-19 vaccine dhinumugai iskandheyne meehun kanda...\nއެންމެ ފުރަތަމަ ވެކްސިން ލިބޭ3އިންސައްތައިގައި ހިމެނެނީ ސިއްހީ ދާއިރާގައި، ސޯޝަލް ސަރވިސްގައި އަދި ސީދާ ބަލިމީހުންނާ ދިމާވާގޮތަށް މަސައްކަތްކުރާ މީހުން\nވެކްސިން ޖަހާނެ މީހުން ކަނޑައަޅާފައިވާއިރު އެމީހުންގެ އަދަދުތައް ރާއްޖޭގެ އެކި ހިސާބުތަކުގައި ތިބި މިންވަރު އަންނަނީ ބަލަމުން\nކޮވެކްސް ފެސިލިޓީ ނޫނަސް އެހެން ގޮތްގޮތުންވެސް ރާއްޖެއަށް ވެކްސިން ހޯދުމަށް ކަމާގުޅޭ ފަރާތްތަކާއެކު މަޝްވަރާތައް އަންނަނީ ކުރަމުން\nކ. މާލެ | 18 އޮކްޓޯބަރ 2020 | އާދީއްތަ 15:33 | 21,896\nމާލޭގެ މަގެއްގެ މަތީގައި މީހުން ހަރަކާތްތެރިވަނީ - ރާއްޖެއެމްވީ\nކޮވިޑް-19 ދުނިޔޭގެ 39 މިލިއަނަށްވުރެ ގިނަ މީހުންނަށް ޖެހި އެބަލީގައި މިލިއަނަކަށްވުރެ ގިނަ މީހުންގެ ފުރާނަ މިހާރުވެސް ވަނީ ގެއްލިފައެވެ. އެހެންކަމުން އެންމެންނަށްވެސް އިންތިޒާރު ކުރެވެމުން އަންނަނީ މިކަމަށް ނިމުމެއް އަންނާނެ ދުވަހަކަށެވެ. އެކަން ވާންއޮތީ މިވައިރަސް އަށް ވެކްސިނެއް ނުވަތަ ބޭހެއް ލިބުމުންނެވެ. ކޮވިޑް-19 ދުނިޔޭގައި ހަލުވިކަމާއެކު ފެތުރެމުން ފެށުމާއެކު ނަންހިނގާ ބޮޑެތި ފަރމަޝޫޓިކަލް ކުންފުނިތަކުން އަވަސްވެގަތީ ކޮވިޑް-19 އަށް ވެކްސިނެއް ހޯދުމަށެވެ.\nއާންމު ގޮތެއްގައި ވެކްސިނެއް އުފެއްދުމަށް މަދުވެގެން 18 މަސް ދުވަސް ހޭދަވާއިރު މިފަހަރު ދުނިޔެއަށް މަޖުބޫރުވެފައިވަނީ އެއަށްވުރެ އަވަހަށް ކޮވިޑް-19 އަށް ވެކްސިނެއް ހޯދުމަށެވެ. މިހާރުވެސް ދުނިޔޭގެ އެކި ކަންކޮޅުތަކުގައި ކޮވިޑް-19 އަށް 190ށް ވުރެ ގިނަ ވެކްސިން އުފެއްދުމުގެ މަސައްކަތް އަންނަނީ ކުރަމުންނެވެ. އާންމު ގޮތެއްގައި ކާމިޔާބުވަނީ އުފައްދަން މަސައްކަތްކުރާ ވެކްސިންތަކުގެ5ނުވަތަ7އިންސައްތަ ވެކްސިނެވެ.\nކޮވިޑް-19 އަށް އުފައްދަމުން އަންނަ ވެކްސިންތަކުގެ ބައެއް ވެކްސިންތައް މިހާރު އުޅެނީ ފޭސް ތިނެއްގެ ޓްރެއަލްގައެވެ. އެހެންނަމަވެސް އެއްވެސް ވެކްސިނަކަށް އަދި މިހާތަނަށް އައިއިރު ބޭނުންކުރުމުގެ ލައިސަންސެއް ލިބިފައެއްނުވެއެވެ. ވެކްސިނަކަށް ލައިސަންސް ލިބޭނީ ދެ ކަމެއް ފުރިހަމަ ވުމުންނެވެ. ފުރަތަމަ ކަމަކީ ވެކްސިން ޖަހައިގެން އެ ބައްޔަކުން ރައްކާތެރިކަން ލިބުމެވެ. ނުވަތަ އެބައްޔެއް ޖައްސާ ވައިރަސް އާ ދެކޮޅަށް ހަށިގަނޑުގެ ދިފާއީ ނިޒާމު ރަނގަޅަށް މަސައްކަތްކުރުމެވެ. ދެ ވަނަ ކަމަކީ ވެކްސިން ޖަހައިގެން އިންސާނާގެ ހަށިގަނޑަށް އިތުރު ގެއްލުމެއް ނުލިބުމެވެ. އެހެން ގޮތަކަށް ބުނާނަމަ ސައިޑް އެފެކްޓްސް ނުފެނުމެވެ. މި ދެކަންތައް ފުރިހަމަވާކަމުގެ ޔަގީންކަން ލިބުމުން އެވެކްސިނަކަށް ޑަބްލިޔުއެޗްއޯއިން ލައިސަންސް ދެ އެވެ.\nކޮވިޑް-19 އަށް އުފައްދާ ވެކްސިންތަކުގެ ތެރޭގައި ބައެއް ގައުމުތަކުގައި ރަޖިސްޓްރީކޮށްފައިވާ ވެކްސިން ހުރިއިރު ބައެއް ގައުމުތަކުގެ ރައްޔިތުންނަށް އެގައުމުތަކުގައި އުފައްދަމުން އަންނަ ވެކްސިން ދޭތާ ވަނީ ދުވަސްތަކެއް ވެފައެވެ. އެހެންނަމަވެސް އެއިން ކޮންމެ ވެކްސަނީވެސް އަދިވެސް ފޭސް ތިނެއްގެ ޓްރެއަލްގައި އުޅޭ ވެކްސިންތަކެވެ. އެއީ ލައިސަންސް ލިބިފައިވާ ވެކްސިންތަކެއް ނޫނެވެ. އެވެކްސިންތަކުން ކޮވިޑް-19 އިން ދިފާއުކޮށްދޭކަން ޔަގީންކުރުމަށް އަދިވެސް އެގައުމުތަކުން އަންނަނީ ޓެސްޓްތައް ކުރަމުންނެވެ.\nވެކްސިނަށް ލައިސަންސް ދިނުމަށް ވެކްސިންގެ ފޭސް ތިނެއްގެ ޓްރެއަލްގެ އެތައް ހާސް ޑޭޓާތަކެއް ދިރާސާކުރެއެވެ. އެހެންކަމުން ފޭސް ތިނެއްގައި އިންސާނުންގެ ގަޔަށް ވެކްސިން ޖަހައިގެން އަޖުމަ ބަލަމުންދާއިރު ވެކްސިން އުފައްދާ ކުންފުނިތަކުން އަންނަނީ މިޑޭޓާތައް މިހާރު އެއްކުރަމުންނެވެ. ވެކްސިނަށް ލައިސަންސް ދޭނީ މީގެ އެތައް ހާސް ޑޭޓާތަކެއް ރިވައިސްކުރުމަށްފަހު އެއީ ބޭނުންކުރުމަށް ރައްކާތެރި ވެކްސިނެއްކަން ޔަގީންކުރުމަށްފަހު އެވެ. މި ޑޭޓާތައް އެންމެ އަވަހަށްވެސް އެކުންފުނިތަކަށް ލިބޭ ވަރުވާނީ އަންނަ މަހު ކަމަށް ބައިނަލްއަގްވާމީ ރިޕޯޓްތައް ބުނެއެވެ.\nވެކްސިން އުފެއްދުމުގެ މަސައްކަތުގައި އަވަދެނެތި ކުންފުނިތަކުން އުޅެމުންދާއިރު ދެން އޮތީ ވެކްސިން ހޯދުމުގެ މަސައްކަތެވެ. ދުނިޔެ މިހާތަނަށް ދެކެފައިވާ މިފަދަ ކަންކަމަށް ބަލާއިރު މިފަދަ ވެކްސިނެއް އުފެއްދުމާއެކު ދުނިޔޭގެ ހުރިހާ ހިސާބަކަށް ހަމަހަމަކަމާއެކު ވެކްސިން ފޯރުކޮށްދެވިފައެއްނުވެ އެވެ. އެންމެ ފުރަތަމަ ޓީބީއަށް ވެކްސިނެއް ހޯދުނުއިރު އެބަލި އެންމެ ބޮޑަށް ފެތުރިފައިވާ އެފްރިކާ ސަރަހައްދަށް އެވެކްސިން ފޯރުކޮށްދިނުމަށް ފަސް އަހަރުގެ މުއްދަތެއް ނެގިއެވެ. އެހެންކަމުން މިތަޖުރިބާ ތަކަށް ބަލާ ދުނިޔޭގެ ސިއްހަތު ޖަމިއްޔާ(ޑަބްލިޔުއެޗްއޯ) އިން މިފަހަރު މިކަން ތަކުރާރުވާކަށް ބޭނުމެއްނުވެއެވެ.\nއެހެންކަމުން ޑަބްލިޔުއެޗްއޯއިން ވަނީ ގަވީ ވެކްސިންސް އެލަޔަންސާއި ގުޅިގެން ކޮވެކްސް ފެސިލިޓީއެއް އުފައްދާފައެވެ. ކޮވެކްސް ފެސިލިޓީއަކީ ކޮވިޑް-19 ވެކްސިން ވަކި ބަޔެއްގެ އަތްމައްޗަށް އެއްކޮށް ދިޔުން ކޮންޓްރޯލްކޮށް ކޮންމެ ގައުމެއްގައިވެސް އެންމެ އަވަހަށް ވެކްސިން ބޭނުންވާ ހައިރިސްކު ކެޓަގަރީގެ މީހުންނަށް ވެކްސިން ލިބޭނެކަން ކަށަވަރުކުރުމަށް އުފައްދާފައިވާ ފެސިލިޓީއެކެވެ. މިފެސިލިޓީގައި ބައިވެރިވާ ގައުމުތަކުގެ އާބާދީގެ 20 އިންސައްތަ އަށް ވާވަރަށް މިފެސިލިޓީ މެދުވެރިކޮށް ވެކްސިން ލިބޭނެ އެވެ.\nރާއްޖެއިންވެސް ވަނީ މިފެސިލިޓީގައި ބައިވެރިވެފައެވެ. އެހެންކަމުން ކޮވިޑް-19 އަށް ވެކްސިނެއް ލިބުމާއެކު ރާއްޖޭގެ އާބާދީގެވެސް 20 އިންސައްތައަށް ބޭނުންވާވަރަށް ވެކްސިން ލިބޭނެ އެވެ. އެހެންނަމަވެސް ދެން އުފެދޭ ސުވާލަކީ ވެކްސިން ލިބެންވާއިރަށް ތައްޔާރުވާންޖެހޭ ކަންކަމަށް ރާއްޖެއިން ތައްޔާރުވަމުން އާދޭތޯ އެވެ. އެކަމަށް ބޭނުންވާ ފަންޑު ހޯދާ އެންމެ ފުރަތަމަ ވެކްސިން ދޭނެ މީހުން ކަނޑައަޅާ ވެކްސިންދިނުމުގެ ޕްރޮގްރާމް ހިންގުމަށް ރާއްޖެއިން ތައްޔާރުވަމުންދޭތޯ އެވެ.\nމިސުވާލުތަކަށް ޖަވާބު ދެއްވަމުން ހެލްތު އިމަރޖެންސީ އޮޕަރޭޝަން ސެންޓަރުގެ ތަރުޖަމާން ޑރ ނަޒްލާ ރަފީގް ވިދާޅުވީ ކޮވެކްސް ފެސިލިޓީ މެދުވެރިކޮށް އާބާދީގެ 20 އިންސައްތަ އަށް ހިލޭ ވެކްސިން ލިބޭއިރު ފުރަތަމަ ވެކްސިން ލިބޭނީ އާބާދީގެ3އިންސައްތަ އަށް ކަމަށެވެ. އަދި ބާކީ 17 އިންސައްތައަށް ވެކްސިން ލިބޭނީ އޭގެފަހުން ކަމަށް ޑރ ނަޒްލާ ވިދާޅުވިއެވެ. ވެކްސިން އެންމެ ފުރަތަމަ ލިބޭ3އިންސައްތައިގައި ހިމެނެނީ އެންމެ ފުރަތަމަ މިވެކްސިން ލިބެންޖެހޭ އެންމެ އިސް ސަފުގައި މަސައްކަތްކުރާ މީހުން ކަމަށް ޑރ ނަޒްލާ ވިދާޅުވިއެވެ.\nކޮވެކްސް ގެ3އިންސައްތައިގައި ހިމެނެނީ ސިއްހީ ދާއިރާގައި، ސޯޝަލް ސަރވިސްގައި އަދި ފްރޮންޓްލައިންގައި އެންމެ ކުރީ ސަރފުގައި ސީދާ ޕޭޝަންޓުންނާ ދިމާވާގޮތަށް މަސައްކަތްކުރާ މީހުން. ދެން 17 އިންސައްތަ އަކީ ބަލިޖެހުމުން އެންމެ ބޮޑަށް ނުރައްކާވާނެ މީހުން، ނުވަތަ ނުރައްކާތެރި ބަލި ހުންނަ މީހުން. އެކި ގައުމުތަކުގައި މިމިންގަނޑު ކަނޑައަޅަނީ އެކި ވަރަށް. އެކި ގައުމުތަކުގައި ބަލި ހުންނަ މިންވަރުވެސް ތަފާތުވޭ. ބޮޑެތި ބަލިތައް ހުންނަ މިންވަރާއި ބަލި ޖެހިފައި ތިބި މީހުންނަށް ފަރުވާ ދިނުމުގެ ކަންކަން ހުންނަ މިންވަރުވެސް ތަފާތުވޭ. މިސާލަކަށް ހަކުރު ބަލި ޖެހިފައި ތިބި މީހުންގެ އަދަދު އެކި ގައުމުތަކުގައި ތަފާތުވާނެ. އެހެންވީމާ ކޮންމެ ގައުމަކުންވެސް އަމިއްލަ އެލޮކޭޝަން ފްރޭމް ވޯރކެއް ތައްޔާރުކުރޭ.\n~ ޑރ ނަޒްލާ ރަފީގް\nޑރ ނަޒްލާ ވިދާޅުވީ ރާއްޖޭގައި ވެކްސިން ދިނުމުގައި އިސްކަންދޭނެ މީހުން ކަނޑައެޅުމުގެ އެލޮކޭޝަން ފްރޭމް ވޯރކެއް މިހާރު ޑްރާފްޓް ކޮށްފައިވާ ކަމަށެވެ. އެކަން ކޮށްފައިވަނީ ހެލްތު ޕްރޮޓެކްޝަން އެޖެންސީއަށް އެކިކަންކަމުގައި ލަފާދޭ މޯލްޑިވްސް ޓެކްނިކަލް އެޑްވައިޒަރީ ގްރޫޕް(ޓެގު)ން ކަމަށް ޑރ ނަޒްލާ ވިދާޅުވިއެވެ. ވެކްސިން ޖަހާނެ މީހުން ކަނޑައަޅާފައިވާއިރު އެމީހުންގެ އަދަދުތައް ރާއްޖޭގެ އެކި ހިސާބުތަކުގައި އެކި ރަށްރަށުގައި ތިބީ ކިހާ މިންވަރަކަށްތޯ ބެލުމުގެ މަސައްކަތްވެސް ކުރަމުން އަންނަ ކަމަށް ޑރ ނަޒްލާ ވިދާޅުވިއެވެ.\nއަދިވެސް ވަރަށް ބައިވަރު މަސައްކަތް އެބަހުރި. އާންމުކޮށް ބާއްވާ ވެކްސިން ކެމްޕެއިންތަކާއި މުޅިން ތަފާތު ވެކްސިން ކެމްޕެއިނަކަށް މިވާނެ. ގައިދުރު ކުރުމާއި ޕީޕީއީ ލައިގެން ތިބުމާއި މިކަހަލަ ވަރަށް ބައިވަރު ކަންތައްތައްވެސް އެބަހުރި. މިކަންކަންވެސް ޕްރެކްޓިކަލީ ކިހިނެއްތޯ ރާއްޖޭގައި މިކަން އިމްޕްލިމެންޓް ކުރެވޭނީ އެކަމާއި ގުޅޭ އެކި ތައްޔާރީތަކަށް މަސައްކަތް ކުރަމުންދަނީ.\nއަލަށް ވެކްސިނެއް ލިބޭއިރު ކޮންމެ ގައުމަކުންވެސް އަލަށް ވެކްސިން ތަޢާރަފްކުރުމުގައި ކުރަންޖެހޭ ކަންކަން ކުރުމަށް ތައްޔާރުވެފައިވާ މިންވަރު ބެލުމުގެ އެސެސްމެންޓެއް ހަދަންޖެހެ އެވެ. ޑރ ނަޒްލާ ވިދާޅުވީ ރާއްޖެއިން ވަނީ މިދިޔަ ހަފްތާގައި އެސެސްމެންޓް ހަދާފައި ކަމަށެވެ. އަދި ވެކްސިނާއި ގުޅޭ އެކި ކަންކަމުގައި ޑަބްލިޔުއެޗްއޯ އާއި ޔުނިސެފާއެކު ގާތުން މަސައްކަތްކުރަމުން އަންނަ ކަމަށް ޑރ ނަޒްލާ ވިދާޅުވިއެވެ.\nމީގެއިތުރުން ވޯރލްޑް ބޭންކާއި އޭޑީބީ ފަދަ ފަރާތްތަކާއެކު ވެކްސިން ހޯދުމުގައި އެފަރާތްތަކުން ލިބޭނެ އެހީތެރިކަމާއި ގުޅޭގޮތުންވެސް މަޝްވަރާތައްކުރެވި ކަންކަން ބަލަމުންދާ ކަމަށް ޑރ ނަޒްލާ ވިދާޅުވިއެވެ. ކޮވެކްސް ފެސިލިޓީ ނޫނަސް އެހެން ގޮތްގޮތުންވެސް ރާއްޖެއަށް ވެކްސިން ހޯދުމަށް ކަމާގުޅޭ ފަރާތްތަކާއެކު މަޝްވަރާތައް ކުރެވެމުންދާ ކަމަށް ޑރ ނަޒްލާ ވިދާޅުވިއެވެ.\nރާއްޖެއިން ކޮވެކްސް އަށް އެކަންޏެއްނޫން މި ޑިޕެންޑްވަނީ. އޭގެއިތުރުން ފޮރިން މިނިސްޓްރީން އެކި ގައުމުތަކާއެކު އެކި ސަރުކާރު ތަކާއެކު މަސައްކަތްކުރޭ ވެކްސިން އުފައްދާ ކުންފުނިތައް ހުރި ގައުމުތަކުން ވެކްސިން ލިބޭނެ ގޮތް ކަށަވަރު ކުރުމަށް . ބައެއް ގައުމުތަކާއެކު މަޝްވަރާތައް ކުރިޔަށް އެބަދޭ މިހާރުވެސް. ކިތަންމެ ކުޑަ ގައުމެއްގައިވެސް އަަދި ބޮޑު ގައުމަކަށްވެސް އެކަން ވާނީ 20 އިންސައްތައަށް. އެއްވެސް މެނުފެކްޗަރ އަކަށް އެންމެންނަށް ވާވަރަށް ވެކްސިނެއް ނުއުފެއްދޭނެ. އެގޮތަށް ދެމުން ދެމުން ގޮސް އާބާދީއަށް ދެވޭވަރުވާނީ. އެމަސައްކަތް ރާއްޖޭގައިވެސް ކުރިޔަށްދޭ.\nޑރ ނަޒްލާ ވިދާޅުވީ އެކި އެކި ޑޯޒްތައް ހިމެނޭގޮތަށް ވެކްސިންތައް އުފައްދަމުން އަންނައިރު އެތަނުން ލައިސަންސް ލިބޭނީ ކޮން ވެކްސިނަކަށް ނޭންގޭކަމަށާއި އެހެންކަމުން އެފަދަ ކޮންމެ ކަމަކަށް ތައްޔާރުވެ ބަޖެޓް ތައްޔާރުކުރުމުގެ މަސައްކަތްވެސް ކުރިޔަށްދާ ކަމަށެވެ. ވެކްސިން އުފެއްދުމުގެ މަސައްކަތްކުރަމުން އަންނައިރު ވެކްސިންގެ ޑޯޒް ވިއްކާނެ އަގުތައް އަދި ގައުމުތަކުން ކަނޑައަޅާފައެއްނުވެ އެވެ.\nއޭގެއިތުރުން އެކި ސިނާރިއޯއަށް ބަޖެޓް ތައްޔާރުކުރުމުގެ މަސައްކަތް ދަނީ ކުރަމުން. ލައިސަންސް ލިބޭނެ ވެކްސިނަކީ ކޮން އަގެއްގެ ވެކްސިނެއްކަމެއް އަދި ނޭންގޭ. ޑޯޒެއް ލިބޭނީ ކިހާ އަގަކަށްކަމެއް ނޭންގޭ. އޭގެއިތުރުން ކިތައް ޑޯޒްގެ ވެކްސިނެއް ކަމެއް ވެސް ނޭންގޭ ލައިސަންސް ލިބި ލިބޭވަރުވާނީ. މިހާރު ފޭސް ތްރީ ޓްރެއަލްގައި ހުރި ބައެއް ވެކްސިން އެއީ އެއް ޑޯޒް ޖަހަންޖެހޭ ވެކްސިން، އަނެއްބައި ވެކްސިން ދެ ޑޯޒް، އަދި ތިން ޑޯޒް ޖަހަންޖެހޭ ވެކްސިންވެސް އެބަހުރި. އެހެންވީމާ ބަޖެޓް ތައްޔާރު ކުރަމުންދަނީ.\nވެކްސިނެއް އަންނައިރު އެކަމަށް މީހުން ހޭލުންތެރިކޮށް އެކަން ކުރިޔަށް ގެންދާނެ ގޮތުގެ ޕްލޭނެއްވެސް އޮންނަންޖެހެ އެވެ. ޑރ ނަޒްލާ ވިދާޅުވީ އެކަމަށް ބޭނުންވާ ކޮމިޔުނިކޭޝަން ޕްލޭން ތައްޔާރުކުރުމުގެ މަސައްކަތް ޔުނިސެފާ ގުޅިގެން ފެށުމުގެ ހިސާބުގައިވާ ކަމަށެވެ. އެކަމުގެ މަޝްވަރާތައް ކުރިޔަށްދާ ކަމަށް ޑރ ނަޒްލާ ވިދާޅުވިއެވެ.\nމީގެއިތުރުން ވެކްސިން ލިބޭއިރު ލިބޭނީ ފުދޭވަރަކަށް ގިނައިން ކަމަށްވާތީ ވެކްސިން ރައްކާކޮށްފައި ބަހައްޓާނެ ސްޓޯރޭޖް ކެޕޭސިޓީ އެސެސްމެންޓް ހެދުމުގެ މަސައްކަތްވެސް ކުރިޔަށްދާ ކަމަށް ޑރ ނަޒްލާ ވިދާޅުވިއެވެ.\nކޮވިޑް-19 އަށް ވެކްސިނެއް އަންނަންވާއިރަށް ވާންޖެހޭ ތައްޔާރީތައް މިވަނީ ރާއްޖެއިން ވާން ފަށާފައެވެ. ރާއްޖޭގައި މިހާރުވެސް މިބަލި އެގާރަ ހާހަށްވުރެ ގިނަ މީހުންނަށް ޖެހި 36 މީހެއްގެ ފުރާނަ ވަނީ ގެއްލިފައެވެ. އެހެންކަމުން ރާއްޖޭގެ ރައްޔިތުންނަށްވެސް ކުރެވޭ އެންމެ ބޮޑު އުންމީދަކީ ވީއެންމެ އަވަހަކަށް މިވައިރަސްއަށް ވެކްސިނެއް ލިބި މިބަލި މަޑުކަމުން ސަލާމަތްވުމެވެ.\nފްރާންސްގެ ސެކިއުރިޓީ ލެެވެލް މަތިކޮށްފި\nކުޅަދާނަވީ މިންވަރަކުން ދީނާއި މާތް ނަބިއްޔާ މުހައްމަދުﷺ ދިފާއު ކުރުމަށް ޚުތުބާގައި ގޮވާލައިފި\nގަމުގައި ނުރައްކާތެރި އެކްސިޑެންޓެއް ހިނގާ ސީރިއަސް އަނިޔާތަކެއް ލިބިއްޖެ\nއެންޓިބޮޑީ ސަރވޭއަށްފަހު، ލިބޭ ނަތީޖާއިން އިތުރު ލުއި ތަކެއް ދިނުމަށް މަގުފަހިވެގެން ގޮސްދާނެ: ޑރ. ރަހީމާ\nއެމްޓީސީސީގެ 2020 ވަނަ އަހަރުގެ ޚާއްސަގޮތުން ކުރާ ޢާންމު ޖަލްސާ ނޮވެމްބަރު 15ގައި!


ARC | Mihaaru\nމާލޭގެ ގެސްޓު ހައުސްއެއްގައި އުމުރުން 11 އަހަރުގެ އަންހެން ކުއްޖަކު ރޭޕްކުރުމާ ގުޅިގެން، ޓޫރިޒަމާއި ދަތުރުފަތުރުކުރުމުގެ ދާއިރާ އިން ހަރުކަށި ފިޔަވަޅުތައް އެޅުމަށް، ކުޑަކުދިންގެ ހައްގުގައި މަސައްކަތް ކުރާ އާކުން މިއަދު ގޮވާލައިފި އެވެ.\nއާއިލާތަކަށް ކާބޯތަކެތި ފޯރުކޮށްދިނުމުގައި "ކެއާސް"\nކޮވިޑް-19 ގެ ސަބަބުން ހާލުގައި ޖެހިފައި ތިބި އާއިލާތަކަށް، ފެމިލީ ލީގަލް ކްލިނިކް އަދި އެޑްވޮކޭޓިން ރައިޓްސް އޮފް ޗިލްޑްރަން (އާކް) ޖަމިއްޔާ ގުޅިގެން ކާބޯތަކެތި ފޯރުކޮށްދިނުމުގެ ޕްރޮގްރާމެއް ފަށައިފި އެވެ.\nބީއެމްއެލުން އާކަށް 60،000ރ. ދީފި\nކުޑަކުދިންގެ ހައްގުގައި މަސައްކަތް ކުރާ އަމިއްލަ ޖަމިއްޔާ، އެޑްވަކޭޓިން ދަ ރައިޓްސް އޮފް ޗިލްޑްރެން (އާކް) އަށް ބޭންކް އޮފް މޯލްޑިވްސް (ބީއެމްއެލް) އިން 60،000ރ. އިއްޔެ ހަދިޔާ ކޮށްފި އެވެ.\nނުކުޅެދުންތެރިކަން ހުންނަ ކުދިންނަށް ކޭމްޕެއް ބާއްވައިފި\nނުކުޅެދުންތެރިކަން ހުންނަ ކުދިންނަށް ސްޕީޗް އެންޑް ހިއަރިން ކޭމްޕެއް ލ. އަތޮޅުގައި ބާއްވައިފި އެވެ.\nއާކުގެ ވީޑިއޯއެއް ދުނިޔޭގެ ފެންވަރުގައި ހިމެނިއްޖެ\nކުޑަކުދިން ހޭލުންތެރިކުރަން އެޑްވޮކޭޓިން ރައިޓްސް އޮފް ޗިލްޑްރަން (އާކް) އިން ތައްޔާރުކުރި ވީޑިއޯއެއް ދުނިޔޭގެ ފެންވަރުގައި ހިމެނިއްޖެ އެވެ.\nAugust 04, 2016 12\nއުސްގެކޮޅު ތަރައްގީކޮށް ހިންގަން އާކާ ހަވާލުކޮށްފި


އިސްޓާކީން – Esfiya – Dhivehi Vaahaka Site\n- by rainy - 25- October 27, 2018\nލިޔުނީ: ޢާއިޝަތް ރާނިޔާ އިބްރާޙީމް\nގަޑިން 1ޖަހާ ބޮޑުވީއެވެ. ދުވަހަކީ ހޫނުގަދަ ދުވަހެކެވެ. މަސައްކަތް ބުރަ ދުވަހެކެވެ. ދުވަހުގެ ކިޔެވުން ނިންމާލުމަށްފަހު މަދަރުސާގެ ގޭޓުދޮށަށް ނިކުމެ، ފޯނުނަގައި ގުޅާލީމެވެ. “ރިންގް… ރިންގް” ކުޑައިރުކޮޅަކަށް ފޯނު ރަނގަބީލުވުމަށްފަހު އެކޮޅުން ޖަވާބުދިނެވެ. “ކީކޭ ދޫންޏާ؟ އެންމެ ބިޒީވާގަޑީގައޭ ތި ގުޅީ” އަނެއް ފަރާތުން ޖެނިފާރ ފޯނުނަގައި ވާހަކަ ދެއްކިއެވެ.\n“އޭ ޖެނީ، ލައިލާގެ ގެއައް ދަންތަ މިއަދު؟ ބުންޏެއްނު އަންނަން!” ކުރު ގޮތަކަށް އަހަރެން ސުވާލުކުރީމެވެ.\n“ލައްބަ 20ރުފިޔާ…” “އާނ، ދާންވާނެ. މަ ހަވީރު ހަތަރެއްގަ ޑިއުޓީ ނިންމާލާފަ ދާނަން ތިގޭ ކައިރިޔައް. ދެމީހުން އެކީ ދާނީ ދޯ؟” ކަސްޓަމަރުންނަށް ހިދުމަތް ފޯރުކޮށްދެމުން ޖެނިފާރ ޖަވާބުދިނެވެ.\n“އެންމެ ރަނގަޅު. އަންނަމުން ގުޅާލާ.” މިހެން ބުނެ ކޯލު ކަނޑާލުމަށްފަހު ގެއަށްދިއުމަށް ހިނގައިގަންނަމުން ފޮތްދަބަހުގެ އެތްފަރާތަކަށް ފޯނުލާ، ދަބަހުގެ ޒިބު ކަހާލީމެވެ.\nގަދަ އަވީގައި އަހަރެން ގެއަށްދިޔައީ މަޑު ހިނގުމެއްގައެވެ. އަތުގައި އޮތް ކުޑަފެންފުޅީގައިހުރި އެންމެފަހު ފެން ކޯވަރު ހުސްކޮށްލުމަށްފަހު ބިންމައްޗަށް އެއްލައިލީމެވެ. ގެއަށް ދެވުނުއިރު އަހަރެންހުރީ ދާހިތްލާ ފޯވެފައެވެ. ވަރުބަލިވެ، ބަނޑުހައިވެސް ވެފައެވެ. ގަޑިން 13.30ވެއްޖެއެވެ.\nގެއައް ދެވުމާއެކު ވެފައިހުރި ބަނޑުހައިކަން ފިލުވުމަށް އަވަހަށް ރީތިވެލައިގެން ކާން އިށީނީމެވެ. މެންދުރު ނަމާދު ކޮށްލައިގެން ފޮތްދަބަސް ހިފައިގެން އެނދުމަތީ ކިޔެވުމަށް ޖައްސާލީމެވެ. “ސާބަސް… އެނދުމަތީ މީހުން ކިޔަވަން ތިބޭތަ؟ ތިޔަ ގުދާރު ބިންދައިގެން ނުވާނެ އެހާ ގިނައިރު އިންނާކަށް.” ފޮތްދަބަހުން ފޮތްތައްނަގައި އެނދުމަތީ ބެހެއްޓިތަން ފެނިފައި ދައްތަ ޝަކުވާ ކުރިއެވެ.\n2ގަޑިއިރާއި 30މިނެޓަށް ކިޔަވަން އިނދެފައި އަހަރެން އެނދުން ހިއްލާލީ އަހަރެންގެ ފޯނު ރިންގުވި އަޑަށެވެ. މޭޒުމަތީ ޗާރޖައް ޖަހާފައިއޮތް ފޯނު ނަގައި ކަންފަތުގައި ޖައްސައިލީމެވެ. “އޭ ކޮބާ؟ މަގޭ ޑިއުޓީ ނިމުނީ. ގެއަށްގޮސް ރީތިވެލައިގެން އެބަ ދަން ތިގޭ ދޮށަށް. ރެޑީވެގެން ހުރޭ ގޭދޮރު ކުރިމަތީ.” ފޯނުގެ އަނެއްކޮޅުން ވާހަކަދެއްކީ ޖެނިފާރއެވެ. “އާން. 17.00ޖަހާއިރަށް އާދެވޭނެ ދޯ. މިހާރު ގަޑިން 16.30ވީ. މަވެސް ރެޑީވާން މިދަނީ.” ޖެނިފާރއަށް ޖަވާބުދީފައި ފޯނު ބޭއްވުމަށްފަހު އަނެއްކާވެސް ފިލާވަޅުތައް ނިންމާލަން އެނދުގައި ޖައްސާލީމެވެ. ‘މި ދެ ސުވާލަށް ޖަވާބު ދިނީމަ ނިމުނީއެންނު. މި ނިންމާލާފަ ދާނީ ރީތިވާން. ނުވާނެ ލަހެއް.’ އަހަރެން ހިތާހިތުން ބުނެލީމެވެ.\n“ޢޯ ޝިޓް…” ފޯނު ރިންގުވިއަޑަށް އަހަންނަށް އެނދުން ފުންމައިގެން ތެދުވެވުނެވެ. ފޯނު އަތައްނަގައި ބަލައިލިއިރު ކަމަކުދާކަށް ނެތެވެ. ގަޑިން ހުރީ 17.00ޖަހައިފައެވެ. މިއޮތް ޖެނިފާރ ގުޅަނީއެވެ. ގޮތްހުސްވެ މޫނުމަތީ ދެއަތް އަޅައިގެންހުރެ އިރުކޯޅެއްފަހުން ‘ކޯލް’ ނަގީމެވެ. “ޖެނީ… ގިވް މީ 10މިނެޓްސް. ޕްލީސް. ގޭގެ އެތެރޭ މަޑުކޮށްލާ.”\n“އަދިވެސް ރެޑީ ނުވަން؟! މިހުރީ ތިގޭ ކުރިމަތީ…” ލަސްވެފައިހުރި ޖެނިފާރ ހިތްހަމަނުޖެހިފައިހުރި ރާގަކަށް ބުންޏެވެ. ފޯނު ބާއްވާފައިގޮސް އަލިމާރީއިން ގަދަ ނޫކުލައިގެ އަތްދިގު ގަމީހެއްނަގައި އަވަހަށް ގަޔަށްމަހާލީމެވެ. އަދި ގަދަ އަޅިކުލައިގެ ޖީންސެއް ލައިގެން އަތްދަބަސް ހިފައިގެން ބޮލުގެ އިސްތަށިގަނޑު ހުޅިޖަހަމުން ދުވެފައި ގެއިން ނިކުތީމެވެ.\n“ތީނައަށް މަޑުކުރަން މަ ޖެހޭނެ ކޮންމެހެން ހަދާފަވެސް ދޯ؟ މީންދަ ބޮޑު ހޮޅި ދަނޑިގަނޑު މިއޮތް ބަޅުވަނީ މަ ތީނަގެ އިންތިޒާރުގައި މީގަ ލެނގިގެން ހުރެހުރެ.” އަހަރެން ގެއިން ނިކުތުމާއެކު ޖެނިފާރ ދިމާކުރުމުގެ ގޮތުން ވާހަކަ ދެއްކިއެވެ. ޖެނިފާރގާތު ސޮރީއޭ ބުނެފައި ލައިލާގެ ގެއަށް ދިއުމަށް ހިނގައިގަތީމެވެ.\nގަޑިން 17.25ވެއްޖެއެވެ. “ޔަގީންތަ މަގު ނުއޮޅޭކަން މަންޖެއަށް؟ ބުނެލިޔަސް އޯކޭއޭ… މަ ދިމާއެއް ނުކުރާނަމޭ.” މާފަންނު ފެންޓަސީބޭކަރީއާއި އަރާ ހަމަވުމުން ދިމާކުރުމުގެ ގޮތުން ޖެނިފާރ އަހަރެންގާތު އެހިއެވެ. “ނޫން. އައި ކްނޯ ދިސް ޕްލޭސް.” ޖަވާބުގައި އަހަރެން ބުނީމެވެ. އިރުކޮޅެއްގެތެރޭ އަހަންނާއި ޖެނިފާރ ހުއްޓުނީ ފަރީދީމަގު ފަތަހަ ސުންބުލި ފިހާރައިގެ ދޮރު ކުރިމައްޗަށެވެ. އަދި އަހަރެންގެ އަތްދަބަހުން ފޯނުނަގައި ލައިލާގެ ނަންބަރަން ގުޅާލީމެވެ.\nހަލޯ! ރީޝާ ކޮންތާކު؟ ތިރީގަތަ؟” ވަގުތުން ކޯލް ނެގުމަށްފަހު ލައިލާ ސުވާލުކުރިއެވެ.\n“އާން… ތިރީގަ މިތިބީ. ފޮނުވަބަ ދޮރުހުޅުވަން މީހެއް.” ލައިލާގެ ގޭގެ ދޮރުގައި އިންނަނީ ސެކިއުރިޓީ ކީޕެޑެކެވެ. އެގޭގެ ކާޑު އޮތް މީހުން ފިޔަވައި އިތުރު މީހުންނަކަށް އެގެއަކަށް ނުވަދެވޭނެއެވެ. “އާން. އެބަ ފޮނުވަން ހައްވަ.” މިހެން ބުނެފައި ލައިލާ ކޯލް ކަނޑާލައިފިއެވެ.\nލައިލާގެ ގޭދޮށުގައި 5ވަރަކަށް މިނެޓު މަޑުކުރެވުނުތަނާ އެގޭގެ ދޮރު ހުޅުވުނެވެ. ފެނުނީ ނުދަންނަ ފިރިހެން މޫނެކެވެ. އެ ގޭގެ ދޮރާއި 5ފޫޓު ދުރުގައި ހުރެފައި އަހަންނަށް ގޮވާލެވުނެވެ. “ވެއިޓް ވެއިޓް…” އަވަހަށް ދުވެފައިގޮސް ދޮރާއި އަރާހަމަކުރީމެވެ. ދޮރުގައި ހިފަހައްޓައިގެންހުރި ފިރިހެންކުއްޖާ ދޮރުން އަތްދޫކޮށްލިއެވެ. “ތެންކިޔު…” އެ ފިރިހެންމީހާ ދިއުމުގެ ކުރިން އަހަރެން ޝުކުރު އަދާކުރީމެވެ. “އެންޑް ސޮރީ.” އަދި ހިނިގަނޑަކާއިއެކު ޖުމްލަ ފުރިހަމަ ކޮށްލީމެވެ. ޖެނިފާރއާއި އެ ފިރިހެން ކުއްޖާއަށްވެސް ހިނިގަނޑެއް ޖަހާލެވުނެވެ.\nއަހަންނާއި ޖެނިފާރ ލިފްޓަށް އަރާ 8ވަނަ ނަންބަރަށް އޮތްބާލީމެވެ. ލިފްޓުގޮސް 8ވަނަ ފަންގިފިލާއަށް ހުޅުވުނުއިރު ކުރިމަތީ ތިބީ ލައިލާއާއި ހައްވައެވެ.\n“އަހަން… އެރިއްޖެ ދޯ. މިއުޅުނީ ހައްވަ ފޮނުވަން ދޮރުހުޅުވައިދޭން.” އަހަރުން ދެމީހުން ފެނުމާއިއެކު ލައިލާ ބުންޏެވެ.\nލައިލާގެ ގެއަށް ދެވުނުއިރު ގަޑިން 17.35ވެއްޖެއެވެ. ލައިލާގެ ކޮޓަރިއަށްވަދެ އަހަންނާއި ޖެނިފާރގެ ދަބަސްތައް އެނދުމައްޗައް އުކާލާފައި އެނދުމަތީ ހަމަޖެހިލީމެވެ. ޖެނިފާރ އަރައިގެންހުރި އިސްޓާކީން ބާލައި އެނދު ކައިރީހުރި ކުޑަ މޭޒުމަތީ ބާއްވިއެވެ. އެތައް ދުވަސްތަކަކަށްފަހު ދިމާވުމުން ހިއްސާކުރަންހުރި ވާހަކަތައް އެހާމެ ގިނައެވެ. އަހަރުން ވާހަކައިގެ ތެރެއަށްގޮސް ގެއްލި ގަޑިހިނގައިދިޔަގޮތްވެސް ނޭނގުނެވެ. އަހަރުންނަށް ހޭވެރިކަންވީ ހައްވަ ކޮޓަރިއަށްވަދެ ގޮވާލުމުންނެވެ. “ލައީ… މަންމަ އެހީ ކޯއްޗެއްހޯ ކާނީ؟”\n“އެތެދެއް ޖެނީ، ރީޝާ. ގަޑިން 8ޖަހާ ބޮޑުވީ.. ކޯއްޗެއް ކާނީ؟” ހައްވަގެ ސުވާލަށް ޖަވާބުދޭން ވިސްނަމުން ލައިލާ ސުވާލުކުރިއެވެ. ގޭގައި ކާންހުރި ކޮންމެއެއްޗެއްވެސް އަހަންނަށް ހެޔޮކަމަށްބުނެ އަހަރެން ޖަވާބު ދިނީމެވެ. އެކަމު ޖެނިފާރގެ ހިޔާލު ތަފާތެވެ. “ހިނގާބަ މިރޭ ބޭރުން ކާން. އައި ވޯންޓު އޯރޑާރ ފުޑް.” ޖެނިފާރގެ ހިޔާލަކީ މިއެވެ. ލައިލާވެސް ބޭނުންވީ މިގޮތެވެ. އެދެމީހުންގެ ވާހަކަ މެދުކަނޑާލަމުން އަހަރެން ސުވާލުކުރީމެވެ. “ކާކު ޕޭ ކުރާނީ؟ އެންޑް ވަޓް އާރ ވީ އޯރޑަރިން؟” މިިކަމާ ތިން މީހުންގެ މެދުގައި މަޝްވަރާ ކުރުމަށްފަހު ނިންމީ އޮލިވްގާރޑަންއިން ބީފް ބޮލޮގްނައިސް ޕިއްޒާއެއް ގެނައުމަށެވެ.\n“އެހެންވީމާ ހައްވާ… ބުނޭ މަންމަ ކައިރީ ލައީމެން ޕިއްޒާއެއް ގެންނާނީއޭ މިރެއަށް.” މިހެން ބުނެފައި ހައްވަ ފޮނުވައިލިއެވެ.\nލައިލާ ފޯނުނަގައި އަހަރެންގެ އަތައް ދިއްކޮށްލަމުން ބުންޏެވެ. “އާން… އޮލިވް ގާރޑެންއިން ޕިއްޒާއެއް އޯޑަރ ކޮށްލަބަ. އިންނާނެ އެތާނގެ ނަންބަރުވެސް.”\nޕިއްޒާއަށް އޯރޑަރ ކުރިތާ 30މިނެޓުތެރޭ ޕިއްޒާހިފައިގެން ލައިލާގެ ގޭދޮށަށް މީހަކު އަތުވެއްޖެއެވެ. ކޮންމެ މީހެއްގެ އަތުން 45ރުފިޔާ ނަގައިގެން ޖެނިފާރ ގްރައުންޑް ފްލޯއަށް ފައިބާ، ޕިއްޒާއަށް ޕޭކޮށްފައި ޕިއްޒާފޮށްޓާއި އެއާއިއެކު ހިލޭލިބުނު ކޯކުފުޅި ހިފައިގެން ގޭތެރެއަށްވަނެވެ.\nއަހަރުން ތިންމީހުން ކާތަށިތައް މޭޒުމަތީ އަތުރާލާފައި އެންމެ ފުަރަތަމަވެސް ޕިއްޒާގެ ފޮޓޯއެއްނެގީއެވެ. ލައިލާ ވަގުތުން އެފޮޓޯ ފޭސްބުކަށްލައި އަހަންނާއި ޖެނިފާރ ‘ޓެގް’ ކޮށްލިއެވެ. އަހަރުން ހިތުން ތިބީ ރެސްޓޯރަންޓުގައެވެ. އޮލިވެ ގާރޑަންގައެވެ. އިރުކޮޅަކުން އެޕޯސްޓަށް ކޮމެންޓުތައް ފައްޗަކަށް އެމުނެން ފަށައިފިއެވެ.\n“ކޮންތާކު؟ މަ ނުލާ؟” ލައިލާގެ ރައްޓިއްސެއް ކޮމެންޓު ކުރިއެވެ. ރިޕްލައިއެއް ކުރުމުގެ ބަދަލުގައި ލައިލާ އެއަށް ‘ލާފް’ ރިއެކްޓް ކޮށްލިއެވެ.\n“ހައު ކުޑް ޔޫ ޖެނީ؟ ވިތައުޓް މީ؟؟” އިރުކޮޅަކުން ޖެނިފާރގެ ދައްތަ ކޮމެންޓު ކުރިއެވެ. ޖެނިފާރ އެއަށް ހިނިގަނޑަކާއެކު ‘ޔޫ މިސްޑް’އޭކިޔާފައި ކޮމެންޓު ކުރިއެވެ.\nއަހަރުން ތިބީ ހީހީ ހަލާކުވެފައެވެ. އެކަކަށްވެސް އަހަރުން ތިބީ ގޭގައިކަމެއް ނޭނގުމުނެވެ. އަހަރުންގެ ހިނިގަނޑު ގަދަވެގެން ދިޔައީ ދެންވެސް ލައިލާގެ ރައްޓިއްސަކު ކުރި ކޮމެންޓަކުންނެވެ. “ކޮން އޮލިވް ގާރޑަންއެކޭ ކިޔާކަށްތަ؟ ތީ ތިގޭގެ ސުފުރާމަތި!. ހަހަހާ”\n“އޯ ޝިޓް… ބަސްޓަޑް. ހަހަހާ” އަހަންނަށް ބުނެލެވުނެވެ.\nއަހަރުން ކައި ނިންމާލައިގެން ލައިލާގެ ކޮޓަރިއަށްވަދެ ހަމަޖެހިލީމެވެ. ބުރަކަށިދަމާލުމަށް އެނދުގައި ޖައްސާލިތަނާ ލައިލާ ގޮވާލިއެވެ. “ރީޝާ… ހަދައިދީބަ ޓެޑީ ބެއާރއެއް. ވަރަށް މޮޅެއްނު އެކަހަލަ އެއްޗެހި ހަދަން. މިހިރީ ވޫލާއި އިސްޓާކީނުވެސް ހޯދާފަ އެ ހަދަން.” އިސްޓާކީނުތަކާކާއި ބަރަންޏާއި ގޮށްތަކެއް ދެމުން ލައިލާ ތުއިރާގަކަށް ރޮއެގަތެވެ.\n“ކޯއްޗެކޭ؟ ހަދަންށޭ؟… ހަހަހަ” ލައިލާއަށް ދިމާކުރުމުގެ ގޮތުން ޖެނިފާރ އަހާލިއެވެ.\nއަހަރުން ތިންމީހުން ޓެޑީބެއާރް ހެދުމަށް އިށީނުމަށްފަހު އެތަށް ވާހަކައެއް ދެކެވުނެވެ. ދޭތެރެއަކުން ލައިލާގެ މަންމަ ކޮަޓަރިއަށްވަދެ އަޑުގަދަވަނީއޭ ބުނުމުން ސަކަރާތް މަދު ކޮށްލާނެއެވެ. އެކަމު ލައިލާގެ މަންމަ ދިޔުމުން އެބުނި ބަހެއް ހަނދާނަކު ނުހުރެއެވެ. ހީވާނީ ކޮޓަރިތެރެ ދެންމެ ދެންމެ ވާއްޓާލަފާނެހެންނެވެ. އަހަރުންގެ ސަކާރަތުގެ އަޑުގަދަ ކަމުންނެވެ.\n“އޯކޭ ދެން. ހުއްޓަމާ…” ސަކަރާތުގެ ތެރެއިން ހެމުން ލައިލާ ބުނެލިއެެވެ. އަހަރެންވެސް އެކަމަށް އެއްބަސްވުމުގެ ގޮތުން ގަދައަށް ހެމުން އިނދެ ބޯ ޖަހާލީމެވެ.\n“ތިމީހުންނަށް އެނގޭތަ އަހަރެން މިއޮތްހުރިހާއިރު ކުރިކަމެއް؟” އަހަރުންގެ ސަކަރާތްގަނޑު މަޑުވެލި ވަގުތު ޖެނިފާރ އަހާލިއެވެ.\n“ނޭންގެ. ކޮންކަމެއް ކުރީ؟” އަހަރެން އަހާލީމެވެ.\n“މަޑުކުރޭ އެބަ ދައްކަން. ފޯނުގަ އިންނާނީ އޭތި. ” މިހެން ބުނެފައި ޖެނިފާރ އިށީނދެގެން އިންތާ ފުރަގަހުން ފޯނުނަގައި ހުޅުވާލިއެވެ. ފޯނުގެ ރިކޯރޑިންނަށްގޮސް ރިކޯރޑިންގް ލިސްޓު ހުޅުވާލިއެވެ. އަދި އޭގައި އެންމެ މައްޗަށްއިން ރިކޯރޑިންގް އެޅުވިއެވެ.\nއަސްތާ ކަމަކުދާކަށް ނެތެވެ. އަހަރުން ދެއްކި ހުރިހާ ވާހަކައެއް ޖެނިފާރ އެވަނީ ރިކޯޑު ކޮށްފައެވެ. “އޯކޭ… ޔޫ ރިއަލީ ރިކޯރޑެޑް އިޓް؟ ދޭންވީ ފޯނު.” މިހެން ބުނެފައި ޖެނިފާރ އަތުން ފޯނު އަތުލުމަށް އަހަންނާއި ލައިލާ އަވަސްވެގަތީމެވެ. ނަމަވެސް ޖެނިފާރ އިނީ އުނގު ތެރެއަށް ފޯޏުލައި އަހަރުން އެފޯނު އަތުލިއަ ނުދިނުމަށް ފޮރުވައިގެންނެވެ.\n“ދެއްޗޭ ތި ރިކޯރޑިން. ގްރޫޕަށް ލާތި މިރޭ” ލައިލާ އެ ރިކޯރޑިންގް ބޭނުންވެގެން ޖެނިފާރގާތު ބުންޏެވެ. އެހެނަސް އެ ރިކޯރޑިންގްއެއް ނުލިބޭނޭ ބުނެ ޖެނިފާ ފޮނިކެނޑިއެވެ.\n“ބަލާތި ތި ރިކޯރޑިންގް ނުދީ ހުރެވޭތޯ. ތިފޯނު އަތުޖެހުން ލަސްވާނީ… ރަނގަޅަށް ހާވާލާނަން. ” އަހަރެން ބުނީމެވެ.\n“ހާވާލާނަމޭ؟ ކޯއްޗެކޭ؟” ސަކަރާތުގެ ރާގަކަށް ލައިލާ އެހިއެވެ.\nސަކަރާތުގައި ޖެހިފައިތިބެ ވަރަށް އުނދަގުލުން ޓެޑީބެއާރ ހަދާ ނިންމާލެވުނެވެ. ލައިލާ އަތަށް އެ ޓެޑީބެއާރް އެތްލުމަށްފަހު އަހަރެން ބުނީމެވެ. “ތިއޮތީ ހަދައިދީފަ. ދެން އޮވޭ ތި ހަފައިގެން.”\nއެވަގުތު ޖެނިފާރގެ ހިނިގަނޑު ފަޅައިގެން ދިޔައެވެ. “ކޯއްޗެކޭ؟ ހަދައިދީފައޭ… ހަހަހާ؟”\nއަހަރުން ހަމަހިމޭންވެލީ އެނދުމަތީ އޮތް އަހަރެންގެ ފޯނު ރިންގުވާން ފެށުމުންނެވެ. ފޯނުނަގައި ބަލައިލިއިރު އަލީ ގުޅަނީއެވެ. ކޯލު ނެގުމުގެ ކުރިން ގަޑި ބަލާލެވުނެވެ. ގަޑިން 23.00ޖަހަނީއެވެ. “އަންމަޓާ!! ހާދަ ލަސްވެއްޖޭ.” މިހެން ބުނެފައި އަވަހަށް ކޯލު ނަގީމެވެ.\n“ކޮބާ ނުދަންތަ ގެއަށް މިރޭ؟” ކޯލުގެ ނެގުމާއެކު އަލީ ސުވާލުކުރިއެވެ.\n“ނޫނޭ. މިއުޅެނީ ދާން. ބަލާ އައިއްސަ ގުޅާލާ. ފައިބާނަން އޭރުން.” ގަޑިން ލަސްވެފައި ހުރުމުން އަހަރެން އަވަހަށް ގެއަށްދާން ބުނީމެވެ.\n“މީނީ ތިރީގަ. ފައިބާ.” މިހެން ބުނެފައި އަލީ ކޯލު ކަނޑާލިއެވެ.\nލައިލާއާއި ޖެނިފާރގާތު ބުނެފައި އަވަހަށް އަހަރެން ގެއަށްދިއުމަށް ދަބަސް ނަގައި ހުރިހާއެއްޗެއް ހަމަކޮށްލީމެވެ. އަދި ތިރިއަށް ދިއުމަށް ލިފްޓު ދޮށަށް ހުއްޓުމަށްފަހު ނިއުޅުވިފައިވާ އިސްތަށިގަނޑު ހުޅިޖަހަމުން އެއްފަހަރު ފަސްއެނބުރި ބަލާލީމެވެ. ޖެނިފާރމެންނަށް ހަނާ އަޅާލުމަށެވެ.\nގަޑިން 11.30ވުމުގެ ކުރިން ގެއަށް ދެވުނެވެ. ހެދުން ބަދަލުކޮށްލައިގެން އެނދުގައި އަރާ ޖައްސާލީމެވެ. އިރުކޮޅަކުން އިވުނީ ފޯނު ރިންގްވި އަޑެވެ. ފޯނު ނަގައި ބަލާލިއިރު ލައިލާއެވެ.\n“ރީޝާ… ކީއްތިކުރީ؟” ހެމުން ލައިލާ ސުވާލު ކުރިއެވެ.\n“އަހަރެން ކީތްކުރީ؟ ކިހިނެތްވީ ތިހެނީ؟” ވާގޮތެއް ނޭނގިފައިހުރެ އަހަރެން ސުވާލު ކުރީމެވެ.\n“ތިދިޔައީ ހަހަހާ… ތި… ތިދިޔައީ ޖެނިފާރގެ އިސްޓާކީން… ހަހަހަހާ…” ލައިލާ ހޭވަރުން އޭނަ ބުނަން ބޭނުންވި އެއްޗެއް ނުބުނެވުނެވެ.\n“ކިހިންތްތަވީ؟ ނުހީ ކިޔާބަލަ” ލައިލާގެ ވާހަކަ މެދުކަނޑާލަމުން އަހަރެން އަނެއްކާވެސް އަހާލީމެވެ.\n“ތީނަ ޖެނިފާރގެ އިސޓާކީން ކަފާލީ… ހަހަހާ.” ލައިލާގެ ހިނިގަނޑު ދިޔައީ ފަޅައިގެންނެވެ.\n“އޭން. ނުވާނެ އެހެނެއް. ކޮންއިރަކު؟ މަ ނުނަގަން އޭނަގެ އިސްޓާކީނެއް؟ ކޮންތާކު އޮތީ އިސްޓާކީން؟” ލައިލާ ބުނި އެއްޗެއް އަހަންނަކަށް ގަބޫލެއް ނުކުރެވުނެވެ. އެހެންކަމުން ސުވާލުފައްޗެއް އަމުނާލެވުނެވެ. އަދި ސުވާލުކުރުމަށްފަހު އަހަރެންގެ ހިނގަނޑުވެސް ފަޅައިގެން ދިޔައެވެ.\n“އަސްލުތަ؟ ކިހިނެތް އެނގުނީ؟ ކޮބާ އޭނަ؟” ދެންވެސް އަހަރެން ސުވާލު ކުރީމެވެ. އޭރުވެސް ލައިލާ ހުރެގެން ހެނީއެވެ.\n“އޭނަ ގެއަށްދާންވެގެން އިސްޓާކީނު ހޯދި އިރު އޭގެން އޮތީ ޓެޑީބެއާރ ހަދާފަ. ލައީ މަންމަވެސް ހެނީ. ދައްތަމެންވެސް. ހުވާ. ޖެނިފާރ ދިޔައީ އިސްޓާކީނަށްވެސް ނާރާ. ހަހާ” ލައިލާ ބުންޏެވެ.\n“ދޮގު ނުހަދާ. އޯކޭ މަ ބޭއްވީ ފޯނު. ޖެނިފާރއަށް ގުޅާލަންވެގެން.” މިހެން ބުނެފައި ލައިލާގެ ކޯލު ކަނޑާލުމަށްފަހު ޖެނިފާރގެ ފޯނު ނަންބަރަށް ގުޅާލީމެވެ. “ރިންގް،.. ރިންގް… ރިންގް…”\nފޯނު ރިންގުވުމަށްފަހު އިރުކޮޅެއްތެރޭ ޖެނިފާރ ފޯނު ނަގައިފިއެވެ. “ހަލޯ، ޖެނީ… ގެއަށް ދެވިއްޖެތަ؟ ކާކުއާއެކު ދިޔައީ؟ ކިހިނެތް ގެއަށް ދިޔައީ؟” ވެފައިހުރި ކަޑައަކުން ސުވާލުފަތި އަމުނާލެވުނެވެ.\n“މަ ބަލާއައީ މަގޭގެ ބިޓު. ގެއަށް އައީ ހިނގާފަ. އެންޑް ޔެސް. ގެއަށް އާދެވިއްޖެ. އެންޑް މަންޖެ މަގޭ އިސްޓާކީނު ކަފާލީމަ މަ އަންނަންޖެހުނީ ހުސްފަޔާ…” އަހަރެންކުރި ހުރިހާ ސުވާލަކަށް ޖެނިފާރ އެއްފަހާރާ ޖަވާބުތައް އަމުނާލިއެވެ.\nއަހަރެންގެ ގާތަށް އައީ ނުލަފާ ހިންޏެކެވެ. ޖެނިފާރގެ ވާހަކަ އަޑުއަހާފައި އަހަރެންގް ހިނިގަނޑު އިތުރުވިއެވެ. ގަދަވިއެވެ. “މަންޖެ، މަ ދުވަހަކުވެސް ނުދަން ހުސްފަޔާ… އެކަމު، މިއަދު އަލަށް މިއައީ އިސްޓާކީނަށް ނާރާ.. އައި ފެލްޓް ލައިކް އައި ވޯސް ނޭކަޑް.” ރޮވިފައިވާ ރާގަކަށް ޖެނިފާރ ވާހަކަ ކުރިއަށް ގެންދިޔައެވެ.\n“އޯކޭ ސޮރީ… ނޭނގުނީއޭ. ޖެނީވެސް ނުވާނެ ދޯ އިސްޓާކީނު ބާލާފަ ތަންތަނަށް އުކާކަށް. ހަހަހާ” އަހަރެންގެ ހިނިގަނޑު މަޑެއްނުކުރެވުނެވެ.\n“ހެޔޮ. މަ މިވާހަކަ ލިޔާނަން އެފްބީގަވެސް. އެންމެނަށް އަންގާނަން. ހުވާ މަށަށް އިސްޓާކީނެއް ގަންދޭތި.” އެންމެފަހުން ދެރަވެފައިހުރެ ޖެނިފާރ އެދުނެވެ.\n“އެންމެ ރަނގަޅު. އެހެންވެސް ވެދާނެ. އެއީ މައްސަލައެއްނޫނޭ. ގަންދޭނަމޭ އިސްޓާކީނެއް. މަ ގުޅާނާން ޝޮޕިންނަށްދާން. ދެން ބޭއްވީ ފޯނު މިވަގުތަށް.” މިހެން ބުނެ އަހަރެން ކޯލު ކަނޑާލީމެވެ. އެގަޑިއަށް މަންމައައިސް ކޮޓަރިއަށް ވަދެއްޖެއެވެ.\n“ހަހަހާ… ޖެނިފާރ!!! ހަހަހާ…” އަހަރެންގެ ހިނިގަނޑު ނުހިފެހެއްޓިގެން ފަޅައިގެން ދިޔައެވެ. އެއަޑަށް އަހަންނަށް ބަލާލާފައި މަންމަ އަހާލިއެވެ. “ސުބުހާނަﷲ، އަނެއްކާ ކިހިނެތްވީ؟” ބަނޑުގައި އަތް އަޅައިގެންއޮވެ ގަދައަށް ހުނީމެވެ.\nEvves majaleh nuvi.. vaanuvaaga indhaenimuny ves..\nI cnt stop laughing..😂😂😂😂😂😂😂😂😂😂😂.. vrh reethi.. waitin for ur nxt stry..\nމިއަށްވުރެ ހާސަރު މަދުކޮށްވެސް މިވާހަކަ ގެނެސްދެވުނީސް.ބޭކާރު ވާހަކަ ވަރަށް ވަރަށް ގިނަ.\nrecording ge badhaluga istaakeen\nVarah reethi majaa vaahaka eh. Heehee bali vejje!😂😂\nmaa haasaru ginaee dhariya\nvarah majaa salhi ingey\nVrh salhi vaahaka eh.waiting for the next story….\nmi vaahaka varah kada…………………………….ekamaku ves miige ithuru bayakah inthizaaru kurann\nAm i the only one myge vaanuvaa neygifa rn? like what rubbish is this\nމި ކިޔާފަ މަޖާވެގެން މީހުން އުޅުނީމަ ހަމަ ހައިރާން ވެއްޖެ. ޑޯންޓް ޔޫ ގައިޒް ހޭވް އަ ސެންސް އޮފް ހިއުމަރ؟ އިޑިޔަޓްސް.. ސަޗް އަ ވޭސްޓް އޮފް ޓައިމް\nI didn’t even know what was going on\nehves majaleh noon


އެއް ލޯ މަރާލައިގެން އެތައް ހިތެއް ކަތިލި ޕްރިޔާ އިންސްޓަގުރަމްއާ ދުރަށް – Haftha\nThu, 28 May, 2020, 4:26 pm\nޕްރިޔާ ޕްރަކާޝް ވާރިއާ ---\nއެއް ލޯ މަރާލައިގެން އެތައް ހިތެއް ކަތިލި ޕްރިޔާ އިންސްޓަގުރަމްއާ ދުރަށް\nއިންޑިއާގެ ޒުވާން ބަތަލާ ޕްރިޔާ ޕްރަކާޝް ވާރިއާއަކީ އޭނާ ކުޅުނު ފުރަތަމަ ފިލްމު، “އޯރޫ އަދާރް ލަވް” ގެ ލަވައެއްގައި ފިރިހެން ކުއްޖަކާ ދިމާލަށް ބަލާލައި ލޯ މާރާލި ގޮތަކުން އެތައް އެތައް ބައެއްގެ ހިތްތައް ކަތިލި ޒުވާނެކެވެ. އަދި އެއް ދުވަހުން ސޯޝަލް މީޑިއާގައި އޭނާ ފޮލޯކުރާ މީހުން ވެސް މިލިއަނުން މައްޗަށް އަރައި، އެތައް ފިލްމަކުން ފުރުސަތު ވެސް ލިބުނެވެ.\nނަމަވެސް މަލަޔާޅަމްގެ ބަތަލާ މިވަނީ އިންސްޓަގުރަމް އެކައުންޓް ބޭނުން ކުރުން ހުއްޓާލައި، އޭގެން އޭނާ ފޮލޯކުރާ ގާތްގަނޑަކަށް 7.2 މިލިއަން ފޮލޯވަރުން މާޔޫސް ކޮށްލައިފަ އެވެ. ނަމަވެސް އޭނަ އިންސްޓަގުރަމްއާ ދުރަށްދިޔަ ސަބަބެއް އޭނާ ބުނެފައެއް ނުވެ އެވެ.\nއިތުބާރު ކުރެވޭ މަސްދަރަކާ ހަވާލާދީ އިންޑިއާގެ ބައެއް ނޫސްތަކުން ރިޕޯޓްކޮށްފައި ވަނީ، އިންސްޓަގުރަމް ޑީއެކްޓިވޭޓްކުރި އެއްވެސް ސަބަބެއް ޕްރިޔާ ބުނެފައިނުވާ ކަމަށެވެ. އޭނާ ބޭނުންވަނީ ސޯޝަލް މީޑިއާ އިން ވަގުތުކޮޅަކަށް ދުރަށް ޖެހިލަން ކަމަށް ވެސް ބުނެފައިވެ އެވެ.\nޕްރިޔާ އޭނާގެ އިންސްޓަގުރަމް އެކައުންޓް ޑީއެކްޓިވޭޓް ކުރި ނަމަވެސް އޭނާގެ ޓިކްޓޮކް އެކައުންޓާއި ފޭސްބުކް އަދިވެސް ބޭނުން ކުރެއެވެ.\nފިލްމީ ދާއިރާގައި ޕްރިޔާ މިހާރު ކުރަމުން އަންނަ މަސައްކަތްތަކަށް ބަލާއިރު އޭނާ މިހާރު އުންމީދުކޮށްގެން ހުރީ އޭނާ ކުޅުނު ފުރަތަމަ ބޮލީވުޑް ފިލްމު، ” ސްރީދޭވީ ބަންގްލާ” ރިލީޒް ކުރާނެ ދުވަހަކަށެވެ. މަލަޔާޅަމް ޑައިރެކްޓަރު ޕްރަސާންތު މަމްބަލީ ހެދި އެ ފިލްމުގައި އަރްބާޒް ޚާން ވެސް ފެނިގެންދާނެ އެވެ.\nނަމަވެސް 2018 ވަނަ އަހަރު މަރުވި ބޮލީވުޑްގެ މަޝްހޫރު ބަތަލާ ސްރީދޭވީގެ ފިރިމީހާ ބޯނީ ކަޕޫރް ވަނީ އެ ފިލްމާ ދެކޮޅަށް ދައުވާކުރަން ނިންމައިފަ އެވެ. އެއީ އެ ފިލްމަކީ ސްރީދޭވީ އަށް ބިނާކޮށް ހަދާފައިވާ ފިލްމެއް ކަމަށާއި އަދި ސްރީދޭވީގެ ނަން ފިލްމާއި އޭގެ ލީޑް ބަތަލާގެ ކެރެކްޓާއަށް ދީފައިވާތީ ކަމަށް ބުނެ އެވެ.


މާލޭ ވިޔަފާރި ބަނދަރުގައި ނުގެންދަވައި ގިނަދުވަހު ބަހައްޓާފައިވާ މުދާތައް ނީލަމުގައި ވިއްކާލުން\nރާއްޖެއަށް މުދާ އެތެރެކޮށް މާލޭ ވިޔަފާރި ބަނދަރުގައި ނުގެންދަވައި ގިނަ ދުވަހު ބަހައްޓާފައިވާ މިދަންނަވާ މުދާތައް ނީލަމުގައި ވިއްކާލަން ވަނީ ހަމަޖެހިފައެވެ.\nނީލަން ކިޔުން އޮންނަ ތަން: ސަރވިސް ބިލްޑިންގގެ މީޓިންގ ރޫމް-2 ގައި\nނީލަން ކިޔަން ފެށުން: 27 ޖަނަވަރީ 2016 ވާ ބުދަަ ދުވަހު މެންދުރުފަހު 04:00 ން ފެށިގެން.\nނީލަމުގައި ބައިވެރިވުން: މި ނީލަމުގައި ބައިވެރިވެވޭނީ 27 ޖަނަވަރީ 2016 ވާ ބުދަ ދުވަހު މެންދުރުފަހު 02:30 ގެ ކުރިން މި ކުންފުނީގެ ކާގޯ ކްލިއަރެންސް ޑިޕާޓްމަންޓުގައި ނަން ނޯޓުކުރާ ފަރާތްތަކަށެވެ. ނަން ނޯޓު ކުރައްވާއިރު އައިޑީ ކާޑު ފަދަ ރަސްމީ ލިޔުމެއް ހުށަހަޅަންވާނެއެވެ.\nނީލަން ކިޔާ މުދާ ބެލުން: 26 ޖަނަވަރީ 2016 ވާ އަންގާރަ ދުވަހު އަދި 27 ޖަނަވަރީ 2016 ވާ ބުދަ ދުވަހު ހެނދުނު 09:30 ން 11:30 އަށް\nކަސްޓަމްސް ކްލިއަރެންސް ހަމަޖެއްސުމާއި ކަސްޓަމްސް ޑިއުޓީ ދައްކާނީ މުދާ ނީލަމުން ނެގި ފަރާތަކުންނެވެ. އަދި މުދާ ކްލިއަރ ކުރަން ބޭނުންވާ ވަސީލަތްތައް ހަމަޖެހިފައިވާ އުސޫލުގެ މަތިން މި ކުންފުނިން ފޯރުކޮށް ދެވޭނެއެވެ.\nނީލަން ނިމޭނީ އެންމެ މަތީ އަގެއް ހުށަހަޅައި، ކަނޑައެޅިފައިވާ ސެކިއުރިޓީ ޑިޕޮޒިޓް ފައިސާ އެ ވަގުތު ބެހެއްޓި ފަރާތަކަށެވެ. ޑިޕޮޒިޓް ފައިސާ ނުބަހައްޓާނަމަ، ފައިސާ ނުބެހެއްޓި މީހާ ނުހިމަނައި އެ މުދަލެއްގެ ނީލަން ކުރިއަށް ގެންދެވޭނެއެވެ.\nއާ ހަމައަށް އަގުގެ\nލަސްވެގެން ނީލަން ނިމޭ ދުވަހާއި ޖެހިގެން އަންނަ ދުވަހު ނީލަމުން މުދާ ނެގި ފަރާތުން "އޮކްޝަން ކާގޯ ޑެލިވަރީ އޯޑަރ" އާއި ހަވާލުވާން ވާނެއެވެ.\nމުދާ ދޫކުރެވޭނީ މި ކުންފުންޏަށާއި މޯލްޑިވްސް ކަސްޓަމްސް ސަރވިސްއަށް ފައިސާ ދެއްކެވުމަށްފަހު ޑެލިވަރީ އޯޑަރ މި ކުންފުންޏަށް ހުށަހެޅުއްވުމުންނެވެ. މި ކުންފުންޏަށް ފައިސާ ދައްކަވާނީ ނީލަން ނިމުނު އަގުން ސެކިއުރިޓީ ޑިޕޮޒިޓް ކެނޑުމަށްފަހު ބާކީވާ ވަރަކަށެވެ.\nނީލަން ނިމި، ޑެލިވަރީ އޯޑަރ ދޫކުރެވޭތާ 10 ދުވަހުގެ ތެރޭގައި ފައިސާ ނުދައްކަވައިފިނަމަ ނީލަން ބާޠިލު ކުރެވޭނެއެވެ. އަދި އެފަދަ ފަރާތަކަށް މި ކުންފުނިން ބާއްވާ އެހެން ނީލަމެއްގައި ބައިވެރިވެވޭނީ ނީލަން ބާތިލުވާ ތާރީޚުން ފެށިގެން 90 ދުވަސް ފަހުންނެވެ.\nނީލަމުން ނަގާ މުދަލަށް ސްޓޯރޭޖް ޗާޖް ނަގާނީ މި ކުންފުނީގެ ސްޓޯރޭޖް ފީއާ ބެހޭ ގަވާއިދުގެ މަތިންނެވެ.\nފައިސާ ދެއްކުމަށްފަހު މުދާ ނުގެންގޮސް ހުއްޓައި ސްޓޯރޭޖް ފައިސާގެ އަދަދު މުދަލުގެ އަގަށް ދެއްކި ފައިސާއާ އެއްވަރުވުމުން ނުވަތަ އެއަށްވުރެ އިތުރުވުމުން ނީލަން ބާޠިލުވާނެއެވެ. އަދި ސެކިއުރިޓީ ޑިޕޮޒިޓްގެ ގޮތުގައި ދައްކާފައިވާ ފައިސާ ރިފަންޑް ނުކުރެވޭނެއެވެ.\n18 ޖަނަވަރީ 2016\nޕަބްލިޝްކުރި ތާރީޚު: 21 ޖަނަވަރީ 2016\nސުންގަޑި: 27 ޖަނަވަރީ 2016 1430\n- މުދަލުގެ ލިސްޓް


"Priyanka Andhaali Gothah Aharenge Dharives Andhaalaa" - Vaguthu\n2 މަސް ކުރިން ( ޑިސެމްބަރު 3, 2019 )\nއިންޑިޔާގެ ހައިދްރަބާދުގައި ރޭޕްކޮށް އަންދާލާފައި އޮއްވާ ފެނުނު ޕްރިޔަންކާ ރެޑީގެ ގާތިލެއްގެ މަންމަ، ޕްރިޔަންކާ އަންދާލިގޮތަށް އޭނާގެ ދަރިވެސް އަންދާލުމަށް ގޮވާލައިފިއެވެ.\nއެ އަންހެން މީހާ ރޭޕްކޮށް މަރާލި މައްސަލައާއި ގުޅިގެން މިހާރު ވަނީ4މީހަކު ހައްޔަރުކޮށްފައެވެ. އޭގެތެރެއިން އެކެއްގެ މަންމަ، މީޑިޔާތަކާއި ހަވާލާދީ ބުނެފައިވަނީ، އޭނާގެ ދަރި އެކުރީ ފިރިހެނަކު ކޮށްގެންވާނެ ކަމެއް ނޫން ކަމަށެވެ. އަދި އެއީ އެނާ ކުރި ކަމެއްނަމަ، ދަރިއެއް ކަމުގައިވިޔަސް ބޭނުންވަނީ ޕްރިޔަންކާ ރެޑީވެސް އަންދަލިގޮތަށް އޭނާ އަންދާލަން ކަމަށެވެ.\nގާތިލިގެ މަންމަ އިތުރަށް ބުނީ، ޕްރިޔަންކާ އަކީވެސް މީހެއްގެ ދަރިއެއް ކަމަށާއި، އެ މަންމަގެ ހިތުގައި އަޅާނެ ވޭނާއި، ވާނެ ދެރަވެސްް އޭނާއަށް އިހުސާސްކުރެވޭ ކަމަށެވެ.\nމިދިޔަ މަހުގެ 27 ވަނަ ދުވަހުގެ ރޭ، ޕްރިޔަންކާ ރެޑީ ރޭޕްކޮށްލާފައި ވަނީ އޭނާ ސައިކަލެއްގައި ދުއްވާފައި ދަނިކޮށް، އޭގެ ފުރޮޅު ފަޅައިގެން ދިއުމުން އެހީތެރިވާނެ ކަމަށް ބުނެ މަގުމަތިން ޕިކަޕެއްގައި ދިޔަ ބައެކެވެ. އޭގެ ފަހުން އޭނާ ފެނިފައިވަނީ ރޭޕު ކުރުމަށްފަހު އަންދާލާފައި އޮއްވައެވެ.\nޕްރިޔަންކާ ރެޑީ އަނދާލާފައި އޮއްވާ ފެނުމާއެކު، ގިނަޔަކު ދަނީ އެކަމާއި ގުޅިގެން ހަޅުތާލު ކުރަމުންނެވެ. އަދި އޭނާއަށް އިންސާފު ހޯދައިދިނުމަށް ގޮވާލާ އެތައް ބަޔަކު އަންނަނީ އިހުތިޖާޖުވެސް ކުރަމުންނެވެ.\nއަދިވެސް މޯދީ އުޅެނީ ގެރި ހިމާޔަތް ނުކުރެވިގެން. ކީއްތަވާނީ މިކަން ކަމަށް ހައްލެއް ގެނައިއްޔާ.. މި އެއްޗަކު ވެރިކަމަށް އެެރިތާ ކިތައް ދުވަހެއް އެކަމަކު ދުވަހެއް ދުވަހަކުން އެތާ އުޅޭ ވަހުޝީންތަކަށް ހިއްވަރު ލިބުން ފިޔަވައި އެހެން ކަމެއް ނުވޭ!. ގެރި ހިމާޔަތް ކުރުމުގަ އަވަދި ނެތި ޔޯގާ ހަދަމުން ފިލްމު ކުޅުމުގަ އަވަދި ނެތި. އަދި ތި އިންޑިޔާ މީހުން ބައި ގިނަ އެއް ކަމަކު ތި ކޫސަނި ސަރުކާރު ވައްޓާލާނެހާ ހިއްވަރެއްވެސް ނޯވޭ.\nޑިސެމްބަރު 6, 2019 10:50\nއިނަޑިޔާ ދެ މުޤާމުގައި ދުންޔާގައި އެއްވަނަ ހޯދަފައި ޤައުމެއެވެ.\n2 )...ގެރި މަސް އެކްސްޕޯރޓް.


ithuru 156 meehaku covid 19 ah positive vejje\nކޯވިޑް-19 : ރާއްޖެއިން އަނެއްކާވެސް އިތުރު ...\nby vomadmin August 1, 2020\nރާއްޖެއިން އިތުރު 156 މީހުން ކޯވިޑް-19އަށް ޕޮޒިޓިވްވެ މިހާތަނަށް އެންމެ ގިނަ މީހުން ޕޮޒިޓިވްވި ދުވަހަކަށް މިއަދުވެއްޖެއެވެ.\nހެލްތު ޕްރޮޓެކްޝަން އެޖެންސީ (އެޗް.ޕީ.އޭ)އިން ވިދާޅުވީ، ރޭގެ އިރުއޮއްސި 18:00އިން މިރޭ އިރުއޮއްސި 18:00 އާ ހަމައަށް ޕޮޒިޓިވްވި 156 މީހުންނާއެކު ރާއްޖެއިން ބަލި ޖެހުނު މީހުންގެ ޢަދަދު މިހާރު 3949އަށް އިތުރުވެފައިވާކަމަށެވެ.\nމިއަދު ޕޮޒިޓިވްވި މީހުންގެ ތެރޭގައި ހިމެނެނީ 134 ދިވެހިންނާއި، ބަންގްލަދޭޝްގެ 20 މީހަކާއި، އިންޑިއާ މީހަކާއި، ސްރީލަންކާގެ މީހެކެވެ. މިއަދު ޕޮޒިޓިވްވި މީހުންގެ ތެރެއިން2މީހަކު ޕޮޒިޓިވްވެފައިވަނީ ރަށްރަށުންނެވެ.\nމިއަދު ބަލިން ރަނގަޅުވެފައިވަނީ6މީހުންނެވެ. މިއާއެކު މިބަލިން ރަނގަޅުވި މީހުންގެ ޖުމްލަ ޢަދަދު މިހާރު މިވަނީ 2613އަށް އަރާފައެވެ. އަދި މިބައްޔަށް ފަރުވާ ހޯދަމުންދާ މީހުންގެ ޢަދަދު މިހާރު މިވަނީ 1305އަށް އަރާފައެވެ. މީގެ ތެރެއިން ހޮސްޕިޓަލުގައި އެޑްމިޓް ކޮށްގެން ފަރުވާދެމުން އަންނަނީ 72 މީހަކަށެވެ. މީގެތެރެއިން 65 މީހުންނަށް ހުޅުމާލޭ މެޑިކަލް ފެސިލިޓީގައި ފަރުވާދެމުންދާއިރު ވެންޓިލޭޓަރު2މީހަކަށް ދަނީ ފަރުވާދެމުންނެވެ. އަދި ދަރުމަވަންތަ ހޮސްޕިޓަލުގައި ފަރުވާދެމުންދަނީ5މީހަކަށެވެ.\nމިވަގުތަކީ އެއްވެސް ބޭފުޅަކު މިދާއިރާއަށް ކުރިމަތިލައްވާފައިވާ ކެނޑިޑޭޓް ރޮޒެއިނާ އާދަމްއާއި ނުވަތަ އެމްޑީޕީއާއި ދުރަށްދާންވީ ވަގުތެއްނޫނެވެ . މިވަގުތަކީ ...\nކޯވިޑް-19އިން ރައްކާތެރިވުމަށް މުހިންމު ހަރުކަށި ފިޔަވަޅުތައް އަޅައިފިނަމަ ބަލި ފެތުރިއްޖެ ޙާލަތެއްގައިވެސް އެންމެ ގިނައިން ފަރުވާދޭން ޖެހޭނީ 300 ...\nކޮވިޑް 19 – ހުޅުދޫން އަލަށް5މީހުން ޕޮޒިޓިވްވެއްޖެ\nހުޅުދޫން އަލަށް3މީހުންނާއި ދެކުޑަކުދީން ކޮވިޑް-19 އަށް ޕޮޒިޓިވް ވެއްޖެއެވެ. ސިއްހީމަރުކަޒުން މައުލޫމާތު ދެއްވި ގޮތުގައި ހުޅުދޫން ...


އެންމެ އޯގާތެރި ފިރިކަލުން – محمد رسول الله صلى الله عليه وسلم (8) – DhiSalafiyyah\nއެންމެ އޯގާތެރި ފިރިކަލުން – محمد رسول الله صلى الله عليه وسلم (8)\n26/11/2013 محمد ﷺ ގެ ސިޔަރަތު, ސިޔަރަތާއި ތާރީޚްއައްޝައިޚު މުޙައްމަދު ޝާހިދު\nރަސޫލުﷲ ޞައްލަﷲ ޢަލައިހި ވަސައްލަމަ އެކަލޭގެފާނުގެ އަނބިއަނބިކަނބަލުންނާއިއެކު:\n5. ރަސޫލުﷲ ޞައްލަﷲ ޢަލައިހި ވަސައްލަމަ އެކަލޭގެފާނުގެ އަނބިއަނބިކަނބަލުންގެ އިޙްސާސްތަކަށް އިޙްތިރާމްކުރައްވައި އަޅާލެއްވުން:\nދިރިއުޅުމުގެ ހިތްހަމަޖެހުމާއި އުފާވެރިކަން ބިނާވެގެންވަނީ ފިރިމީހާއާއި އަނބިމީހާގެ އުފަލާއި ހިތްހަމަޖެހުމުގެ މައްޗަށެވެ. އެހެންކަމުން ފިރިމީހާ އަނބިމީހާގެ އިޙްސާސްތަކަށް އިޙްތިރާމްކޮށް އަޅާލާފަދައިން އަނބިމީހާވެސް ފިރިމީހާގެ އިޙްސާސްތަކަށް އިޙްތިރާމްކޮށް އަޅާލުމަކީ ދިރިއުޅުން އެކުގައި ކުރިއަށް ގެންދިއުމަށްޓަކައި ކޮންމެހެން މުހިއްމުކަމަކެވެ.\nމިގޮތުން އަސްމާ ބިންތު އަބޫބަކުރު ރަޟިޔަﷲ ޢަންހާގެ ކިބައިން ރިވާވެގެން އައިސްފައިވާ ޙަދީޘްފުޅެއްގައި ވެއެވެ. އެކަމަނާ ވިދާޅުވިއެވެ. ” ޒުބައިރުގެފާނު ތިމަންކަމަނާއާ ކައިވެނި ބައްލަވައިގަތެވެ. އޭރު އެކަލޭގެފާނުގެ އަތްޕުޅުގައި އެއްވެސް އަޅެއް އަދި މުދަލެއްފަދަ އެއްޗެއްވެސް ނުވެއެވެ. އެއީ އެކަލޭގެފާނުގެ ޖަމަލާއި އަސްފިޔަވައެވެ. އެއަހަށް ކާންދީ ފެންދީ ހަދަނީ ތިމަންކަމަނާއެވެ. އަދި އެކަލޭގެފާނުގެ ބާލިދީތައް ވަލުން އަމުނާ ހަދަމެވެ. އަދި ފުށްމޮޑެވެސް ހަދަމެވެ. ނަމަވެސް ރަނގަޅަށް ރޮށިފިހާކަށް ތިމަންކަމަނާއަކަށް އޭރަކު ނޭނގެއެވެ. އެކަން ތިމަންކަމަނާއަށް ކުރިން ކޮށްދެއްވާ އުޅުއްވީ އަންޞާރިއްޔަ ބޭކަނބަލުންގެ ތެރެއިން ތިމަންކަމަނާއަށް ވަރަށް ހެޔޮ ބޭކަނބަލުންތަކެކެވެ. ޒުބައިރުގެފާނު މަސައްކަތްކުރެއްވުމަށް رسول الله صلى الله عليه وسلم ދެއްވި ބިމުން ފެށިގެން ތިމަންކަމަނާ އުޅޭ ހިސާބަށް ކަދުރުއޮށްތައް ގެންނަނީ ބޯމަތީގައެވެ. އެއީ ގާތްގަނޑަކަށް ފަރްސަޚެއްގެ ތިންބައިކޮށްފަދެބައެވެ. (ފަރްސަޚަކީ: ގާތްގަނޑަކަށް ފަސްކިލޯމީޓަރެވެ.)\nއެއްދުވަހަކު ބޯމައްޗަށް ކަދުރު އޮށްތައް ލައިގެން އަންނަނިކޮށް ފަހެ، رسول الله صلى الله عليه وسلم އާ ބައްދަލުވެއްޖެއެވެ. އެކަލޭގެފާނުގެ އަރިހުގައި އަންޞާރުންގެ ތެރެއިން ބައެއް ބޭކަލުން ތިއްބެވިއެެވެ. ފަހެ، ތިމަންކަމަނާއަށް އެކަލޭގެފާނު ގޮވާލެއްވުމަށްފަހު ދެން ‘އިޚް އިޚް’ އޭ ޙަދީޘްކުރެއްވިއެވެ. (އެއީ ޖަމަލުމަޑުކުރުވުމަށް ބުނާ ކަލިމައެކެވެ.) އެއީ އެކަލޭގެފާނާއެކު ތިމަންކަމަނާ ގެންދެވުމަށެވެ.(1) ފަހެ، ފިރިހެނުންތަކަކާ އެކީ ދިޔުމަށް ތިމަންކަމަނާ ލަދުވެތިވީމެވެ. އަދި ޒުބައިރުގެފާނުގެ ޣީރަތްތެރިކަން ތިމަންކަމަނާއަށް ހަނދާންވިއެވެ. އެކަލޭގެފާނަކީ ވަރަށް ޣީރަތްތެރި ބޭކަލެކެވެ. ފަހެ، رسول الله صلى الله عليه وسلم އަށް ތިމަންކަމަނާ ލަދުގަތީކަން އެނގިވަޑައިގަތުމުން އެކަލޭގެފާނު ވަޑައިގެންފިއެވެ.\nޒުބައިރުގެފާނުގެ އަރިހަށްއައިސް ތިމަންކަމަނާ ދަންނަވައިފީމެވެ. އަޅުގަނޑާ رسول الله صلى الله عليه وسلم އާ ބައްދަލުވިއެވެ. އޭރު އަޅުގަނޑުގެ ބޯމަތީ ކަދުރުއޮށްތަކެއް ހުއްޓެވެ. އަދި އެކަލޭގެފާނާއެކު އެކަލޭގެފާނުގެ އަޞްޙާބުބޭކަލުން ތިއްބެވިއެވެ. ފަހެ އަޅުގަނޑު ސަވާރުވުމަށްޓަކާ އެކަލޭގެފާނުގެ ޖަމަލުކޮޅު ތިރިކުރެއްވިއެވެ. ނަމަވެސް އަޅުގަނޑު ލަދުވެތިވީއެވެ. އަދި ކަލޭގެފާނުގެ ޣީރަތްތެރިކަން އަޅުގަނޑަށްވަނީ އެނގިފައެވެ.”\nފަހެ ޒުބައިރުގެ ފާނު ވިދާޅުވިއެވެ. “ﷲގަންދީ ހުވާކޮށްފައި ބުނަމެވެ. އެކަލޭގެފާނާ އެކު އައުމަށްވުރެ ކަމަނާގެ ބޯމަތީގައި ކަދުރުއޮށްތައް އުފުލައިގެން އައުން ތިމަންކަލޭގެފާނަށް މާބޮޑެވެ.”\nދެން އެކަމަނާ ވިދާޅުވިއެވެ. “އެއަށްފަހު އަބޫބަކުރުގެފާނު ތިމަންނައަށް ޚާދިމަކު ފޮނުވައިދެއްވިއެވެ. އޭގެ ފަހުން އަސްތައް ބަލަހައްޓަން ތިމަންނައަށް ނުޖެހެއެވެ. ފަހެ އޭގެ ސަބަބުން ތިމަން އަޅުވެތިކަމަކުން މިނިވަންވިފަދައެވެ.”(2)\nމި ޙަދީޘްއަށް ބަލާލުމުން އަސްމާގެފާނު އެކަމަނާގެ ފިރިކަލުން ޒުބައިރުގެފާނުގެ ޣީރަތްތެރިކަމާމެދު ވިސްނަވައި އެކަލޭގެފާނުގެ އިޙްސާސްތަކަށް އިޙްތިރާމްކުރެއްވި މިންވަރު ހާމަވެގެން ދެއެވެ. އެހެނީ رسول الله صلى الله عليه وسلم އާ އެކު ވަޑައިގަތުންވެސް އެ ދޫކޮށްލެއްވީ ފިރިކަލުންގެ ނުރުހުންފުޅެއް ލިބިދާނެ ކަމަށްޓަކައެވެ.\nއެހެނީ ފިރިމީހާއަށް އިސްލާމްދީނުގައި މަތީ މަޤާމެއް ދެއްވާފައިވެއެވެ. އެއީ އޭނާގެ ބެލެހެއްޓުން ތެރިކަމާއި ޒިންމާއާ އެކަށީގެންވާ ގޮތުގެ މަތިންނެވެ. ވުމާއެކު ފިރިމީހާ ރުހޭ ކަންތައްތަކާއި ނުރުހޭކަންތައްތަކަކީ ކިޔަމަންތެރި އަދި ﷲ އަށް ބިރުވެތިވާ އަނތްބަކު އޭނާގެ މަޤުޞަދަށް ވާސިލްވުމަށްޓަކައި ފަރުވާތެރިވާނެ ކަމެކެވެ. އެގޮތުން މި ޙާދިޘާއިން މުސްލިމު އަންހެންކަނބަލުންގެ ތެރެއިން ﷲ ސުބުޙާނަހޫ ވަތަޢާލާގެ ރުއްސެވުމާއި ފުއްސެވުން އަދި އާޚިރަތުގެ ބާއްޖަވެރިކަމަށް އެދޭ ކަނބަލުންނަށް ވަރަށް ފުރިހަމަ ފިލާވަޅެއް ލިބިގެން ދެއެވެ. އަދި ހަމަ އެހެންމެ ފިރިމީހާ ނުރުހޭކަމެއްކަން އެނގޭ ޙާލު ފިރިމީހާގެ އިޙްސާސްތަކާ ދެކޮޅަށް ޢަމަލުތައް ބިނާކުރުމީ ނުވަތަ އޭނާ ނުރެހޭ ކަމެއް ކުރުމީ ރަނގަޅުގޮތް ނޫންކަން މި ޙަދީޘުން އަންގައިދެއެވެ. އެހެނީ ފިރިމީހާއަކީ އަނބިމީހާއަށް އޭނާ ސުވަރުގެ ވަދެވުމަށްޓަކައި ލިބިފައިވާ ހަމައެކަނި ތަޅުދަނޑި ނުވަތަ މަގު ކަމުގައިވުންވެސް އެކަށީގެންވެއެވެ. އެހެންނޫންކަމުގައިވިޔަސް ފިރިމީހާއަކީ އަނބިމީހާ ސުވަރުގެ ވަދެވުމަށްޓަކައި އެހީތެރިވެދޭނެ އެންމެ މުހިއްމު ފަރާތެވެ.\nއަނބިމީހާ ފަދައިން ފިރިމީހާވެސް އަނބިމީހާއަށް އަޅާލާ އޭނާގެ އިޙްސާސްތަކަށް އިޙްތިރާމްކުރުމީ رسول الله صلى الله عليه وسلم ދެއްކެވި މަތިވެރި އަޚްލާޤަށް ތަބާވެ އެއާ އެއްގޮތަށް ޢަމަލުކުރުމުގެ ތެރެއިން ހިމެނޭ ކަމެކެވެ. ޚާއްޞަކޮށް އަނބިމީހާ ބަލިވެ އުޅޭއިރުއާއި، މާބަނޑު ދުވަސްވަރާއި އަދި ޙައިޟުގެ ދުވަސްތަކުގައި އަޅާލައި ހަދަންޖެހޭނެއެވެ. އެހެނީ އެކަމުން ފިރިމީހާ އޭނާގެ އަނބިމީހާއާއި އޭނާގެ ޢާއިލާއަށް ސަމާލުވާ މިންވަރާއި އަޅާލާ މިންވަރު ހާމަވެގެން ދާނެއެވެ. އަދި އޭގެ ސަބަބުން އެދެމެދުގައިވާ ގުޅުން އިތުރަށް ބަދަހިވެ، ދެހިތުގައި ވާ ލޯތްބާއި އޯގާތެރިކަން އިތުރުވެގެންދާނެއެވެ.\n(މި ލިޔުން ލިޔުމުގައި އެންމެ ގިނަ މަޢުލޫމާތުތައް ނަގަމުން މިދަނީ ‘ދަ ޕުރޮފެޓް މުޙައްމަދު – ދަ ބެސްޓް އޮފް އޯލް ހަސްބެންޑް’ މިފޮތުންނެވެ. އެހެންކަމުން ގިނަ މަސްދަރުތައް ނަގާފައިވާނީ މި ފޮތުގެ ފުޓްނޯޓުންނެވެ. ނަމަވެސް ލިޔުން ލިޔަމުން މިދަނީ ދިވެހި މުޖުތަމަޢާ ގުޅޭ އިތުރުބައިތަކާއި އިތުރު ނޯޓުތައް އިތުކޮށްގެނެވެ.)\n(1). ނޯޓް: މިތަނުގައި (އެއީ އެކަލޭގެފާނާއެކު ތިމަންކަމަނާ ގެންދެވުމަށެވެ.) ގެ މާނައެއްކަމުގައި، އިބުނު ޙަޖަރު ‘ފަތްޙުލްބާރީ’ އޭ ކިޔުނު ފޮތުގައި ވިދާޅުވެފައިވެއެވެ. “އެކަމަނާއާއި އެކަމަނާ އަތުގައިވާ ތަކެތި އެއްސަވާރީއަށް އެރުވުމަށްފަހު އެކަލޭގެފާނު އެހެންސަވާރީއަކަށް އެރުމުގެ އިޙްތިމާލު މިޙަދީޘްގައިވެއެވެ.”\n(2). ޞަޙީޙުލް ބުޚާރީ، ޙަދީޘް ނަންބަރު: 5224


Trans Fat manaa kuran WHO in govaalaifi | Mihaaru\nމާޖިރިން: މިއީ ސިއްހަތަށް ރަނގަޅު އެއްޗެއް ނޫން.\nޓްރާންސް ފެޓް މަނާކުރަން ޑަބްލިއުއެޗްއޯ އިން ގޮވާލައިފި\n16 މެއި 2018 - 09:04\nއެ ޖަމިއްޔާ އިން ބުނި ގޮތުގައި ޖަންކް ފުޑް ފަދަ ކާތަކެތި ތައްޔާރު ކުރުމަށް އާންމުކޮށް ބޭނުންކުރާ ޓްރާންސް ފެޓްގެ ސަބަބުން ކުރިމަތިވާ ސިއްހީ މައްސަލަތަކުގައި އަހަރަކު 500،000 މީހުން މަރުވެ އެވެ.\nއެހެންވެ ޓްރާންސް ފެޓް އުފައްދާ ކުންފުނިތަކަށާއި ގައުމުތަކަށް ޑަބްލިއުއެޗްއޯ އިން ވަނީ އެކަމާ ދެކޮޅަށް މަސައްކަތްކޮށް ދިނުމަށް އެދިފަ އެވެ.\nއެމެރިކާގެ ނިއު ޔޯކަކީ ޓްރާންސް ފެޓް އުފެއްދުމާއި އެ ބޭނުން ކުރުން މީގެ 10 ވަރަކަށް އަހަރު ކުރިން ހުއްޓާލައިފައިވާ ސިޓީއެކެވެ. ދި އިންޓަނެޝަނަލް ފުޑް އެންޑް ބެވަރެޖް އެލިއަންސް (އައިއެފްބީއޭ) އިން ބުނާ ގޮތުގައި ދުނިޔޭގެ ބޮޑެތި ބައެއް ކުންފުނިތަކުން އެ މީހުންގެ އުފެއްދުންތަކުގައި މިހާރު ޓްރާންސް ފެޓް ބޭނުމެއް ނުކުރެ އެވެ. އޭގެ ތެރޭގައި ކެލޮގްސް، މާސް، ޖެނެރަލް މިލްސް އަދި މެކްޑޮނަލްޑް ފަދަ ބްރޭންޑްތައް ހިމެނެ އެވެ.\nމާޖިރިން ޕާނުގައި ޖަހައިގެން ކެއުމަކީ ވަރަށް އާންމު ކަމެއް.\nއައިއެފްބީއޭ އިން ބުނި ގޮތުގައި އެފަދަ ކުންފުނިތަކުން ޓްރާންސް ފެޓްގެ ބަދަލުގައި ބޭނުން ކުރަނީ ސިއްހަތަށް ފައިދާ ހުރި އެހެން ބާވަތްތެކެވެ. އެގޮތުން އައިއެފްބީގެ މެމްބަރުންގެ ގޮތުގައި ތިބި ކުންފުނިތަކުގެ 99 ޕަސަންޓް މިހާރު ޓްރާންސް ފެޓް ދޫކޮށްލާފައިވާ ބުންޏެވެ.\nޓްރާންސް ފެޓް އެކުލެވޭ ބާވަތްތައް ބޭނުން ކުރުމުން ހަށިގަނޑުގައި އުފެދޭ ބޭޑް ކޮލެސްޓްރޯލްގެ މިންވަރު އިތުރުވެ، ސިއްހީ ތަފާތު މައްސަލަތައް ކުރިމަތިވެ އެވެ. އެގޮތުން ހިތުގެ މައްސަލަތައް ކުރިމަތިވުމުގެ ނުރައްކާ 21 ޕަސަންޓަށް ޓްރާންސް ފެޓްގެ ސަބަބުން އިތުރުވެ އެވެ.\nޑަބްލިއުއެޗްއޯގެ އަމާޒަކީ 2023 އާ ހަމައަށް އަންނަންވާއިރު، ޓްރާންސް ފެޓަކީ މަނާ އެއްޗަކަށްވުމެވެ.\nއިތުރު ލިޔުންތައް ސިއްހަތު ހިތުގެ ބަލި ޑަބްލިއުއެޗްއޯ


Kolej nuvatha yunivaasiteeaa kurimathi leveyvarah kudhinge ingireysi fenvaru rangalhutha?\nކޮލެޖް ނުވަތަ ޔުނިވާސިޓީއާ ކުރިމަތި ލެވޭވަރަށް ކުދިންގެ އިނގިރޭސި ފެންވަރު ރަނގަޅުތަ؟\n2002 ވަނަ އަހަރު ޖަލާލުއްދީން ސްކޫލުގައި އޯލެވެލް އިމްތިހާނު ހެދި އިރު، އެއަހަރު އޯލެވެލް ހެދި ދުއިސައްތައެއްހާ ކުދިންގެ ތެރެއިން އިނގިރޭސިން ފާސްވީ (ސީ ފާސް ލިބުނީ) އެންމެ ތިން ކުދިންނެވެ. އޭރު އިނގިރޭސި ފެންވަރު ހުރީ އެހާ ދަށު ދަރަޖައިގައެވެ. ނަމަވެސް އޭގެ ދިހަ އަހަރު ފަހުން 2012 ވަނަ އަހަރު އޯލެވެލް އިމްތިހާނުގެ ނަތީޖާ ލިބުނު އިރު، އިނގިރޭސި މާއްދާއިން 37 ކުދިން ވަނީ ފާސްވެފައެވެ. ދިހަ އަހަރުން ކޮންމެ ވެސް ވަރެއްގެ ކުރިއެރުމެއް އެވަނީ ލިބިފައެވެ. ނަމަވެސް އިނގިރޭސިން ފާސްވާކުދިން ގިނަ ވިކަމުގައި ވިޔަސް، އެކުދިންގެ އިނގިރޭސި ފެންވަރަކީ މަތީތަޢުލީމަށް ދިއުމަށް ކޮލެޖަކަށް ނުވަތަ ޔުނިވާސިޓީއަކަށް ވަނުމަށް އެންމެ އެކަށޭނެ ފެންވަރު ހެއްޔެވެ؟\nބައެއް ކުދިންނަކީ ހަމައެކަނި ޓެސްޓުން ފާސްވުމަށް ކިޔަވާ ކުދިންނެވެ. ބޭނުންވަނީ ފާހެކެވެ. ނުވަތަ ކުލާހުން އެއްވަނަ އެވެ. އެއީ އަދި އިނގިރޭސި މާއްދާ ނޫން ކަމުގައި ވިޔަސް އެކަން އޮންނަނީ އެހެންނެވެ. އާއްމު ދިރިއުޅުމުގައި ނުވަތަ މަތީތަޢުލީމު ހާސިލް ކުރާއިރު ނުވަތަ ވަޒީފާގައި ކިޔެވިއެއްޗެއް ބޭނުންކުރާނީ ކިހިނެތްތޯ ވިސްނާނީ ވަރަށް މަދު ކުއްޖެކެވެ. އިނގިރޭސި މާއްދާއިން ފާސް ވިޔަސް ނުވަތަ އޭގެ ފަހަތުން އަދި ޑީ ފާސް އެއް ލިބުންކަމުގައި ވިޔަސް، ގިނަ ކުދިން ތިބެނީ ކޮލަޖަށް ތައްޔާރު ވެފައެއް ނޫނެވެ.\nޔުނިވާސިޓީ ނުވަތަ ކޮލެޖްގައި އިނގިރޭސި މީޑިއަމް އިން ކިޔަވައިދޭއިރު، ކުދިންނަށް އަންޑަސްޓޭންޑް ވުމުގައި ދަތިތަކެއް ހުންނަކަން ނެޝަނަލް ޔުނިވާސިޓީގެ ކުޅުދުއްފުށީ ކެމްޕަސްގައި ކިޔަވައިދެއްވާ ލެކްޗަރަރ އެއް ފާހަގަ ކުރިއެވެ.\n“އިނގިރޭސި ފެންވަރު ވަރަށް ދަށް. ކުދިންނަށް ބައެއްފަހަރު އަންޑަސްޓޭންޑް ވެސް ނުވޭ އިންގްލިޝް އިން ވާހަކަ ދެއްކީމަ. ޔުނިވާސިޓީތަކުގައި ކިޔެވޭނީ އިންގްލިޝް ފެންވަރު ރަނގަޅު ކުރެވިގެން.”\nތެދެކެވެ. އޯލެވެލް ނުވަތަ އޭލެވެލް ނިންމާފައި ޔުނިވާސިޓީއަށް އަންނައިރު އިނގިރޭސިބަހުން ވާހަކަ ދައްކަން އެނގެން ޖެހޭނެއެވެ. ލެކްޗަރަރ އާއި ކުލާހުގެ އެހެން ކުދިންނާ އިނގިރޭސިން މުޚާތަބްކޮށް ވާހަކަ ދައްކާ އިންޓްރެކްޓް ވާން އެނގެންޖެހޭނެއެވެ. އަދި ވާހަކަ ދެއްކުމަށް އެނގުމުގެ އިތުރުން ވާހަކަ ދައްކަން ކެރެން ވެސް ޖެހޭނެ އެވެ. ނަމަވެސް ސްކޫލު ދައުރުން ސުރެ އެކަން އެގޮތަށް ނުވުމުގެ ސަބަބުން ކުދިން މަތީތައުލީމަށް ކުރިމަތި ލާއިރު އެހުނަރު ތަރައްގީ ކުރެވިފައެއް ނުހުރެއެވެ.\n“ސްކޫލުގައި އުޅުނު ދުވަސްވަރު، ކްލާސްތެރޭގައި އިނގިރޭސިން ވާހަކަ ދައްކަން އިންގްލިޝް ޓީޗަރު ބާރު އަޅާ. ނަމަވެސް އެއީ ކުރަން އެހާ ފަސޭހަ ކަމެއް ނޫން. އެއީ އިނގިރޭސިން ދެތިން ޖުމްލައެއް ބުނެލާއިރަށް ކްލާހުގައި ދެން ތިބޭ ކުދިން މަލާމާތްކުރާތީ.” މިދިޔަ އަހަރު ޖަލާލުއްދީން ސްކޫލުގައި އޯލެވެލް ހެދި ދަރިވަރަކު ބުންޏެވެ.\nކުދިންގެ އިނގިރޭސި ފެންވަރު ދަށްވުމުގެ އެއްސަބަބަކީ އިނގިރޭސި ބަހުން ވާހަކަ ދައްކަން މަސައްކަތް ނުކުރުމެވެ. ކުށެއް ކިއިދާނެތިން ބިރުން ބައެއް ކުދިން ތިބެނީ ވާހަކަ ދައްކަން ނުކެރިފަ އެވެ. ނުވަތަ އަނެއްބައި ކުދިން ތިބެނީ ވާހަކަ ދައްކަން އެފަދަ ފުރުސަތެއް ނުލިބިފައެވެ. އެއްކޮށް އުޅޭ ރައްޓެހިން އެއްގޮތަކަށް ވެސް އިނގިރޭސި ބަހުން އިންޓަރެކްޓް ނުކުރާތީ އިނގިރޭސިން ވާހަކަ ދެއްކުމުގެ ފުރުސަތު އޮންނަނީ ނުލިބިފަ އެވެ.\nކުދިންގެ އިނގިރޭސި ފެންވަރު ކުރިނާރާ އަނެއް ސަބަބެއް ކަމަށް ބައެއް ޓީޗަރުން ބުނަނީ ފޮތްތައް ނުކިޔުމެވެ. އިނގިރޭސި ވާހަކައެއް ނުވަތަ މަޢުލޫމާތެއް ކިޔާލުމަށް ގިނަ ކުދިންނަށް ވަނީ ކުޑައިރުންސުރެ އާދަ ނުކުރެވިފައެވެ. ފޮތްކިޔުމަށް އާދަކުރެވޭނަމަ ކުދިންގެ ފެންވަރު ރަނގަޅުވާނެކަމަށް ޓީޗަރުން ބުނެއެވެ.\nކުދިންގެ އިނގިރޭސި ފެންވަރު ދަށްވާ ބައެއް ސަބަބުތަކާމެދު ކުރިން ވާހަކަ ދެއްކި ލެކްޗަރަރ ވިދާޅުވީ ކުދިން ފޮތްތައް ނުކިޔުމުގެ އިތުރުން ކޮމްޕިއުޓަރާއި ފޯނު ބޭނުންކުރާއިރު ރަނގަޅު އިނގިރޭސި ބޭނުން ނުކުރާތީވެސް ކުދިންގެ ފެންވަރު ދަށްވެއެވެ. ހާއްސަކޮށް ލިޔުމުގެ ފެންވަރު ދަށްކަން އޭނާ ފާހަގަ ކުރިއެވެ.\n“ފޭސްބުކުން ޗެޓް ކުރާއިރު ވެސް ކުދިން ލިޔަނީ ލެޓިނުން. ކޮމެންޓެއް ކުރިޔަސް ލެޓިނުން. ފޯނުން އެސްއެމްއެސް އެއް ކުރާއިރު ވެސް ރަނގަޅު އިސްޕެލިންނެއް ބޭނުމެއް ނުކުރޭ. އެހެންވެ އެގްޒާމްތައް އަދި އެސައިންމެންޓްތައް ހަދާއިރު ކުދިންގެ ލިޔުމުން އެކަންކަން ފާހަގަ ކުރެވޭ.”\nއޯލެވެލް ނުވަތަ އޭލެވެލް އިމްތިހާނު ނިންމުމަށްފަހު ޔުނިވާސިޓީ ނުވަތަ ކޮލެޖަކަށް ވަންނައިރު، އެތަނަށް ވަދެވޭވަރުގެ އިނގިރޭސި ފާހެއް އޮވެދާނެ އެވެ. ނަމަވެސް ފާސްވެފައި އޮތުމަކުން އަދި ނުފުދޭނެ އެވެ. ކްލާސްތަކަކީ އިންޓަރެކްޓިވް ކްލާސްތަކަކަށް ވާއިރު، ކުލާހުގެ ޑިސްކަޝަންގައި ބައިވެރިވެވޭނީ އެކަމަށް ތައްޔާރު ވެގެން ހުރުމުންނެވެ. އެހެންނޫންނަމަ ޔުނިވާސިޓީގައި ކިޔެވުމެކޭ ސްކޫލުގައި ކިޔެވުމެކޭ ވާނީ ހަމަ އެއްވަރެވެ. ޓީޗަރު ދޭ ނޯޓްސް ނަގައިގެން ހިތުދަސްކުރުން ނޫންކަމެއް ނުވާނެއެވެ.


vnews - Fiorentina ge captain Davide Astori ge janaazaa baavvaifi\nފިއޮރެންޓީނާގެ ކެޕްޓަން ޑޭވިޑް އެސްޓޯރީގެ ޖަނާޒާ ބާއްވައިފި\nފިއޮރެންޓީނާގެ ކެޕްޓަން ޑޭވިޑް އެސްޓޯރީގެ ޖަނާޒާގެ ތެރެއިން - ފޮޓޯ: ގެޓީ\nމިދިޔަ އާދީއްތަ ދުވަހު ކުއްލި ގޮތަކަށް މަރުވި އިޓަލީގެ ޑިފެންޑަރު އަދި ފިއޮރެންޓީނާގެ ކެޕްޓަން ޑޭވިޑް އެސްޓޯރީގެ ޖަނާޒާ ބާއްވައިފިއެވެ.\nއިޓަލީގެ ސިޓީއެއްކަމަށް ފްލޮރެންސްގައި މިއަދު ބޭއްވި ޖަނާޒާގައި އެސްޓޯރީއާ އެއްކޮށް ކުރިން ކުޅުނު ގިނަ ފުޓުބޯޅަ ތަރިން އަދި ފިއޮރެންޓީނާގެ ކުޅުންތެރިން ވަނީ ބައިވެރިވެފައެވެ.\nމީގެއިތުރުން ފުޓުބޯޅަ ބައެއް ކުޅުންތެރިންގެ އިތުރުން އެސްޓޯރީގެ އާއިލާ އަދި ސަޕޯޓަރުންނާއެކު ޖުމްލަ 8،000 މީހުން ވަނީ ޖަނާޒާގައި ބައިވެރިވެފައެވެ.\nއެސްޓޯރީ މަރުވެފައި އޮއްވާ އާދީއްތަ ދުވަހު ފެނުނީ އޭނާ ނިދާފައި އޮތް ކޮޓަރިންނެވެ. އޭނާ މަރުވެފައި އޮއްވާ ފެނުނީ އިޓާލިއަން ލީގުގައި އުދިނޭސީއާ ދެކޮޅަށް ފިއޮރެންޓީނާ ކުޅެން ހަމަޖެހިފައިވާ މެޗުގެ ގަޑިއިރުތަކެއް ކުރިންނެވެ.\nމިހަބަރާއެކު ގިނަ ފަރާތްތަކުން އޭނާގެ ހަނދާނުގައި އަންނަނީ ޝުއޫރު ފާޅުކުރަމުންނެވެ. އެގޮތުން ފިއޮރެންޓީނާއިން އޭނާގެ 13 ނަމްބަރު ޖޯޒީ ރިޓަޔާކުރިއިރު، އޭނާ ކުރިން ކުޅުނު ކަގްލިއާރީން ވެސް ވަނީ އޭނާ ކުޅުނު 13 ނަމްބަރު ޖޯޒީ ރިޓަޔާކޮށްފައެވެ.\nއިޓަލީ ގައުމީ ޓީމަށް 14 މެޗު ކުޅެފައިވާ އެސްޓޯރީގެ ކުއްލި މަރާއެކު މިހަފްތާގެ އިޓާލިއަން ލީގުގެ ހުރިހާ މެޗެއް ވަނީ ފަސްކޮށްފައެވެ.\nއިޓަލީގެ ފުރަތަމަ ޑިވިޝަން ކްލަބުތަށް ކަމަށްވާ އޭސީ މިލާނާއި ކަގިލިއޭރީ އަދި ރޯމާއަށްވެސް ކުރިން ކުޅެފައިވާ ޑިފެންޑަރު އެސްޓޯރީ ފިއޮރެންޓީނާއާ ގުޅިފައިވަނީ 2016 ވަނަ އަހަރުގައެވެ. އެސްޓޯރީވަނީ މި ސީޒަންގައިވެސް ފިއޮރެންޓީނާއަށް 28 މެޗު ކުޅެފައެވެ.\nރައީސް ސޯލިހް އިންޑިއާގެ އެކްސްޓާނަލް މިނިސްޓަރާ ބައްދަލު ކުރައްވައިފި\nފޮރިން މިނިސްޓްރީގެ ހަތަރު މިޝަނެއް އޮޑިޓް ކުރަން ފަށައިފި\nރާއްޖެ އާއި އިންޑިއާއާ ދެމެދު ހަތަރު އެއްބަސްވުމެއްގައި ސޮއިކޮށްފި\nސިމެންތި ބަސްތާއަކުން ޖެހި އަނިޔާވި ކުއްޖާ މަރުވެއްޖެ


SunOnline: Bodethi alaamaithah nethas, baeh meehunge haalu kulliakah dheravey: Dr. Muraadh\nބޮޑެތި އަލާމާތްތައް ނެތަސް، ބައެއް މީހުންގެ ހާލު ކުއްލިއަކަށް ދެރަވޭ: ޑރ. މުރާދު\nނަޖާހު މަސްއޫދު 22 Feb 2021, 23:38\nމާރިޗް 21، 2020: މީގެ ކުރިން ކޮވިޑް19 އާބެހޭގޮތުން ބޭއްވި ނޫސްވެރިންގެ ބައްދަލުވުމެއްގައި ޑރ. މޫސާ މުރާދު - ސަން ފޮޓޯ/ އަހްމަދު ސައީދު\nކޮވިޑް-19އަށް ޕޮޒިޓިވްވާ މީހުންގެ ތެރެއިން ބައެއް މީހުންގެ ކުދިކުދި އަލާމާތްތައް ހުއްޓަސް ކުއްލިއަކަށް ހާލު ދެރަވާކަން ފާހަގަކުރެވޭ ކަމަށް ހެލްތު އިމަޖެންސީ އޮޕަރޭޝަން ސެންޓަރު (އެޗްއީއޯސީ) ބުނެފި އެވެ.\nއެޗްއީއޯސީއިން މިރޭ ބޭއްވި ނޫސްވެރިންގެ ބައްދަލުވުމުގައި ކްލިނިކަލް މެނޭޖްމަންޓް އެޑްވައިޒަރީ ޓީމްގެ ފަރާތުން ޑރ. މޫސާ މުރާދު ވިދާޅުވީ، ކުދިކުދި އަލާމާތްތައް ހުންނަ މީހުންވެސް، ކުއްލިއަކަށް ހާލު ދެރަވާކަމަށާއި އެއީ ކަންބޮޑުވާ ކަމެއް ކަމަށެވެ.\n"ވަރަށް ގިނަ ފަހަރަށް އަޅުގަނޑުމެންނަށް ފާހަގަ ކުރެވޭ އެހާ ބޮޑެތި އަލާމާތްތަކެއް ފެންނަން ނެތް ކަމުގައި ވިޔަސް ކުއްލިއަކަށް ހާލު ދެރަވާ މީހުންވެސް ވަރަށް ގިނައިން އަޅުގަނޑުމެންނަށް އެބަ ފާހަގަ ކުރެވޭ. މިއީ ހަގީގަތުގައި ވަރަށް ކަންބޮޑުވާ ކަންތައްތަކެއް ސިއްހީ އެހީތެރިންގެ ނަޒަރުން ވިސްނާ އިރުގައި،" ޑރ. މުރާދު ވިދާޅުވި އެވެ.\nކުއްލިއަކަށް ބައެއް މީހުން ހާލު ދެރަވާތީ، ގޭގައި އައިސޮލޭޓުވާ ބަލި މީހުންވެސް ކުރިން ފާހަގަ ނުވާ ކަމެއް، ނުވަތަ ކުރިން ނެތް އަލާމާތެއް ކުއްލިއަކަށް ފެންނަންޏާ ވީހާވެސް އަވަހަށް އެޗްޕީއޭއަށް އަންގުމަށް އޭނާ އެދިވަޑައިގަތެވެ.\nމިރޭ ޑރ. މުރާދު އިތުރަށް ވިދާޅުވީ، ކުރިއާ އަޅާ ބަލާއިރު އެޑްމިޓްކޮށްގެން ފަރުދޭ މީހުންގެ ތެރޭގައި ޅަ އުމުރުގެ މީހުން މިހާރު ގިނަކަން ފާހަގަ ކުރެވޭ ކަމަށެވެ. ނަމަވެސް، ސީދާ ސަބަބެއް ބުނަން ދަތި ކަމަށް އޭނާ ވިދާޅުވި އެވެ. އެގޮތަށް، ބޮޑަށް ބަލި ވަނީ ހަކުރު ބަލި ފަދަ އެހެން ސިއްހީ މައްސަލަތައް ހުންނަ މީހުން ކަމަށް އޭނާ ވިދާޅުވި އެވެ.\n"ކުރިއާ އަޅާ ބަލާއިރު، މިފަހަރު އަޅުގަނޑުމެންނަށް ތަފާތު ކަމަކަށް އަޅުގަނޑުމެންނަށް ފާހަގަ ކުރެވެނީ މިފަހަރު ޕޮޒިޓިވްވާ މީހުންގެ ތެރޭގައި ހޮސްޕިޓަލުތަކުގައި ނުވަތަ ސެންޓަރުތަކުގައި އެޑްމިޓް ކުރަން ޖެހޭ މީހުންގެ އުމުރުފުރާ ތަންކޮޅެއް ޅަ ކަން ފާހަގަ ކުރެވޭ. ހާއްސަކޮށް މެދު އުމުރުގެ މީހުން ތަންކޮޅެއް ގިނައިން އަޅުގަނޑުމެންނަށް މި ފަހަރު އެޑްމިޓްކޮށްގެން ފަރުވާ ދޭން ޖެހޭ،" ޑރ. މުރާދު ވިދާޅުވި އެވެ.\nހުޅުމާލޭ ފެސިލިޓީގައިވެސް ކުރިން އެޑްމިޓްކޮށްގެން ފަރުވާ ދިން އުމުރަށް ވުރެ ޅަ އުމުރުގެ މީހުން ބޮޑަށް ބަލިވެ، އެ މީހުންނަށް ދިގު މުއްދަތަކަށް ފަރުވާ ދޭން ޖެހޭ ކަމަށް ޑރ. މުރާދު ވިދާޅުވި އެވެ.\nއޭނާ މިރޭވެސް އެދިވަޑައިގަތީ، ސިއްހީ ނިޒާމަށް ބުރަވެގެންދާތީ، ޕޮޒިޓިވްވާ މީހުންގެ އަދަދު މަދު ކުރަން ރައްކާތެރިކަމުގެ ފިޔަވަޅުތައް އަދިވެސް އަޅަމުން ގެންދިޔުމަށެވެ.\nވެކްސިން ޖެހިޔަސް ވަގުތުން ވަގުތަށް ފުރިހަމަ ރައްކާތެރިކަން ނުލިބޭކަން އޭނާ ފާހަަގަކުރެއްވި އެވެ. އަދި ވެކްސިންއިން ލިއްބައިދޭ ރައްކާތެރިކަމަކީ 100 ޕަސެންޓު ރައްކާތެރިކަމެއް ނޫންކަން ފާހަގަކޮށް، ވެކްސިން ޖެހިޔަސް ރައްކާތެރިކަމުގެ ފިޔަވަޅުތައް އަޅައިގެން އުޅެން އޭނާ އެދިވަޑައިގަތެވެ.\nޑެންގީއާއި ރޯގާ އިތުރުވާތީ އެޗްޕީއޭގެ އިލްތިމާސެއް


Singapore Gai Neyva In Covid Test Kurumah Ga Huhdha Dheefi - Vaguthu\nޓިއުބަކަށް ނޭވާ ލައިގެން މިނިޓެއްގެ ތެރޭގައި ކޮވިޑް-19ގެ އަސަރު ގައިގައި ހުރިތޯ ޓެސްޓު ކުރެވޭ ވަސީލަތަކަށް ސިންގަޕޫރުގެ ކަމާއިބެހޭ އިދާރާތަކުން ހުއްދަ ދީފިއެވެ.\nބްރީތޮނިކްސް ކުންފުނިން މިހާރު މަސައްކަތް ކުރަމުންދަނީ ހެލްތް މިނިސްޓްރީ އާއި ގުޅިގެން މި ޓެކްނޮލޮޖީގެ ޓެސްޓުތައް ކުރުމަށް ކަމަށެވެ.\nނޭވާއިން ކުރާ ކޮވިޑް ޓެސްޓު ކުރުމުން މިހާރު ކުރަމުންދާ ކޮވިޑް އެންޓިޖެން ޓެސްޓު ކުރަން ނުޖެހޭނެ ކަމަށް ރިޕޯޓުތައް ބުނެެއެވެ.\nސިންގަޕޫރުގައި ކުރެވުނު ކްލިނިކަލް ޓްރިއަލްއިން ދައްކާގޮތުން ބްރީތް ޓެސްޓުން 90 އިންސައްތަ ނަތީޖާ ދިމާވާކަމަށް މިދިޔަ އަހަރު އެ ކުންފުނިން ބުނެފައިވެއެވެ. ކޮވިޑް ޓެސްޓު ކުރުމަށް ބްރީތް ޓެސްޓު ކުރަން ހުއްދަ ދީފައިވާކަން ސިންގަޕޫރުގެ ހެލްތް ސައިންސެސް އޮތޯރިޓީގެ ވެބްސައިޓުން ވަނީ ކަށަވަރު ކޮށްދީފައެވެ.\nބްރީތް ޓެސްޓުގެ ޓްރިއަލް ކުރިޔަށް ގެންގޮސްފައިވަނީ މިދިޔަ އަހަރުގެ ޖޫން މަހުން ފެށިގެން މިއަހަރުގެ އެޕްރީލް މަހުގެ ނިޔަލަށް ތިން ސަރަހައްދެއްގައެވެ.\nބްރީތޮނިކްސްއިން ތައްޔާރު ކޮށްފައިވާ ސިސްޓަމް ބޭނުންކޮށްގެން ކޮވިޑަށް ޓެސްޓު ކުރުމަށް ބޭނުން ކުރެވެނީ ޑިސްޕޯސަބްލް މައުތްޕީސް އެކެވެ. ޑިވައިސްއަށް ނޭވާ ލުމުން ޓެކްނޮލޮޖީ މެދުވެރިކޮށް ކެމިކަލް ކޮމްޕައުންޑްސް ދެނެގަނެ، ކޮވިޑް ޖެހިފައިކަން ނުވަތަ ނޫންކަން ދެނެގަނެއެވެ.\nކުންފުނިން ބުނެފައިވަނީ ބްރީތް ޓެސްޓު ކުރާ މީހުންގެ ތެރެއިން ކޮވިޑަށް ފައްސިވާ މީހުން ޕީސީއާރް ނުވަތަ ކޮވިޑް ސްވެބް ޓެސްޓު ކުރަންޖެހެއެވެ.\nބްރީތޮނިކްސް ކުންފުނިން ބުނި ގޮތުގައި މި ސިސްޓެމް ބޭނުން ކުރުމަށް ވަނީ އެހެން ގައުމުތަކާ މަޝްވަރާ ކުރެވިފައެވެ. އެގޮތުން، ބައެއް ގައުމުތަކުން ޝައުގުވެރިކަން ފާޅު ކޮށްފައިވާއިރު އިންޑޮނޭޝިއާ އަދި ނެދަލޭންޑުން މި ބްރީތް ޓެސްޓު ކުރަން ފެށުމުގެ މަސައްކަތް ކުރިއަށް ގެންދަން ފަށާފައިވާ ކަމަށް ރިޕޯޓުތައް ބުނެއެވެ.


MDP Ge Siyaasath: Mas Kiran2Dhuvas Vandhen Dhoani Dhuvan Jeheyne - Vaguthu\nއެމްޑީޕީގެ ސިޔާސަތު: މަސް ކިރަން ދެދުވަސް ވަންދެން ދޯނި ދުއްވަން ޖެހޭނެ\nދިވެހި މަސްވެރިން، އެމީހުންގެ ދޯނިފަހަރުގައި އަވަށްޓެރި ސްރީ ލަންކާއަށް ގޮސް އެޤައުމުތަކުގެ މަސް މާރުކޭޓުތަކުގައި ދިވެހި މަސްވެރިން ބާނާ މަސް ވިއްކޭނެ ގޮތް ހަދަން، އެމްޑީޕީން މަޖިލީހަށް ހުށަހެޅުމަށް ނިންމައިފިއެވެ.\n19 ވަނަ ރައްޔިތުންގެ މަޖިލީހަށް ހުށަހެޅުމަށްޓަކައި އެމްޑީޕީން ރާވާ، ތައްޔާރު ކުރަމުންދާ ކަރުދާހުގައި މިކަންކަން ބަޔާން ކޮށްފައިވާއިރު، މި ކަރުދާހުގައި ބުނެފައިވަނީ މިކަންކަން ކުރުމަށްޓަކައި ދެ ޤައުމުގެ ދެމެދުގައި ވާން ޖެހޭ އެއްބަސްވުންތައް ވުމަށް މަޖިލީހުން ކަންކަން ފަހިކޮށްދޭނެކަމަށެވެ.\nމަސްވެރިން ލަންކާ އަށް ގޮސް މަސް ކިރަން އެމްޑީޕީ އިން މަގު ތަނަވަސް ކުރާއިރު ރާއްޖެ އާއި އެންމެ ކައިރީގައި އޮންނަ ލަންކާގެ ބަނދަރާއި ރާއްޖޭގެ ދުރުމިނަކީ 483 މޭލެވެ. ރާއްޖޭގައި ދުއްވާ އެންމެ ބޮޑެތި މަސްދޯނިތައް ވެސް ދުވަނީ ގާތްގަނޑަކަށް ގަޑިއަކު 13 މޭލަށެވެ. އެހެންކަމުން ރާއްޖެ އިން ފުރައިގެން ލަންކާ އަށް ދިއުމަށް އެންމެ އަވަސް ވެގެން ވެސް 38 ގަޑިއިރު ހޭދަ ވާނެއެވެ.\nއެމްޑީޕީގެ ކަރުދާހުގައި ބަޔާންކޮށްފައިވާ ގޮތުން ރާއްޖޭގެ ކަނޑުގެ ސަރަޙައްދުން މަސްވެރިކަން ކުރުމަށް އަންނަ އުޅަނދުތަކަށް ހުއްދަ ދިނުން ހުއްޓާލާ، އޭގެ ބަދަލުގައި ރާއްޖޭގެ ކަނޑުގެ ސަރަޙައްދަށް މަސް ކިރާ ބޯޓުތައް ވަދެވޭނެ ފަސޭހަ އިންތިޒާމުތައް ހަމަޖައްސާނެއެވެ.\nއެއްވެސް މެދުވެރިއެއް ނެތި ބޭރުގެ މަސް ކިރުވާ ބޯޓުތަކަށް ދިވެހި ދޯނިފަހަރުން މަސް ވިއްކޭނެގޮތް ހަދަން ހުޅުވާލާން ހުށަހަޅާފައިވާއިރު، ރޯމަސް ގަތުމާއި އެކްސްޕޯޓް ކުރުމުގެ ހުއްދަ އާއްމުކޮށް ދިނުމަށް ހުޅުވާލަންވެސް ބިލެއްގެ ގޮތުގައި ހުށަހަޅަން ތައްޔާރުކުރި ކަރުދާހުގައިވެއެވެ.\nހަމައެހެންމެ ރާއްޖޭގެ ކަނޑުގެ ސަރަޙައްދުތަކުގައި ކަންނެލި ޖަގަހަތަކެއް ހެދުމަށްވެސް ހުށަހަޅާފައިވެއެވެ.\nއެމްޑީޕީން ދަނީ އަންނަ މަޖިލީހަށް ހުށަހެޅުމަށްޓަކައި ގިނަ ކަންތައްތަކެއް ރާވަމުންނެވެ. އެގޮތުން، އިންކަމް ޓެކްސް ނެގުމާއި، މިނިމަން ވޭޖް ހަމަޖެއްސުން އަދި އަންއެމްޕްލޮއިމަންޓް ބެނެފިޓް ދިނުން ހިމެނެއެވެ.\nޖެނުއަރީ 30, 2019 11:35\nވަގުތު ނޫހުން ބަލާދީބަލަ ނުކުޅެދުންތެރިކަން ހުންނަ މީހުންގެ އިނާޔަތް ބޮޑުކުރަން ވީވައުދު ވީހިސާބެއް! ވެރިކަން ލިބުނު ފަހުން އެއްވެސް މީހަކު އެހެން ކިޔާއަޑުވެސް ނީވޭތީ!\nޖެނުއަރީ 30, 2019 11:36\nމަޓްކަލާކޯ މިވެރިންގެ ވާހަކަ އަޑުނާހާތި މިއީ މުޅިންވެސް މަޖުލިސްގެ މެޖޯރިތީ ހޯދަން ޖަހާމަޅި! ރިޔާސީ އިންތިޚާބުގެ ވައުތައްވީ ކޮންގޮތެއް މިކަހަލަ ވާހަކދައްކާ ފަރާތްތަކުގެ ބޭނުމާމެދު ވިސްނާ ކޮންމެ ޚިދުމަތެއްވެސް ލިބެންއަންނަނީ މަޖިލިހުގެ މެޖޯރިޓީ އެމްޑީޕީއަށް ލިބުމާ ގުޅުވައިގެން ރައްޔިތުނެވޭ ހޭއަރާ ފަހުން ހިތާމަކުރަންޖެހޭ ކަންކަން ނުކުރާތި!\nޖެނުއަރީ 30, 2019 11:38\nޖަޒީރާކުދިން އުޅޭނީ ޖަޒީރާކޮށް. ކިކޭ ދެން ބުނާނީ ދޯ\nއެއްގޮތަކަށްވެސް ނުކިރާނީ ދޯ؟ 2008 ގައި ވެރިކަމާ ޙަވާލުވެ ހަދާލިގޮތް އަދި ހަނދާނެއް ނުނެތޭ! ފޮނި ނުކަނޑާ!!!\nޖެނުއަރީ 30, 2019 12:03\nއޭރުން ޑްރަގްމަސް ރާއްޖެއަށް އެތެރެވާނީ\nބައެއް ވައުދު ތަކަކީ ވައުދުވި މީހާ ހަދާން ނައްތައިލުމުން އެކަން ފުދިފައިވާ ވައުދު ތިޔަ ހަދާން ތައް ހުންނާނީ ތިޔަ އާއިލާތައް\nޖެނުއަރީ 30, 2019 13:29\nބޯގޯސް ތިއީ މަސްތުވާތަކެއްޗަށް ހުޅުވާލާ ބޮޑުގޭޓެއް\nޖެނުއަރީ 30, 2019 13:36\nޑޮރަގް ޑީލްކުރަން މަގުފަހިވަނީ...ލަންކާގެ މަސްބޯޓްތަކައް ރާއްޖޭގެ ސަރަހައްދައް ވައްނަން ޖާގަދޭންތޯ...ލަންކާގަ ހުރިސަފީރަކީ އެއްބައި ލަންކާ ރާފުޅިއެއް...ރާއްޖޭގެ ދާހިލީކަންކަމާ ކުޅޭ މދޕ ގެބޮޑުޖަދަހައެއީ..ރައްޔިތުން ސަމާލްވޭ\nޖެނުއަރީ 30, 2019 13:43\n65 އަހަރުގެ މީހަކަށް 5000ނުކުޅެދޭ މީހުނަށް 2000 ރުފިޔާ ގާނޫނަކުން ހަމަޖެހުނު އިރު ފެންސަނުގެ ގޮތުގާ 100 ރުފިޔާ ލިބޭ މީހުން އަދިވެސް އެބަތިބި ކޮބާތަ ގާނޫނީ ހަމަހަމަ ކަމަކީ ؟ކޮބާތަ ރައީސް އަށް ލިބިވަޑައިގަންނަވާ އިހްތިޔާރާ ބާރު ހެދުނު ނާސްތާއަށް ބޮލަކަށް 10000 މަހަކު ހަރަދުވާއިރު ޕެންސަން 100 ރުފިޔާ އެއީ އިންސާފު ތޯ ؟\nޖެނުއަރީ 30, 2019 13:47\nރާއްޖޭގެ ކަނޑުގެ އެކި ސަރަހައްދު ތަކުގައި އެމްޑީޕީގެ ޖަގަހަތައް ހަދާ ޕާޓީއަށް ވަންނަން ބޭނުންވާ ބޮޑުކަންނެލިތަކަށް ފޯމުފުރާދިނުމާ މެމްބަރުޝިޕް ދިނުން މިޖަގަހަ ތަކުގައި ކޮށްދެވޭނެ.\nޖެނުއަރީ 30, 2019 13:55\nދެން މަސްވެރިން މަސް ނުކިރިގެން ސަރުކާރަށް އިންގިލި ދިއްނުކުރެވޭނެ ގޮތް އެހަދަނީ ކިހިނެތް އެހާ ތެޔޮ އަންދައިގެން ރޯމަސް ކިރުވަން ސިލޯނަށް ދާނީ އަދި ސިލޯނަށް ކޮންއަގެއްގާބާ ކިރުވެނީ ކިހާވަރަކޮށްތޯ ބެލިިންތޯ ދެން އުޅޭނެ ގެއްލިގެން ނުފެނި އުޅޭ ދޯނި ތަކާއި ވީނުވީ ނޭގޭ ދޯނި ފަހަރު އަދި ބޭރުގެ މަސްބޯޓްތައް މަސް ކިރުވުމުގެ ނަމުގައި ރާއްޖޭގެ ކަނޑުގެ ސަރަހައްދައް ވަދެ ދާއަޅައިގެން ދާނީ ބުނާނި މީ ރާއްޖެއިން ގަނެފައިވާ މަހޭ..... މަހޭނެތި ދާނީ މަސްކަނޑުތައް ހުސްވާނީ ހަތަރެސްކަން މިހަމަވަނީ ރާއްޖޭގެ މަސް އެކްސްޕޯޓް ކުރާ ކުންފުނިތައް ބަނގުރޫޓް ވާނެ\nޖެނުއަރީ 30, 2019 14:17\n2 ދުވަހު ދުއްވައިގެންވެސް ރަގަޅު އަގުގަ މަސްކޮޅު ކިރާ ލެވެންޏާ އޯކޭ. އެދަތުރު ކުރާނީވެސް ބޭނުންވާ ބަޔަކުތާ .އަންނަމުން މުދާ ބަރޔކޮށްގެން އައިމަ ނިމުނީ.\nޖެނުއަރީ 30, 2019 15:15\nއެއީދޯ އައިނުމަތީ ތިއްބާ މަސްކިރޭގޮތް ހެދހުމަކީ؟ ޢިންޑިޔާ މާކެޓްގެ އަގުދހަށީދޯ؟\nޖެނުއަރީ 30, 2019 15:27\nއަދިހަމަ ތާކުންތާކު ޖެހޭ ނިންމުމެއް ނުނިންމާ. މުޅިން ވެސްތިބީ ބޯގަމާރުވިއްޔަ.\nޖެނުއަރީ 30, 2019 16:01\nމި ވެރިކަން ކުރާ މީހުން ބޭނުންވަނީ ދިވެހީންނާ ލަންކާ މީހުންނާ ހަމަ ނުޖެހުމަކަށް ގެންގޮސް ހަނގުރާމައަކަށް ދާންހެން ހީވަނީ؟ ކަމެއް ކުރަން ނުދަންނަ މީހުންނާ ގައުމުގެ ހުންގާނު ދިނީމަ ވާނެ ހައެތި ތި ކޮޅުމަތި އަދި މިފެންނަނީ؟ މީހަކަށް ހަސަދަލާ އަނެކާއަށް ދެރަދޭން ކުރާކަން ކަމުން އާޙިރުގަ ގެއްލުން ލިބޭނީހަމަ ތިމާއަށާ ތިމާ ވަށާގެންވާ އެންމެނަށް.\nޖެނުއަރީ 30, 2019 16:23\nއަޅެ ރައްޔިތުންނަށް މިވަރުގެ ޖެއްސުން ކުރަން ޖެހޭތަ\nޖެނުއަރީ 30, 2019 16:52\nމަސްވިއްކަން ރަގަޅުއަގު ޕައުންޑު ލިބޭނެ\nޖެނުއަރީ 30, 2019 17:11\nލަންދޫގަ ކުއްޅަވައް ފެކުޓަރީ ވެސް ހެދީ ހަމަ މިގޮތައް.. މިހާރު ލަންދޫބޯޓުގަ ރާއްޖެއިން ބޭރައް ކުއްޅަވައް ފަނި ބޭރުކުރަމުން އެގެންދަނީ.. މަނަދޫގަ ބަކަރި ކޮށިތައްވެސް ފުރިގެން މިހާރު ލަންކާ އައް ބޭރު ކުރަމުން ދަނީ..\nޖެނުއަރީ 30, 2019 17:56\nތި ޖެހުނީ ކަންތަކާ.. ދެން މުޅި ލަންކާގެ ބަނދަރު ތެރޭގައި އޮންނާނީ ދިވެހި ކުދިންގެ ނެޕީ..\nޖެނުއަރީ 30, 2019 18:21\nހެޔޮފުޅޭ ކޮންފަދަ ފަސޭހަ ގޮތެއް އެ ނިންމާ ދިނީ\nދިވެހިންނައް ރަގަޅު އެއްގޮތްވެސް ނޯންނާނެ ދެން ވަރަށް ސަލާމް\nޖެނުއަރީ 30, 2019 19:23\nޔާﷲ! މިކައމުން މިގައުމު ސަލާމަތް ކުރައްވާށި! މިނުހުއްޕާން މިއުޅެނި މަސްވެރިންކޮޅު ކަނޑުމަތިން ނަގާލަންވެގެން. މިނޫން އިތުރުކަމެއް މީގަ ނުވިސްނުނު.\nޖެނުއަރީ 30, 2019 23:00\nއަހަރެމެން ލަންކާގެ ސަރަހައްދަމް ވަންނައިރު އެމީހުންވެސް ބޭނުންވާނެ މިސަރަހައްދައް ވަންނަން އަހަރެމްން އެއްގޮތަކައް ވެސްް ނޭދެމު ލަންކާ މީހުން އައިސް ދާއަޅާގެން މިތާންގެ މަސްވެރިކަން ހަލާކުކުރާކަށް


ޕްރޮޖެކްޓް އޮފިސަރއެއް މަޤާމަށް މީހަކު ބޭނުންވެއްޖެ – The Secretariat of F. Nilandhoo Council\nމަޤާމުގެ ނަންބަރު: J-309373\nމުސާރަ: 5,610.00 ރުފިޔާ\n4. ސިވިލް ސަރވިސް މުވައްޒަފުންނަށް ހަމަޖެހިފައިވާ އުޞޫލުން ސަޕޯޓިންގ ކޯ އެލަވަންސްގެ ގޮތުގައި ލިބިލައްވާ 900/- ރުފިޔާ (މަހަކު).\nމަޤާމުގެ މައިގަނޑު މަސްއޫލިއްޔަތުތަކާއި ވާޖިބުތައް: 1. މި އިދާރާއިން ބަލަހައްޓަންޖެހޭ އެންމެހައި ޕްރޮޖެކްޓްތަކާ ބެހޭ އިދާރީ މަސައްކަތްތައް ކުރުން.\n2. ރަށުގައި ހިންގިދާނެ ޕްރޮޖެކްޓްތަކަކީ ކޮބައިތޯ ބަލައި ދިރާސާކޮށް ކައުންސިލްގެ މަޝްވަރާއާއެކު ރަށަށް ފައިދާހުރި ޕްރޮޖެކްޓްތައް ހިންގުމަށް ބޭނުންވާ އެންމެހައި މަސައްކަތްތައް ކުރުން.\n3. ސަރުކާރުން ކައުންސިލާ ޙަވާލުކުރާ ޕްރޮޖެކްޓްތަކާ ބެހޭ މަސައްކަތްތައް ކުރުން.\n4. ކައުންސިލުން ކަނޑައަޅާ އެކިއެކި ކަންކަމާ ގުޅިގެން ހިންގަންޖެހޭ ޕްރޮޖެކްޓްތަކުގެ ތެރެއިން ޕްރޮޕޯޒަލްތައް ތައްޔާރު ކުރަންޖެހޭ ޕްރޮޖެކްޓްތަކަށް ޕްރޮޕޯޒަލް ތައްޔާރުކޮށް، ކަމާގުޅޭ ފަރާތްތަކަށް ފޮނުވައި އެކަންކަމަށް ފަންޑު ހޯދުމަށް މަސައްކަތް ކުރުން.\n5. އެކިއެކި ޕްރޮޖެކްޓަތަކާ ގުޅިގެން ހަދަންޖެހޭ އެގްރިމެންޓްތައް ތައްޔާރުކުރުމާއި އެކަންކަމާ ބެހޭގޮތުން ކުރަންޖެހޭ މަސައްކަތްތައް ކުރުން.\n6. ހިނގާ ނިމިފައި ހުންނަ ޕްރޮޖެކްޓްތަކާ ހިނގަމުންދާ ޕްރޮޖެކްޓްތަކުގެ މަޢުލޫމާތު، ޢާއްމުކުރުމާއި ޕްރޮޖެކްޓްތަކާ ބެހޭ ތަފާސްހިސާބު ބެލެހެއްޓުން.\n7. ބަނދަރު މަރާމާތުކޮށް ބެލެހެއްޓުމާއި ރަށުގެ ފާލަމާއި ފެރީ ޓާމިނަލް ހަދައި ހިންގުމަށް ކުރަންޖެހޭ މަސައްކަތްތައްކުރުން.\n8. ދިވެހިރާއްޖޭގެ ޤާނޫނާ އެއްގޮތްވާ ގޮތުގެ މަތިން ރަށްގިރުން ހުއްޓުވުމަށްޓަކައި ފިޔަވަޅުއެޅުމާއި ރަށުގެ އެއްގަމު ތޮށްޓާއި ކަނޑު ތޮށިގަނޑު މަރާމާތުކޮށް ބެލެހެއްޓުމަށް ކުރަންޖެހޭ މަސައްކަތްތައްކުރުން.\n9. މިސްކިތްތައް ބެލެހެއްޓުން.\n10. ދިވެހިރާއްޖޭގެ ޤާނޫނާ އެއްގޮތްވާ ގޮތުގެ މަތިން ފިހާރަތަކާއި، ހޮޓާތަކާއި، ރެސްޓޯރެންޓްތަކާއި، ކެފޭތަކާއި، ގެސްޓްހައުސްތަކާއި، ޢާންމު މާރުކޭޓްތަކުގެ ކަންކަން ހުރީ ރަނގަޅަށްތޯ ބަލައި އިޞްލާޙީ ފިޔަވަޅު އެޅުން. އަދި ރަށުކައުންސިލްގެ ދާއިރާގައި ހިމެނޭ ކަންކަމާ ގުޅޭގޮތުންނާއި އެކިއެކި ޤާނޫނުތަކުގެ ދަށުން ރަށުކައުންސިލާ ޙަވާލުކޮށްފައިވާ ކަންކަމާ ގުޅޭގޮތުންނާއި ސަރުކާރުގެ އެކިއެކި ވުޒާރާތަކުން ކައުންސިލް މެދުވެރިކޮށް ދޫކުރަން ކަނޑައަޅާ ހުއްދަތައް ދޫކުރުމާއި، އެފަދަ ހުއްދަތައް ބާޠިލްކުރުމާއި ރަޖިސްޓްރީ ހަދައިދިނުމާއި ބާޠިލްކުރުން.\n11. ޤާނޫނަކުން ކަނޑައަޅާ މިނޫންވެސް ކަންކަމުގެ ތެރެއިން އިކޮނޮމިކް، ސޯޝަލް އެންޑް މުނިސިޕަލް ސަރވިސް ސަރވިސް ސެކްޝަނާ ގުޅުންހުރި މަސައްކަތްތައް ކުރުން.\nމަޤާމުގެ ޝަރުޠުތައް: 1. ބިޒްނަސް އެޑްމިނިސްޓްރޭޝަން، ބިޒްނަސް މެނޭޖްމަންޓް ނުވަތަ ޕްރޮޖެކްޓް މެނޭޖްމަންޓް މަޤާމުގެ މަސައްކަތާ ގުޅޭ ތަޢުލީމީ ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް5ނުވަތަ6ގެ ސަނަދެއް ހާސިލްކޮށްފައިވުން.\nވަޒީފާއަށް އެންމެ ޤާބިލު ފަރާތެއް ހޮވުމަށް ބެލޭނެ ކަންތައްތައް:  ލިބިފައިވާ ތަޢުލީމާއި ތަމްރީނު (40%)\n ލިބިފައިވާ މަސައްކަތު ތަޖުރިބާ (15%)\n1. އިންޓަރވިއު/ ޕްރެކްޓިކަލްސް (40%)\n2. އިމްތިހާނު (5%)\nމަޤާމަށް އެދެންވީގޮތާއި ސުންގަޑި: މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ، 2019 ޖޫން 19 ވާ ބުދަ ދުވަހުގެ 12:00 ގެ ކުރިން، ފ. ނިލަންދޫ ކައުންސިލްގެ އިދާރާ އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް info@faafnilandhoo.gov.mv މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ ޢަދަދަށް ވަޒީފާއަށް އެދޭ ފޯމް ބަލައިގަނެވޭނެއެވެ.\nއިންޓަވިއު އޮންނާނެ ތަނާއި، މުއްދަތު: މި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 2019 ޖޫން 24 އާއި 26 އާ ދެމެދު، ފ. ނިލަންދޫ ކައުންސިލް ގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޟިރުވުމަށް ތައްޔާރުވެގެން ތިއްބެވުން އެދެމެވެ.


B. Atholhuge4rashehgai futsal dandu alhanee\nހުޅުމީދޫގައި ފެށި ފުޓްސަލް ކޯޗިންގ ކޭމްޕްގެ ތެރެއިން - ފޮޓޯ: ޕޮލިސް\nބ. އަތޮޅު ހަތަރު ރަށެއްގައި ފުޓުސެލް ދަނޑު އަޅަނީ\nހިތާދޫ އޮންލައިން | 28 މާރޗު 2019\nޗައިނާ ސަރުކާރުން ދިން އެހީއެއްގެ ދަށުން ބ. އަތޮޅުގެ ހަތަރު ރަށެއްގައި ޓާފް ފުޓްސަލް ދަނޑު އަޅަން ނިންމައިފިއެވެ.\nފުޓްސަލް ދަނޑު އެޅުމަށް ނިންމާފައި ވަނީ ބ. ދޮންފަނު، ބ. ކިހާދޫ، ބ. ފުޅަދޫ، ބ. ފެހެންދޫ، ހިމެނޭ ގޮތުން 21 ރަށެއްގައެވެ. އެރަށްތަކަކީ ހއ. މޮޅަދޫ، ހދ. ފިނޭ، ހދ. ހިރިމަރަދޫ ، ށ. ނޫމަރާ، ނ. ހެނބަދޫ، ނ. ފޮއްދޫ، ނ. މަގޫދޫ، ރ. އަނގޮޅިތީމް، ރ. ފައިނު، ، އދ. މަންދޫ، ވ. ތިނަދޫ، މ. ރަތްމަންދޫ، މ. ވޭވަށް، ދ. ރިނބިދޫ، ތ. ބުރުނި، ތ. ވަންދޫ އަދި ލ. މުންޑޫއެވެ.\nޔޫތު މިނިސްޓްރީ ވަގުތީ ގޮތުން ހިންގެވުމާ ހަވާލުވެ ހުންނެވި މިނިސްޓަރު އަލީ ވަހީދު މިއަދު ވިދާޅުވީ މީގެ ކުރިން ފުޓްސަލް ދަނޑުތައް އިމާރާތް ކުރެވިފައި ހުރީ އާބާދީ ބޮޑެތި ރަށްރަށުގައި އެކަނި ކަމަށާއި ނަމަވެސް މި ސަރުކާރުގެ ސިޔާސަތަކީ ހުރިހާ ރައްޔިތުން ވެސް ހިމެނޭ ގޮތަށް ކަންކަން ކުރުމަށް ކަމަށެވެ.\nއަދި އެ ޕްރޮޖެކްޓު ހިންގުމަށް ރައީސް އިބްރާހިމް މުހައްމަދު ސޯލިހު ހުއްދަ ދެއްވާފައިވާ ކަމަށާއި އެގޮތުން މާދަމާ އިން ފެށިގެން ސާމާނުތައް ރަށްރަށަށް ފޮނުވައި ވީހާ ވެސް އަވަހަކަށް މަސައްކަތް ފަށާނެ ކަމަށްވެސް މިނިސްޓަރު އަލީ ވަހީދު ވިދާޅުވިއެވެ.\nމީގެއިތުރުން ކުރީގެ ސަރުކާރުން އެފްއޭއެމްއާ ހަވާލުކޮށްފައިވާ ދަނޑުތަކުގެ މަސައްކަތްތައް އަވަސް ކުރުމަށް މިއަދު އެފްއޭއެމްއާ އެކު މަޝްވަރާ ކުރެވިފައިވާ ކަމަށްވެސް އޭނާ ވިދާޅުވިއެވެ.\nކުރީގެ ސަރުކާރުން ވަނީ ބ. ހިތާދޫގައި ފުޓުސެލް ދަނޑެއް އެޅުމިގެ މަސައްކަތް ފަށާފައެވެ. ނަމަވެސް ރައީސް ޔާމީނުގެ ކެމްޕޭނާ ދިމާކޮށް ދަނޑު ބޮޑު ކުރަން ކަމަށް ބުނެ ޕީޕީއެމް ކެމްޕޭން ޓީމުގެ ޒުވާނުންތަކެއް ނުކުމެ ދަނޑު ވަނީ ހަލާކު ކޮށްލާފައެވެ.\nމިއަދާ ހަމައަށް އެއްވެސް ކަމެއް ނުފެށިވާއިރު މިސަރުކާރުގެ ޔޫތު މިނިސްޓަރ އަޙްމަދު މަޙްލޫފު ވިދާޅުވީ މިސަރުކާރު ހަވާލުވި އިރު ދަނޑު ހެދުމަށްކަމަށް ބުނެ 56 މިލިއަން ރުފިޔާ މިނިސްޓްރީން ބޭރު ކޮށްފައިވާކަމަށެވެ.


Salwa ge fashufulaai angoti!\nސަލްވާ ތައްޔާރުކޮށްފަައިވާ ފަަށު ފުލެއް ދައްކާލަނީ: ފޫވެސް އަނގޮޓިވެސް ވަރަށް ރީތި -- ފޮޓޯތައް: އަވަސް އޮންލައިން\nމޯލްޑިވިއަން އައިޑަލްގެ ތިން ސީޒަންގަައި ކުޑަ ދުވަސްކޮޅަކަށް ވިޔަސް ބެލުންތެރިންގެ ލޮލުގައި އަަޅައިގަތް ޒުވާނުންގެ ހަނދާންތައް އަދިވެސް ފިލައެއް ނުދެ އެެވެ. އެ ލިސްޓުގެ ކުރީ ހިސާބަކުން ޖާގަ ދެވޭނެ އެއް ކުއްޖަކީ ފަހު ސީޒަންގައި ފެނުނު މަރިޔަމް ސަލްވާ އެވެ. ތިން ވަނަ ސީޒަންގައި ބައިވެރިވި ސަލްވާ އައިޑަލް ޝޯ އާ ވަކިވީ ގަދަ 10 އެއް ހޮވި ބުރު އެވެ. ގާލާ ރައުންޑުގެ ފުރަތަމަ ބުރުން ސަލްވާ އައިޑަލް ޝޯ އާ ވަކިވިޔަސް ލަވައިގެ ތެރެއިން ނުކުމެގެނެއް ނުދެ އެވެ. އަދި އިހަށްވުރެ ސަލްވާގެ އަޑުވީ ގަދަ އެވެ.\nއެކަމަކު ފަހަކަށް އައިސް ސަލްވާގެ ނަމުގައި ތަފާތު ހުށަހެޅުންތަކެއް ވެސް ފެންނަންް ފަށައިފި އެެވެ. މިއުޒީޝަނުންނާއި ލަވަކިޔުންތެރިނަކީ ވެސް ފަންނުގެ ދަރިންނަށް ވާއިރު، އެންމެ ފަހުން ހުޅުމާލޭގަައި ބޭއްވި "ފަންނުގެ ދަރިން" ފެސްޓިވަލްގައި ސަލްވާ ފެނުނީ ގިޓާއާއެކު ރާގު ކުޅެ ލަވަ ކިޔަން ހުއްޓަ އެއް ނޫނެވެ. އޭނާ ފެނުނީ "ސަަލްވާސް" ގެ ނަމުގައިވާ ސްޓޯލެއްގައި ހުއްޓެވެ. އެ ތާނގައި ވިއްކަން ހުރީ ސަލްވާގެ އަމިއްލަ ލަވަ އަލްބަމް ތަކެއް ވެސް ނޫނެވެ. އެކަމަކު ސަލްވާ އަމިއްލައަށް ތައްޔާރު ކޮށްފަައި ހުރި ފަށު ފުލެވެ. ބަލައިލަން އެތަކެތިު ރީތި ވެފައި ވަރަށް ޒަމާނީ ވެސް މެއެވެ.\nސަލްވާ ތައްޔާރުކޮށްފައިވާ ފަށު ފޫ ތަކެއް\nސަލްވާން ފަންނުގެ ދަރިން ސްޓޯލްގައި\nކުލަ އާއި ރެސިން ބޭނުން ކޮށްގެން ފަށު ފުލާއި އަނގޮޓި ސަލްވާ ތައްޔާރު ކުރަނީ އެވެ. އެތަކެތި ސަ،ލްވާ އުފައްދަނީ ގޮނޑުދޮށަށް ބީއްސާލާ ރާޅުގެ މަންޒަރާއި ކަނޑުގެ އެކި ކުލަތައް ރަމްޒުވާނެހެނެވެ. އެއިން ފުލެއް ކައިިރިން ބަލާލުމުން ބައެއް ފަހަރު ކަނޑުގެ ފޮނުގަނޑެއް ފެންނަ ހެން ވެސް ހީވެ އެވެ.\nސަލްވާ ބުނި ގޮތުގައި އެއީ ހުރެލާފައި ކުއްލިއަކަށް ފެށުނު ކަމެއް ނޫނެވެ. ލަވަ ކިޔުމަކީ އޭނާގެ ހުނަރަކަށްވެފައިވާ ވާ ފަދައިން އާޓްގެ ކުރެހުންތަކުގެ ތެރޭގައި އޭނާއަށް އުޅެވެ އެވެ. އަދި އެއީ އޭނާގެ ހުނަރެކެވެ.\nރެސިން ބޭނުން ކޮށްގެން ތައްޔާރު ކޮށްފައިވާ ފަށުފޫ\nރެސިން ބޭނުން ކޮށްގެން ސަލްވާ ތައްޔާރު ކޮށްފައިވާ ފަށުފޫ\n"ހަނދާން ހުރޭ ސަލްވާ ވަރަށް ކުޑައިރުވެސް ކުރަހަން. އެކަމަކު މިހާރު އެހެން ކުރަހައެއް ނޫޅެން. އެކަމަކު ބުނެވޭނެ ކްރާފްްޓީ މީހެކޭ މީ. ކުދިން 2013 ގައިވެސް މިކަހަލަ ޕެންޑަންޓް [ފަށު ފޫ] ތަކެއް ހަދައިގެން އުޅުނިން. އެއީ އެއާ ޑްރައި ކޮށްގެން ކްލޭ ބޭނުން ކޮށްގެން. އެއަށްފަހު އެކި އެއްޗެހި ބޭނުންކޮށްގެން އެކްސްޕެރިމަންޓް ކުރަަމުން ރެސިން އާޓް އަށް ވަދެވުނީ. މިހާރު ހުރިހާ ޕެންޑަންޓް ތަކެއްވެސް އެއީ ރެސިން އާޓް އިން ހަދާފަައިވާ އެއްޗެހި" ސަލްވާ ބުންޏެވެ.\nރެސިން އަކީ އާޓިސްޓުންގެ މެދުގައި އާޓް ވޯކްސް ހަދަން ގެންގުޅޭ ވައްތަރެއްގެ މެޓީރިއަލް އެކެވެ. ކުލަ އާއި ރެސިން އެއްކޮށް ތަފާތު އިފެކްޓުުތައް ގެނެވެ އެވެ. ސަލްވާ އަށް ވެސް ރެސިން އާޓިސްޓުންގެ މި މަސައްކަތްތައް ކަމުދިޔަ އެވެ. އަދި އެ ރެސިންގަނޑާ ކުޅެން ދަސްކޮށް ކުލަ އާ އެއްކޮށް ފަށު ފުލާއި ރީތި އަނގޮޓި ހަދައިގެން ވިއްކަން ފެށީ އެވެ. އެކަން ފެށުނީ މިއަހަރު އެވެ.\n"ކޯހެއް އެއްޗެއް ނުހަދަން ދަސް ކުރާކަށް. ހަމަ މުޅީން ޔޫޓިއުބް ބަލައިގެން ދަަސް ކުރީ. އެހާ ފަސޭހަ ކަމެކޭ ވެސް ނުބުނެވޭނެ. ރީތިކޮށް އެއްޗެއް ނިންމާލަން ވަރަށް މަސައްކަތް ކުރަން ޖެހޭނެ" އޭނާ ބުންޏެވެ.\nސަލްވާގެ "އޯޝަން ކަލެކްޝަން" ގައި ހިމެނޭ އަނގޮޓިއެއް\nލަވަކިޔުމާ ދުރުން މިގޮތަށް ހޭދަ ކުރާ ވަގުތުތައް ސަލްވާއަށް މާ ހިތްހަމަ ޖެހެ އެވެ. ލަވައިން ލިބޭ ފީޑްބެކް އަށްވުރެ ސަލްވާއަށް ކަމުދިޔައީ އާޓް ކޮމިއުނިޓީގެ ފީޑްބެކެވެ. އާޓިސްޓުންގެ މެދުގައި އޮންނަ ލޯތްބާއި އެކަކު އަނެކަކު ކުރިއަރުވަން ކުރާ މަސައްކަތްތައް މުޖުތަމައުއިން މާ ބަލައިގަންނަ ކަމަށް އޭނާ ބުނެ އެވެ.\nސަލްވާ ލަވަ ކިޔަނީ\n"ލަވަ ކިޔުމާއި މިކަން ކަޗޫސް ކުރަން ބުނެފި ނަމަ އަސްލު ޗޫސް ކުރާނީ އާޓް. އެއީ ބައެއް ފަހަރު ލަވަ ކިޔައިގެން ޝޯ ނިންމާފަ އަންނަ އިރު ކޮމިއުނިޓީ އިން ލިބޭ ފީޑްްބެކް އެހާ ރަނގަޅު ނުވެދާނެ. ހިތްހަމަ ނުޖެހިދާނެ. އެކަމަކު އާޓް ކޮމިއުނިޓީ ވަރަށް ސަޅި. އަބަދުވެސް ވަރަށް ސަޅި ވައިބް އެއް އޮންނަނީ އެމީހުންގެ. ވަރަށް އެޕްރިޝިއޭޓް ވެސް ކުރޭ!"\nސަލްވާގެ ހިތް މިހާރު އޮތީ އާޓް ދާއިރާ އަށެވެ. އެކަމަކު ލަވަ ކިޔުމަކީ ވެސް ދޫ ނުކޮށްލެވޭނެ ކަމެކެވެ. އަދި ސަލްވާގެ އާ ލަވައެއް ފޭނުންނަށް ވަރަށް އަވަހަށް ފެންނާނެ ކަމުގެ ޔަގީންކަންވެސް އޭނާ ދެއެވެ.


Ozil ge dhifaaugai Koscielny thedhuvejje - Vaguthu\nއޮޒިލްގެ ދިފާއުގައި ކޮޝެލްނީ ތެދުވެއްޖެ\nޕްރިމިއަރ ލީގާއި ޔުރޮޕާ ލީގަށް އެކުލަވާލި ސްކޮޑުން އާސެނަލަށް ކުޅޭ ޖަރުމަނުގެ ތަޖުރިބާކާރު މިޑްފީލްޑަރު މެސުޓް އޮޒިލް ބާކީކުރަން އެޓީމުގެ ކޯޗު މިކެލް އާޓެޓާ ނިންމި ނިންމުމަށް ފާޑުކިޔާ އޮޒިލްގެ ދިފާއުގައި އެޓީމުގެ ކުރީގެ ކެޕްޓަން ކޮޝެލްނީ ތެދުވެއްޖެއެވެ.\nފުޓުބޯޅައިގެ ގިނަ މާހިރުންތަކެއް މި ބަހުސްގެ ތެރެއަށް ވަންނަމުންދާއިރު ކޮޝެލްނީ ބޭރުގެ މީޑިއާއަކަށް ދިން އިންޓަވިއުއެއްގައި ބުނެފައިވަނީ ކުޅުންތެރިއެއްގެ ހައިސިއްޔަތުން އޮޒިލްއަކީ ދެވަނައެއް ނެތް ފަދަ މިޑްފީލްޑަރެއް ކަމަށެވެ. އަދި އެވަރުގެ ޕްލޭމޭކަރެއް މިއަދުގެ ފުޓުބޯޅައިގައި ހޯދަން އުނދަގޫވާނެ ކަމަށާއި އެހެން ޕްލޭމޭކަރުންނަށް ނުފެންނަ ކިތަންމެ ފުރުސަތުތަކެއް އޮޒިލްއަށް ފެނި އެ ފުރުސަތުތައް އެހެން ކުޅުންތެރިންނަށް އޭނާ ތަނަވަސްކޮށްދޭނެ ކަމަށްވެސް ކޮޝެލްނީ ވަނީ ބުނެފައެވެ.\nއަދި އޮޒިލްގެ ޕާސްތަކުން ތަނަވަސްކޮށްދޭ ފުރުސަތުތަކަކީ މެޗުގެ ނަތީޖާ ބަދަލުކުރެވޭނެހާ ގާބިލްކަން ހުރި ޕާސްތަކެއް ކަމަށާއި އޭނާއަކީ ފުޓުބޯޅައިގެ ހަގީގީ މާހިރެއްކަމަށްވެސް ކޮޝެލްނީ ވަނީ ބުނެފައެވެ.\nމީގެއިތުރުން ކޮޝެލްނީ ބުނީ އޮޒިލްއަކީ އޭނާއާއި އެކު އާސެން ވެންގާ ކޯޗުކަން ކުރިއިރު އާސެނަލަށް އެކުގައި ކުޅުނު ކުޅުންތެރިއެއް ކަމަށާއި އޮޒިލްއަކީ ވެންގާގެ އިތުބާރާއި ލޯބި ހޯދާފައިވާ ދެވަނައެއްނެތް މޮޅު ކުޅުންތެރިއެއް ކަމަށެވެ. އަދި އޮޒިލްގެ ބޭނުން ވެންގާއަށް ހިފަން އެނގެން ފެށިއިރު ވެންގާގެ ފަހުން ޓީމާއި ހަވާލުވި އެމެރާއި އަށާއި އާޓެޓާއަށް އޮޒިލްގެ ބޭނުން ހިފަން ނޭނގުން އެއީ ސުވާލު އުފެދޭކަމެއް ކަމަށްވެސް ކޮޝަލްނީ ވަނީ ބުނެފައެވެ.\nއަދި އޮޒިލްއަކީ އަބަދުވެސް ފަރިތަކުރުންތަކަށް ގަޑިއަށް ހާޒިރުވެ އޭނާގެ އެންމެ ރަނގަޅު ކުޅުން ފަރިތަކުރުންތަކުގައިވެސް ދައްކާ، އެއްވެސް ޝައްކެއްނެތް ގޮތުގައި ޕްރިމިއަރ ލީގުގެ އެންމެ އުހުގައި ގުނާލެވޭ ފެންވަރުގެ ކުޅުންތެރިއެއް ކަމަށްވެސް އޭނާވަނީ ބުނެފައެވެ.\nވާހަކަ ނިންމާލަމުން ކޮޝެލްނީ ބުނެފައިވަނީ އުންމީދުކުރަނީ އޮޒިލްއާއި ޓީމުގެ މެނޭޖްމަންޓާއި ދެމެދު މަޝްވަރާތަކެއް ކުރެވި ރަނގަޅު ނިންމުންތަކެއް ނިންމާނެކަމަށެވެ. އަދި ދެފަރާތައްވެސް ފައިދާހުރި ގޮތަކަށް ކަންކަންނިމި ވަރަށް އަވަހަށް ދަނޑުމަތިން އާސެނަލްގެ ޖާޒީގައި އޮޒިލް ފެންނާނެކަމަށް އުންމީދުކުރާކަމަށްވެސް އޭނާވަނީ ބުނެފައެވެ.\n2013 ވަނައަހަރު ސްޕެއިންގެ ރެއާލް މެޑްރިޑުން އާސެނަލްއަށް ބަދަލުވި އޮޒިލްވަނީ އެޓީމަށް 250 އަށްވުރެ ގިނަ މެޗުކުޅެދީ 44 ލަނޑު އެޓީމަށް ކާމިޔާބުކޮށްދީފައެވެ. އަދި 77 ލަނޑު ކާމިޔާބުކުރަން ފުރުސަތުތަނަވަސްވެސް ކޮށްދީފައެވެ. އެންމެފަހުން އޮޒިލް އާސެނަލްއަށް ކުޅެދީފައިވަނީ މިދިޔަ ސީޒަނުގައި މިއަހަރުގެ މާޗުމަހު ވެސްޓް ހޭމާއި ދެކޮޅަށް ކުޅެ އެޓީމް 0-1 އިން މޮޅުވި މެޗުގައެވެ. އެމެޗުގައި އާސެނަލްއިން މޮޅުވި ލަނޑު އެލެކްސަންޑްރާ ލަކަޒެޓް ކާމިޔާބުކޮށްދިން އިރު މިއީވެސް އޮޒިލް ތަނަވަސްކޮށްދިން ފުރުސަތެއްގައި ކާމިޔާބުކުރެވުނު ލަނޑެކެވެ.


Dubai ge saloon akun nanny inge ge bo hiley koshaidhenee | Mihaaru\n20 އޯގަސްޓް 2019 - 08:11 1 comment\nނެނީންގެ ބޯ ސްޓައިލްކޮށްދޭ މި ކެމްޕޭނަށް ވަރަށް ބޮޑު ތަރުހީބެއް އަންނަނީ ލިބެމުންނެވެ.\nސެލޫންގެ ވެރިޔާ ކޭޓް ޑާލިން ހަލީޖް ޓައިމްސް އަށް ބުނީ މިކަން ފެށީ ނެނީންނާއި ނޯކަރުން ވެސް ކުރާ ބުރަ މަސައްކަތުގެ އަގު ވަޒަން ކުރުމުގެ ގޮތުން ކަމަށެވެ. އޭނާ ބުނި ގޮތުގައި އެފަދަ މީހުން ކޮށްދޭ މަސައްކަތްތަކުގެ ސަބަބުން އާއިލާތަކަށް ބޮޑު ލުޔެއް ލިބެ އެވެ. އެހެންވެ މިކަން ބަލައިގަންނަން ޖެހޭ ކަމަށް ބުންޏެވެ.\n"ދުބާއީ އަކީ އެކި ގައުމުތަކުގެ މީހުން ވަޒީފާ އަދާކުރާ ތަނެއް. އެހެންވީމާ އާއިލާ ދޫކޮށް އައިސް މިތަނުގައި މަސައްކަތް ކުރާ ހުރިހާ ގިންތިއެއްގެ މިހުންގެ އަވަޒަންކޮށް، އެ މީހުންގެ ހިދުމަތްތައް މުޖުތަމައުއިން ވެސް ބަލައިގަންނަން ޖެހޭ،" ކޭޓް ބުންޏެވެ. "އަހަރެމެން މި ފެށި މަސައްކަތަކީ ނެނީންނާއި ނޯކަރުންނަށް އެ އިހުސާސްކޮށް ދިނުން. އެ މީހުންގެ މޫނުމައްޗަށް އިތުރު ހިނިވުންވުމެއް ގެނުވުން."\nހިލޭ ބޯކޮށައި، ސްޓައިލްކޮށް ދޭން ފެށި ހަރަކާތް އަންނަ މަހުގެ ނިޔަލަށް ކުރިއަށް ގެންދަން ވަނީ ނިންމައިފަ އެވެ. އަދި ހުރިހާ ގަޑިއެއްގައި ވެސް ހިދުމަތް ލިބޭނެ އެވެ.\nމި ހިދުމަތް ހޯދި ދުބާއީގައި ވަޒީފާ އަދާކުރާތާ ފަސް އަހަރުވީ ޕިލިޕީންސް މީހެއް ކަމަށްވާ ލޮރެޓާ ރޮބްލްސް ބުނި ގޮތުގައި މިއީ ގިނަ ބަޔަކު ބަލައިގަންނަ ކަމެކެވެ.\n"އަހަރެން ވަރަށް އުފަލުން މިހުރީ. އެ މީހުން އަހަރެންގެ ބޯ ކޮށައިދިންލެއް ވަރަށް ވެސް ރީތި. މިހާރު އިހުސާސް ކުރެވޭ އަހަންނަކީ ވެސް ވަރަށް ހާއްސަ މީހެއްކަން،" އޭނާ ބުންޏެވެ.\nއިތުރު ލިޔުންތައް އަންހެނުން ބިއުޓީ އަންހެނުން ބާރުވެރިކުރުން ޔޫއޭއީ ދުބާއީ ވަޒީފާ


Gdh Atoll Council FACE Volleyball Tournament 2021: Anhen Division Ge Champion Akah Fiyoaree ގދ އަތޮޅު ކައުންސިލް ފޭސް ވޮލީބޯޅަ މުބާރާތް 2021: އަންހެންޑިވިޝަންގެ ޗެމްޕިއަނަކަށް ފިޔޯރީ – Huvadhoo News Gdh Atoll Council FACE Volleyball Tournament 2021: Anhen Division Ge Champion Akah Fiyoaree Huvadhoo News\nގދ އަތޮޅު ކައުންސިލް ފޭސް ވޮލީބޯޅަ މުބާރާތް 2021: އަންހެންޑިވިޝަންގެ ޗެމްޕިއަނަކަށް ފިޔޯރީ\nގދ އަތޮޅު ކައުންސިލް ފޭސް ވޮލީބޯޅަ މުބާރާތް 2021 ގެ ފަައިނަލް މެޗުގެ ތެރެއިން، މިމެޗުން މޮޅުވެ ފަރެސްމާތޮޑާއިން ވަނީ މުބާތާތުގެ ފުރަތަމަ ޗެމްޕިއަން ކަމުގެ ލަގަބު ހާސިލްކޮށްފަ -- ހުވަދޫ ފޮޓޯ: ހިލްޓަން އާސިފް\nމިމަހުގެ 1 ވަނަ ދުވަހުން ފެށިގެން ގދ ފިޔޯރީގައި ކުރިއަށްދާ އަތޮޅުގެ އެންމެ ބޮޑު ވޮލީބޯޅަ މުބާރާތް “ގދ އަތޮޅު ކައުންސިލް ފޭސް ވޮލީބޯޅަ މުބާރާތް 2021” ގެ އަންހެން ޑިވިޝަންގެ ޗެމްޕިއަންކަން ފަރެސްމާތޮޑާ ބަލިކޮށް ފިޔޯރީއިން ހޯދައިފިއެވެ.\nފިޔޯރީ ޒުވާނުންގެ މަރުކަޒުގެ ވޮލީ ކޯޓުގައި މިއަދު ހަވީރު ކުޅުނު ފައިނަލް މެޗުން ފަރެސްމާތޮޑާ ބަލިކޮށް ފިޔޯރީއިން ޗެމްޕިއަންކަން ހޯދާފައިވަނީ ކުޅުނު ތިން ސެޓުވެސް ވާދަވެރި ކުޅުމަކަށްފަހު ކާމިޔާބު ކޮށްގެންނެވެ.\nމިމެޗު ޝަރަފްވެރިކޮށްދެއްވާފައިވަނީ ސްޓޭޓް ޓްރޭޑިންގ އޮގަނައިޒޭޝަން (އެސްޓީއޯ) ގެ މެނޭޖިންގ ޑިރެކްޓަރ ހުސައިން އަމްރު މުހައްމަދު ރަޝާދު އެވެ.\nމިމުބާރާތުގެ ފައިނަލް މެޗުގައި ވާދަކުރާ ފަރެސްމާތޮޑާ އަދި ފިޔޯރީ ޓީމުންވެސް ވަނީ ވަރަށް ބޮޑަށް މެޗަށް ތައްޔާރުވެފައިކަން ފާހަގަކުރެވެއެވެ.\nފައިނަލް މެޗުގެ ފުރަތަމަ ސެޓު ފެށިގެން ދެޓީމުންވެސް ވަނީ ވާދަވެރި ކުޅުމެއް ދައްކާފައެވެ. އެގޮތުން އެންމެ ފަހުން ފިޔޯރީ ޓީމާއި ބައްދަލު ކުރި މެޗުން ލިބުނު ތަޖުރިބާގެ އަލީގައި ފަރެސްމާތޮޑާ ޓީމުން ކުޅުން އިތުރަށް ވަރުގަދަ ކޮށްފައިވާ ކަން ފާހަގަކޮށްލެވެއެވެ. ނަމަވެސް ވާދަވެރި ކުޅުމަކަށްފަހު ފުރަތަމަ ސެޓު ފިޔޯރީ ޓީމުން ކާމިޔާބުކޮށްފައިވަނީ 25-23 އިންނެވެ.\nމެޗުގެ ފުރަތަމަ ސެޓުން ލިބުނު ތަޖުރިބާގެ އަލީގައި ފަރެސްމާތޮޑާ ޓީމުންވަނީ އިތުރަށް ކުޅުން ވަރުގަދަކޮށް އެސެޓުގެ ފެށުން ރަގަޅު ކޮށްފައެވެ. ނަމަވެސް ފިޔޯރީ ޓީމުގެ ކުޅުންތެރިންގެ ތަޖުރިބާގެ ބޭނުން ހިފައި އެސެޓުން ފަރެސްމާތޮޑާގެ މައްޗަށް ކުރިހޯދައި އެސެޓު ފަރެސްމާތޮޑާއިން ވަނި ކާމިޔާބުކޮށްފައެވެ. އެސެޓު ފިޔޯރީއިން ކާމިޔާބުކޮށްފައިވަނީ 26-24 އިންނެވެ.\nމެޗުގެ ފަހުސެޓުން ފިޔޯރީއިން ވަނީ ފަރެސްމާތޮޑާގެ މައްޗަށް ކުރިހޯދައި ފަސޭހަކަމާއެކު އެސެޓު ކާމިޔާބުކޮށްފައެވެ. އެގޮތުން ފަހުސެޓު ފިޔޯރީއިން ކާމިޔާބުކޮށްފައިވަނީ 25-9 އިންނެވެ.\nފައިނަލް މެޗުގެ މޮޅު ކުޅުންތެރިއަކަށް ހޮވުނީ ފިޔޯރީ ޓީމްގެ ޖަރޒީ ނަންބަރު7އާމިނަތު އަރީޝާއެވެ. ފައިނަލް ފައިނަލް މެޗުގެ މޮޅު ކުޅުންތެރިޔާއަށް އިނާމް ހަވާލުކޮށްދެއްވީ ގދ އަތޮޅު ކައުންސިލްގެ ރައީސް ޙަސަން ފައިހަތު ގުދުރަތުﷲ އެވެ.\nމުބާރާތުގެ ވަނަވަނަތަކަށް ޝީލްޑް ޙަވާލުކޮށްދެއްވުން\nސަޕޯޓިންގ ޓީމް އަކަށް ހޮވިފައިވަނީ ގދ ފިޔޯރީ ޓީމްއެވެ. އެޓީމަށް ޝީލްޑް ޙަވާލުކޮށްދެއްވީ ގދ ނަޑެއްލާ ކައުންސިލްގެ ރައީސް މުހައްމަދު އަންޝާއު އެވެ.\nމުބާރާތުގެ ފެއަރޕްލޭ ޓީމަކަށް ހޮވިފައިވަނީ ރަތަފަންދޫ ޓީމެވެ. އެޓީމަށް ޝީލްޑް ހަވާލުކޮށްދެއްވީ ގދ ފިޔޯރީ ކައުންސިލްގެ ރައީސް ފައިޒަރު ރަޝީދުއެވެ.\nމުބާރާތުގެ އެންމެ އުންމީދީ ކުޅުންތެރިޔާގެ މަގާމަށް ހޮވިފައިވަނީ، ފަރެސްމާތޮޑާ ޓީމްގެ ޖަރޒީ ނަންބަރު 10 މާޔާ ހުސައިން ސަލާހް އެވެ. މާޔާ ހުސައިން ސަލާހް އަށް ޝީލްޑް ޙަވާލުކޮށްދެއްވީ ގދ ތިނަދޫ ކައުންސިލްގެ ރައީސް ސައުދު އަލީއެވެ.\nމުބާރާތުގެ ބެސްޓް ކޯޗުގެ މަގާމަށް ހޮވިފައިވަނީ ފިޔޯރީ ޓީމުގެ ކޯޗު އަހުމަދު ސައީދު އަދި ފަރެސްމާތޮޑާ ކޯޗު ހަސަން ޝިޔާމް އެވެ. އެބޭފުޅުންނަށް ޝީލްޑް ޙަވާލުކޮށްދެއްވީ ގދ ވާދޫ ކައުންސިލްގެ ރައީސް ހަސަން އަބްދުﷲއެވެ.\nމުބާރާތުގެ އެންމެ މޮޅު6ކުޅުންތެރިންނަށް ހޮވިފައިވަނީ، ފިޔޯރީ ޓީމުގެ ޖަރޒީ ނަންބަރު2މަރްޔަމް އަފީފާ، ފަރެސްމާތޮޑާ ޖަރޒީ ނަންބަރު 11 ހައްވާ ނާޒިމާ، ފަރެސްމާތޮޑާ ޓީމުގެ ޖަރޒީ ނަންބަރު3ފާތިމަތު މަޒިއްޔާ، ރަތަފަންދޫ ޓީމުގެ ޖަރޒީ ނަންބަރު 10 އައިޝަތު މާޖިދާ، ފަރެސްމާތޮޑާ ޓީމްގެ ޖަރޒީ ނަންބަރު 10 މާޔާ ޙުސައިން ސަހާޙް ގެ އިތުރުން ފިޔޯރީ ޓީމްގެ ޖަރޒީ ނަންބަރު7އާމިނަތު އަރީޝާއެވެ. މުބާރާތުގެ އެންމެ މޮޅު6ކުޅުންތެރިންގެ މަގާމަށް ހޮވުނު ކުޅުންތެރިންނަށް މަގާމުގެ ޝީލްޑް ހަވާލުކޮށްދެއްވީ ގދ މަޑަވެލި ކައުންސިލްގެ ރައީސް ފިޔާޒް ޙަސަންއެވެ.\nމުބާރާތުގެ އެންމެ މޮޅު ކުޅުންތެރިޔާގެ މަގާމަށް ހޮވިފައިވަނީ، ފިޔޯރީ ޓީމްގެ ޖަރޒީ ނަންބަރު7އާމިނަތު އަރީޝާއެވެ. މޮޅު ކުޅުންތެރިޔާގެ މަގާމަށް ހޮވުނު އާމިނަތު އަރީޝާއަށް ޝީލްޑް ހަވާލުކޮށްދެއްވީ ގދ އަތޮޅު ކައުންސިލްގެ ނައިބު ރައީސް އަދި ގދ ހޯނޑެއްދޫ ކައުންސިލްގެ ރައީސް ހުސައިން ވާރިޝްއެވެ.\nގދ އަތޮޅުގެ މޮޅު ކުޅުންތެރިޔާގެ މަގާމަށް ހޮވިފައިވަނީ ފަރެސްމާތޮޑާ ޓީމުގެ ޖަރޒީ ނަންބަރު 14 ފާތިމަތު ނިޒްނާއެވެ. ނިޒްނާއަށް ޝީލްޑް ޙަވާލުކޮށްދެއްވީ ގދ އަތޮޅު ކައުންސިލްގެ ރައީސް ޙަސަން ފައިހަތު ގުދުރަތުﷲ އެވެ.\nމުބާރާތުގެ ރަނަރަޕް ޓީމަށް ހޮވުނު ފަރެސްމާތޮޑާ ޓީމަށް މެޑަލް ޝީލްޑް އަދި ރަނަރަޕް ޓީމަށް ހުށަހަލާފައިވާ ފައިސާގެ އިނާމް ހަވާލުކޮށްދެއްވީ ގދ އަތޮޅު ކައުންސިލްގެ ރައީސް ޙަސަން ފައިހަތު ގުދުރަތުﷲއެވެ.\nމުބާރާތުގެ ޗެމްޕިއަންޓީމް، ފިޔޯރީ ޓީމަށް މުބާރާތުގެ ތަށި މެޑަލް އަދި ޗެމްޕިއަންޓީމަށް ހުށަހަޅާފައިވާ ފައިސާގެ އިނާމް ހަވާލުކޮށްދެއްވީ ފައިނަލް މެޗުގެ ޝަރަފްވެރި މެހެމާން އަދި މުބާރާތުގެ ޕްލެޓީނަމް ޕާރޓނަރ އެސްޓީއޯގެ މެނޭޖިންގ ޑިރެކްޓަރ ހުސައިން އަމްރު މުހައްމަދު ރަޝާދުއެވެ. އަރިހުގައި ހުންނެވީ ގދ އަތޮޅު ކައުންސިލްގެ ރައީސް ޙަސަން ފައިހަތު ގުދުރަތުﷲއެވެ.\nމިމުބާރާތުގައި މިރޭ ކުޅުމަށް ހަޖެހިފައިވަނީ ފިރިހެން ޑިވިޝަންގެ ފައިނަލް މެޗެވެ. އެމެޗުގައި ބައްދަލުކުރާނީ ފަރެސްމާތޮޑާ އަދި ފިޔޯރީއެވެ.\n“ގދ.އަތޮޅު ކައުންސިލް ފޭސް ވޮލީބޯޅަ ޓޯނަމެންޓް 2021″ ގެ އެސޯސިއޭޓް ޕާރޓްނަރަކީ ފިޔޯރީ ކައުންސިލް އިދާރާ އާއި، ފިޔޯރީ ޔޫތް ސެންޓަރެވެ. އަދި ޕްލެޓިނަމްޕާޓްނަރެއްގެ ގޮތުގައި އެސްޓީއޯ ހަމަޖެހިފައިވާ އިރު މި މުބާރާތުގެ މީޑިއާ ޕާރޓަނަކީ ހުވަދޫ މީޑިއާއެވެ. މުބާރާތުގެ ފޮޓޯ ތައް ނެގުމަށް ނަލަފޮޓޯ ވަނީ ފޮޓޯގްރަފީ ޕާޓްނަރެއްގެ ގޮތުގައިހަމަޖައްސާފައެވެ. އަދި ޕްރިންޓިންގ ޕާޓްނަރެއްގެ ގޮތުގައި ނޯވާޓެކް ވަނީ ހަމަ ޖައްސާފައެވެ. މި މުބާރާތުގެ އޮފިޝަލް ކިޓް ޕާޓްނަރެއްގެ ގޮތުގައި ހަމަޖައްސާފައިވަނީ ވައިޓްރެބިޓެވެ.\nފިޔޯރީ ގދ. ފަރެސްމާތޮޑާ ގދ.އަތޮޅު ކައުންސިލް ފޭސް ވޮލީބޯޅަ ޓޯނަމެންޓް


Nigeria gai Twitter manaa kurumun America goiy kiyaidhenee\nނައިޖީރިއާގައި ޓްވިޓާ މަނާ ކުރުމުން އެމެރިކާ ގޮތްކިޔަނީ\nނައިޖީރިއާގައި ޓްވިޓާ މަނާކުރުން އެމެރިކާއާ ޔޫރަޕަށް ކަމަކު ނުދިޔަ -- ބުނީ އެއީ ގޯހެއް ކަމަށް\nރައީސް މުހައްމަދު ބުހާރީ\nނައިޖީރިއާގައި ވަކި މުއްދަތެއް ނެތް ގޮތަށް ޓްވިޓާ މަނާ ކުރުމުން އެކަން އެގޮތަށް ކުރުމަކީ ގޯސް ކަމެއް ކަމަށް އެމެރިކާއިން ބުނެފި އެވެ. ފަހަތުން ޔޫރަޕުން ބުނީ ތިމަންނަމެން ވެސް އުޅުނީ ހަމަ ތިޔަހެން ބުނަން ކަމަށެވެ.\nނައިޖީރިއާގައި ޓްވިޓާ މަނާ ކުރަން ޖެހުނީ ރައީސް މުހައްމަދު ބުހާރީ ކުރެއްވި ޓްވީޓެއް، އާންމުންނަށް ނުފެންނަ ގޮތް ޓްވިޓާގެ މެނޭޖްމަންޓުން ހަދައިގެނެވެ. ޓްވިޓާއިން ބުނީ ރައީސެއް ކަމަކު އެކަަހަލަ ވާހަތައް ޓްވިޓާގައި ލިޔެ ޕޯސްޓް ކުރުމަކީ ގާވައިދާ ހިލާފު ކަމެއް ކަމަށެވެ.\nޓްވިޓާއަކީ ވަރަށް ބާރުގަދަ ކުންފުންޏެކެވެ. އެކަމަކު އަބަދު ވެސް އޮންނަނީ އެއްކޮޅަށް ބަރުވެފަ އެވެ. މުސްލިމުންނާ ގުޅުން ހުރި ވާހަކައެއް ދައްކާ ނަމަ ޓްވިޓާގެ މެނޭޖްމަންޓް ވަރަށް ހީކަރުވަ އެވެ. އިޒްރޭލުން ފަލަސްތީނަށް ދޭ ގެއްލުންތައް ޓްވިޓާ މެދުރެވިކޮށް ފެތުރުމަކީ ވެސް ކުށެކެވެ.\nދުނިޔޭގައި އާންމުންގެ މެދުގައި ސައްލާ ކުރަން ޓްވިޓާއަށް ނިކުމެލައި އެއްޗެކޭ ބުނެލުމަކީ އާދައެކެވެ. ނައިޖީރިއާގެ ރައީސް ބުހާރީ ވެސް ވިދާޅުވީ ގައުމަށް ވަރަށް މުހިމުވެފައިވާ ކަމެއްގެ ވާހަކަ އެވެ. އެކަމަކު ޓްވިޓާއަށް އެގޮތް ކަމަކު ނުދިޔަ އެވެ.\nއެމެރިކާއާ ޔޫރަޕުން ބުނަނީ ނައިޖީރިއާއިން އަރައިގެންފައި ވަނީ ބައެއްގެ ހައްގަށް ކަމަށެވެ. ޔޫރަޕިއަން ޔޫނިއަނާއި އިނގިރޭސިވިލާތް އަދި ކެނެޑާއިން ބުނީ ހިޔާލު ފާޅު ކުރުމަކީ ހައްގެއް ކަމަށާއި އާންމުން އުދާސް ފިލުވަން ނިކުމެއުޅޭ އިންޓަނެޓް މައިދާންތައް ބަންދު ކުރެވިގެން ނުވާނެ ކަމަށެވެ. އެމެރިކާއާ އިނގިރޭސިން ގަބޫލުކުރާ ގޮތުން ރައީސް ބުހާރީ ފާޅު ކުރެއްވީ ހިޔާލެއް ނޫނެވެ. އެ ހައްގެއް ރައީސަކަށް ނެތެވެ.\nނައިޖީރިއާގައި ޓްވިޓާ ބޭނުންކުރާ މީހުންގެ އަދަދު 39 މިލިއަން ފަހަނައަޅަ އެވެ. ޓްވިޓާ ބްލޮކްކުރުން އެ ގައުމުގައި ވެސް ވަނީ ބޮޑު މައްސަލައަކަށް ވެފަ އެވެ. ބޭނުން ކުރެވޭނެ ސައްހަ ގޮތެއް ނެތުމުން ގިނަ ބަޔަކު މިހާރު މެދުވެރިކުރަނި ވީޕީއެން އެޕްލިކޭޝަންތަކެވެ.\nޓްވިޓާއިން ދެކޭ ގޮތުގައި ނައިޖީރިއާގައި ޓްވިޓާ ބަންދު ކުރުން ގުޅިފައި ވަނީ އެހެން ސަބަބަކާ އެވެ. ފޮހެލި ޓްވީޓާ ގުޅުމެއް ނެތެވެ. ނައިޖީރިއާ ސަރުކާރުން ޓްވިޓާ ބަންދު ކުރަން ބޭނުންވެފައި ވަނިކޮށް ޓްވިޓާ މެނޭޖްމަންޓަށް ކުރެވުނު ކަމެއް އުޒުރަކަށްވީ އެވެ. ޓްވިޓާއިން ބުނީ އަލުން ޚިދުމަތްދެވޭތޯ މަޝްވަރާކުރާނެ ކަމަށެވެ.\nއެމެރިކާ ޓްވިޓާ އީޔޫ + ނައިޖީރިއާ\nޖާސޫސްކުރި މައްސަލާގައި ޖަރުމަން ހިމޭނުން


SunOnline: Saudin Pakistan gai 10 billion doller invest kuranee\nސައޫދީން ޕާކިސްތާނުގައި 10 ބިލިޔަން ޑޮލަރު އިންވެސްޓް ކުރަނީ\nމުހައްމަދު ޖަވާދު ޔޫސުފު 10 Jan 2019, 22:22\nއިސްލާމް އާބާދު (ޖަނަވަރީ 10) : ޕާކިސްތާނުގައި 10 ބިލިޔަން ޑޮލަރު އިންވެސްޓް ކުރުމާ ބެހޭ އެއްބަސްވުމެއް ސައޫދީއާ އެކު ކުރަން ތައްޔާރުވަމުންދާ ކަމަށް ޕާކިސްތާނުގެ މާލީ ވަޒީރު އަސަދު އުމަރު ވިދާޅުވެއްޖެ އެވެ.\nއިސްލާމް އާބާދުގައި ދެއްވި ބަޔާނެއްގައި އުމަރު ވިދާޅުވީ ޕާކިސްތާނުގެ އެކި ސެކްޓަރުތަކުގައި 10 ބިލިޔަން ޑޮލަރުގެ އިންވެސްޓް ކޮށްދިނުމަށް ސައޫދީ ސަރުކާރުން ނިންމައި އެކަން އަންގާފައިވާ ކަމަށާ މިހާރު ކުރަމުން ގެންދަނީ އެކަމާ ބެހޭ އެއްބަސްވުންތައް އެކުލަވާލުމުގެ މަސައްކަތް ކަމުގަ އެވެ. މި އެއްބަސްވުންތަކުގައި ސޮއިކުރުމަށް ހަމަޖެހިފައި ވަނީ ސައޫދީ ވަލީއުލްއަހްދު މުހައްމަދު ބިން ސަލްމާން އަންނަ ފެބްރުއަރީ މަހު ޕާކިސްތާނަށް ކުރައްވަން ހަމަޖެހިފައިވާ ދަތުރުފުޅުގައި ކަމަށް ވެސް ޕާކިސްތާނުގެ މާލީ ވަޒީރު ވިދާޅުވި އެވެ.\nޗައިނާ ވެސް ވިހި ބިލިޔަން ޑޮލަރުގެ ބިޔަ މަޝްރޫއުތަކެއް ޕާކިސްތާނުގައި ހިންގަމުން ގެންދެ އެވެ. މީގެ ތެރޭގައި ހިމެނެނީ މަގުތަކާއި ހައިވޭއަކާ ކަނޑުގެ ބަނދަރަކާއި އެބަނދަނރާ ގުޅިފައިވާ ތަންތަނުގެ އިތުރުން ހަކަތައިގެ ޕްލާންޓްތަކަކާއި ކާރުޚާނާތަކެކެވެ. މިއީ ޕާކިސްތާނުގެ އިގްތިސާދު ބަދަލުކޮށްލާފަދަ ބިޔަ މަޝްރޫއުތަކެއް ކަމަށް ރިޕޯޓްތައް ބުނެ އެވެ.\nސައޫދީން ޕާކިސްތާނުގައި އިންވެސްޓްކުރާ ދިހަ ބިލިޔަން ޑޮލަރު ޚަރަދުކުރަނީ ކޮންބާވަތެއްގެ މަޝްރޫއުތަކަކަށްކަން އެގައުން އަދި ހާމަކޮށްފައެއް ނުވެ އެވެ. ނަމަވެސް ސައޫދީން ޕާކިސްތާނުގައި ހިންގަން ރާވާފައިވާ މަޝްރޫއުތަކުގެ ތެރޭގައި ހަކަތައާއި ޕެޓްރޯކެމިކަލްގެ ދާއިރާއާއި މައިނިންގްގެ އިތުރުން ސިނާއަތާބެހޭ މަޝްރޫއުތައް ހިމެނޭކަމަށް ޚަބަރުތައް ބުނެ އެވެ.\nޕާކިސްތާނުގެ ބޮޑުވަޒީރު އިމްރާން ޚާންވަނީ އޭނާގެ ވެރިކަމުގައި އެގައުމުގެ އިގްތިސާދު މިހާރު އޮތް ހާލަތުން އެއަށް ވުރެ މަތީ ހާލަތަކަށް ގެންދިޔުމަށް ވައުދުވެ ވަޑައިގެންފަ އެވެ. މިކަމަށް ޓަކައި އިމްރާންޚާން ގެންދަވަނީ ޗައިނާއާއި ސައޫދީގެ އިތުރުން ޔޫއޭއީ އާއި މެލޭޝިޔާއިންވެސް ބޮޑެތި އިންވެސްޓްމަންޓްތަކެއް ހޯދުމަށް މަސައްކަތް ކުރައްވަމުންނެވެ.\nޔޫއޭއީން މިހަފްތާގައި ވަނީ ޕާކިސްތާނަށް 6.2 ބިލިޔަން ޑޮލަރުގެ މާލީ އެހީގެ ޕެކެޖެއް ދީފަ އެވެ. މި ޕެކެޖްގައި ހިމެނެނީ 3.2 ބިލިއަން ޑޮލަރުގެ ސާފުނުކުރާ ތެޔޮ ހިލޭ ޕާކިސްތާނަށް ފޯރުކޮށްދިނުމާއި ތިން ބިލިއަން ޑޮލަރު، ނަގުދު ފައިސާގެ ގޮތުގައި ޕާކިސްތާނުގެ މަރުކަޒީ ބޭންކްގައި ބަހައްޓައި ދިނުމެވެ. އެއީ ޕާކިސްތާނުގެ ބޭރު ފައިސާގެ ރިޒާވް ރަނގަނޅުކުރުމަށާއި ޕާކިސްތާނުގެ ރުޕީގެ އަގު ހިފެހެއްޓުމުގެ ގޮތުންނެވެ. (އަނަތޯލިޔާ)


ދޮންނަ މެޝިނުން މިތަކެތި ދޮވެވޭކަން އެނގޭތަ؟ – Dhen.mv\nދޮންނަ މެޝިނުން މިތަކެތި ދޮވެވޭކަން އެނގޭތަ؟\nދޮންނަ މެޝިނުން އާއްމުކޮށް އެންމެން ކަހަލަ ގޮތަކަށް ދޮންނަނީ އަންނައުނެވެ. ނަމަވެސް ގިނަ ބަޔަކަށް ނޭނގޭ ކަމަކީ އަންނައުނުގެ އިތުރުން، އެހެން ބައެއް ތަކެތިވެސް ދޮންނަ މެޝިނުން ދޮވެވޭ ކަމެވެ.\nމިގޮތުން ތިރީގައިއެވަނީ ދޮންނަ މެޝިނުން ދޮވެވޭ ބައެއް ތަކެއްޗެވެ.\nއާއްމުކޮށް އެންމެންވެސް ބާލީސް އުރަ ދޮވެއެވެ. ނަމަވެސް ބާލީސް އެއީ ދޮންނަ އެއްޗެއް ކަމަށް ގިނަ ބަޔަކު ގަބޫލެއް ނުކުރެއެވެ. އާއްމުކޮށް އަވީގައި ބާއްވާފައި، ވަކި ވަރަކަށް ބާވުމުން ބާލީސް އެއްލާލަނީއެވެ. ނަމަވެސް ކޮންސިއުމާ ރިސޯސެސް އިން ނެރެފައިވާ ރިޕޯޓެއްގައި ބުނެފައިވަނީ، "ޑްރައި ކްލީން އޮންލީ" މި ލޭބަލް ޖަހާފައިވާ ބާލީސް އަހަރަކު ދެފަހަރު ދޮންނަން ޖެހެއެވެ. އަދި މިގޮތަށް ދޮންނައިރު، ދެ ބާލީސް އެއްފަހަރާ ދޮތުން ބުއްދިވެރި ކަމަށް މި ރިޕޯޓްގައި ބުނެފައިވެއެވެ. އޭރުން މެޝިންތެރޭ މި ބާލީސްތައް ބެލެންސްވާނެ ކަމަށްވެސް ބުނެފައިވެއެވެ.\nމޮޕް ލުމަށް ބޭނުންކުރާ މޮޕްގެ ދަނޑިބައިނޫން އަނެއްބައި، މޮޕްލުމުގެ ސަބަބުން ވަރަށް އަވަހަށް ހަޑިވެއެވެ. އާއްމުކޮށް މޮޕް ހަޑިވުމުން ގިނަ ބަޔަކު ސާފު ކުރުމުގެ ބަދަލުގައި އެއްލާލައެވެ.ނަމަވެސް މޮޕްގެ މިބައިވެސް ދޮންނަ މެޝިނުން ދޮވެލެވޭނެއެވެ.\nބެއަރ ފަދަ ތަކެތި\nބެއަރ ފަދަ ކޮޓަން އިން ހަދާފައި ހުންނަ ޖަނަވާރުވެސް ދޮންނަ މެޝިނުން ދޮވެލެވޭއެވެ. "ޑޯންޓް ވޮޝް" މި ލޭބަލް ނުޖަހާ ކޮންމެ ބެއަރއެއްވެސް ދޮވެވޭނެއެވެ. މިގޮތުން މިފަދަ ތަކެތި ދޮވުމަކީ މުހިންމު ކަމެކެވެ. ސަބަބަކީ މިތަކެތިން ފެތުރޭ ޖަރާސީމުން، ބަލިތައް ފެތުރޭތީއެވެ.\nކޮވިޑް-19 ޖެހިގެން 78 އަހަރުގެ ދިވެއްސަކު ނިޔާވެއްޖެ\nދަތްތައް މާ ރީނދުލީތަ؟ ހުދުކޮށްލުމަށް މިކަންކަން ކޮށްލާ\nސައިނަސްގެ އުނދަގުލުން ސަލާމަތް ވުމަށް މިއޮތީ ހައްލެއް!\nމާ ގިނައިން ޑައިޓު ބަދަލު ކުރާނަމަ ސިއްހަތަށް ގެއްލުން ލިބޭ\nދަގަނޑޭ އާއި އަކުރަމް އަކީ ސީރިއާއަށް ޖިހާދަށް ދާން ތައްޔާރަށް ތިބި ބައެއް ކަމަށް ބުނުމުން ގިނަ ބައެއްގެ ފާޑުކިޔުން!


އިންގްލެންޑް ހައިރާންކޮށްލުމަށްފަހު ޕާކިސްތާނުން އުއްމީދުއާކޮށްފި | Jazeera\tއިންގްލެންޑް ހައިރާންކޮށްލުމަށްފަހު ޕާކިސްތާނުން އުއްމީދުއާކޮށްފި - Jazeera\nއިންގްލެންޑް ހައިރާންކޮށްލުމަށްފަހު ޕާކިސްތާނުން އުއްމީދުއާކޮށްފި\nމުޙައްމަދު ޤާސިމް June 4, 2019 114 views0\nކްރިކެޓް ވޯލްޑްކަޕްގައި ރޭ ކުޅުނު މެޗުގައި މުބާރާތް ބާއްވާ ގައުމު އިންގްލެންޑް ހައިރާންކޮށްލުމަށްފަހު 14 ލަނޑުން މޮޅުވެ ޕާކިސްތާނުން މުބާރާތުގައި ކުރިއަށްދިއުމުގެ އުއްމީދުއާކޮށްފިއެވެ.\nމި މުބާރާތުގައި ޕާކިސްތާން ކުޅުނު ފުރަތަމަ މެޗުގައި ވެސްޓް އިންޑީޒްއާ ދެކޮޅަށް ކުޅެ 107 ލަނޑަށް ހުރިހާ ކުޅުންތެރިން ނުބައިވިއިރު އެ މެޗުގައި ދެއްކި ދަށް ކުޅުމުގެ ސަބަބުން ޓީމުގެ ފެންވަރާއި މެދު ސުވާލުއުފެދޭކަމަށް ބުނެ ގިނަ ބައެއްގެ ފާޑުކިޔުންތައް އެ ޓީމަށް ވަނީ އަމާޒުވެފައެވެ.\nނޮޓިންހަމްގައި ރޭ ކުޅުނު މެޗުގައި އިންގްލެންޑަށް ޓޮސް ދިމާވުމުން ގަސްދުކުރީ ހޮވަން އަރާށެވެ. ޕާކިސްތާނުން ކުޅެން އަރައި 50 އޯވަރުގެ ތެރޭގައި އަށް ކުޅުންތެރިން ނުބައިވެގެން 348 ލަނޑުހެދިއެވެ. ޕާކިސްތާނުން އެންމެ މޮޅަށް ކުޅުނީ 62 ބޯޅައިން 84 ލަނޑުހެދި މުހައްމަދު ހަފީޒް އާއި 63 ލަނޑުހެދި ބާބަރު އާޒަމް އެވެ. މީގެއިތުރުން، 44 ބޯޅައިން 55 ލަނޑުހެދި ސަރްފަރާޒް އަހުމަދުގެ ކުޅުންވެސް ފާހަގަކޮށްލެވެއެވެ. މި އިނިންގްސްގައި އިންގްލެންޑްގެ އޯލްރައުންޑަރުންކަމަށްވާ މޮއީން އަލީ އާއި ކްރިސް ވޯކްސް ކުރެން ކޮންމެ ކުޅުންތެރިއެއް ތިން ވިކެޓްނެގިއިރު މާކް ވުޑް ދެ ވިކެޓްނެގިއެވެ.\nއިންގްލެންޑުން ޖަވާބުގައި ކުޅެން އަރައި 50 އޯވަރުގެ ތެރޭގައި ނުވަ ކުޅުންތެރިން ނުބައިވެގެން ހެދުނީ 334 ލަނޑެވެ. މި އިނިންގްސްގައި އެ ޓީމުގެ ޖޯ ރޫޓް އާއި ޖޮސް ބަޓްލާގެ ފަރާތުން ސެންޗަރީއެއް ފެނިގެންދިޔައިރު ކެޕްޓަން އޮއިން މޯގަން ނުބައިވީ ނުވަ ލަނޑަށެވެ. ޕާކިސްތާންގެ ވަހާބް ރިއާޒް ތިން ވިކެޓްނެގިއިރު މުހައްމަދު އާމިރު އާއި ޝަޑާބް ޚާން ކުރެން ކޮންމެ ކުޅުންތެރިއެއް ދެ ވިކެޓްނެގިއެވެ.\nމި މެޗުގައި 75 ބޯޅައިން ހެދި ސެންޗަރީއާއެކު ބަޓްލާ ވަނީ ވޯލްޑްކަޕް މުބާރާތެއްގައި އެންމެ އަވަހަށް ސަތޭކަ ލަނޑުހަމަކުރި އިންގްލެންޑްގެ ކުޅުންތެރިޔާގެ ގޮތުގައި ތާރީޚުން ޖާގަ ހޯދައިފައެވެ. މީގެއިތުރުން، އޭނާ ހެދި ސެންޗަރީއަކީ މިހާތަނަށް ވޯލްޑްކަޕްގައި ހެދި ފަސްވަނަ އަށް އެންމެ އަވަސް ސެންޗަރީއެވެ.\nމެޗަށްފަހު ޕާކިސްތާންގެ އޯލްރައުންޑަރު ހަފީޒް ބުނީ ފުރަތަމަ މެޗުގައި ވެސްޓް އިންޑީޒް އަތުން އެހާ ބޮޑު ތަފާތަކުން ބަލިވުމުން ހުރިހާ ކުޅުންތެރިންނަށްވެސް އެ މެޗުގައި ދެއްކުނީ ދަށް ކުޅުމެއްކަމާއި މުބާރާތުގައި ކުރިއަށްދިއުމަށް ބޭނުންވާނަމަ ދެން ހުރި މެޗުތަކުގައި ރަނގަޅު ކުޅުމެއް ދައްކަންޖެހޭނެކަމަށް ޤަބޫލުކުރެވުނެކަމަށެވެ.\n"އެ މެޗަށްފަހު ޓީމުގެ ހުރިހާ ކުޅުންތެރިން ބައްދަލުކުރުމަށްފަހު ކުރިއަށް ހުރި މެޗުތަކުގައި އެމީހެއްގެ ޒިންމާ ފުރިހަމައަށް އަދާކުރުމަށް އަޒުމް ކަނޑައެޅިން. އޭގެ ނަތީޖާ މި މެޗުން ފެނިގެންދިޔައީ. މިއީ ހަގީގީ ޕާކިސްތާންގެ ކުޅުމަކީ." ހަފީޒް ބުންޏެވެ.\nއިއްޔެގެ މެޗާއި ހަމައަށް ޕާކިސްތާން ވަނީ އެއްދުވަހުގެ ބައިނަލްއަގްވާމީ ސިލްސިލާގައި އެންމެފަހުން ކުޅުނު 11 މެޗުންވެސް ބަލިވެފައެވެ. އެގޮތުން، އެ ޓީމު އެންމެފަހުން އިންގްލެންޑްއާ ދެކޮޅަށް އެގައުމުގައި ކުޅުނު ސިލްސިލާ އިން ވެސް ބަލިވީ 4-0 އިންނެވެ.\nމި މުބާރާތުގައި މިއަދު ކުޅޭ މެޗުގައި ސްރީ ލަންކާއާ ދެކޮޅަށް އަފްގާނިސްތާން ނިކުންނައިރު، ފޭވަރިޓެއްގެ ގޮތުގައި ބެލެވޭ އިންޑިއާގެ ފުރަތަމަ މެޗުގައި މާދަމާ ނިކުންނާނީ ދެކުނު އެފްރިކާއާ ދެކޮޅަށެވެ.\nމިދިޔަ މަހުގެ 30 ވަނަ ދުވަހުން ފެށިގެން އިންގްލެންޑްގައި މިހާރު ކުރިއަށްދާ މި މުބާރާތުގައި މިފަހަރު 10 ޓީމެއް ވާދަކުރާއިރު ސެމީ ފައިނަލަށް ހޮވޭނީ ލީގު އުސޫލުން އެއް ބުރު ކުޅެ އެންމެ ގިނަ ޕޮއިންޓް ހޯދާ ހަތަރު ޓީމެވެ. ފައިނަލް މެޗު އޮންނާނީ ލަންޑަންގެ ލޯޑްސްގައި ޖުލައި މަހުގެ 14 ވަނަ ދުވަހުއެވެ.


Maraalaafai ovva fenunu kujjaage massala aai gulhigen majileehah kulli massalaeh\nމަރާލާފައި އޮއްވާ ފެނުނު ކުއްޖާގެ މައްސަލައާއި ގުޅިގެން މަޖިލީހަށް ކުއްލި މައްސަލައެއް\nމަރާލާފައި އޮއްވާ ރޭ ދަންވަރު ފެނުނު އުމުރުން 13 އަހަރުގެ ކުއްޖާގެ މަރަށް އިންސާފު ހޯދުމަށް ގޮވާލާ ރައްޔިތުންގެ މަޖިލީހަށް ކުއްލި މައްސަލައެއް ހުށަހަޅައިފިއެވެ.\nއެމައްސަލަ މަޖިލީހަށް ހުށަހަޅުއްވާފައިވަނީ މަޑަވެލީ ދާއިރާގެ މެންބަރު ޙުސައިން ފިރުޝާނެވެ. މަރާލެވުނު ކުއްޖާ ނިސްބަތްވާ މަޑަވެލީ ދާއިރާގެ މެންބަރު ޙުސައިން ފިރުޝާން މިއަދު ހުށަހެޅުއްވި މައްސަލަ ބަލައިގަންނަން 44 މެންބަރަކު ވޯޓު ދެއްވިއެވެ.\nފިރުޝާން ހުށަހެޅުއްވި ކުއްލި މައްސަލައިގައި ވިދާޅުވެފައިވަނީ، އުމުރުން 13 އަހަރުގެ ކުއްޖާއަކީ ޖެންޑާ މިނިސްޓްރީން އެހީތެރިކަން ފޯރު ކޮށްދެމުން އައި ކުއްޖަކަށް ވެފައި އެކަމުގައި އިހުމާލެއްވޭތޯ ބަލަންޖެހޭކަމަށެވެ.\nއަދި އެފަދަ މައްސަލަތަކުގެ އަސްލު ދެނެގަނެ އެކަންކަން ނުހިނގާނެ ގޮތަށް ކަންތައްތައް ރާވަންޖެހޭކަމަށާއި، އަދި ވީހާވެސް އަވަހަށް އިންސާފު ހޯދައިދޭން ޖެހޭކަމަށެވެ.\nމި މައްސަލައާއި ގުޅިގެން މިހާތަނަށް އުމުރުން 17 އަހަރުގެ ކުއްޖަކާއި އުމުރުން 27 އަހަރުގެ ދިވެހި ފިރިހެނަކު ވަނީ ހައްޔަރުކޮށްފައެވެ. 17 އަހަރުގެ ކުއްޖާއަށް 15 ދުވަހުގެ ބަންދުގެ މުއްދަތެއް ޖެހިއިރު، 27 އަހަރުގެ މީހާ ވަނީ ޝަރީޢަތް ނިމެންދެން ބަންދުކުރުމަށް ކޯޓުން ވަނީ އަމުރުކޮށްފައެވެ.\nގިނަ އަދަދެއްގެ ތެޔޮ އަރުވައިގެން ދަތުރު ކުރަމުންދަނިކޮށް އެފްއެސްއެމްގެ ބާޖެއް އުރިއްޖެ018 minutes ago\nވެކްސިނަކީ އާއްމު ދިރިއުޅުމެއްގެ ހާލަތަށް ދެވެން އޮތް މަގު: ރައީސް ޞާލިހު041 minutes ago


ބައިވަރު ހެކި ހުރިކަމަށް ބުނާއިރު މިފޮނުވީ ހެކި ނައްތާލުމުގެ ދައުވާއެއް\nހަމައެކަނި ހައްލަކީ 1 ފެބްރުއަރީގެ ހުކުމް ތަންފީޒް ކުރުން\nސަރުކާރުން ދައްކަނީ ދެކޮޅު ނުޖެހޭ ޤާނޫނީ ވާހަކަތަކެއް\n28 މާރޗް 2018 | ބުދަ 21:34\nހަސީން: މައްސަލައިގާ ބައިވަރު ހެކި ލިބުނު ވާހަކަ ފުލުހުން ބުނި. އެކަމަކު މި ފޮނުވީ ހެކި ނައްތާލުމުގެ ދައުވާއެއް. އަނެއްކާ މައްސަލައިގަ ހިމެނޭ އެންމެން މިތިބީ ހައްޔަރުކޮށްފައި. ދެން މިބުނަނީ އެއްބާރުލުން ނުދިނޭ. ހައްޔަރުކޮށްފައި ހުންނަ މީހެއްގެ އިޚްތިޔާރީ ކަމެއް ވާހަކަ ދެއްކުމާ އެއްބާރުން ދިނުމަކީ. ހަނުވެސް ހުރެވިދާނެ. ތަހުގީގް ކުރާ މީހުން ޖެހޭނީ ތަހުގީގުން ހެކި ހޯދަން.\n28 މާރޗް 2018 | ބުދަ 22:04\nހަސީން: ހުރިހާ މައްސަލައަކީ 1 ފެބްރުއަރީގެ ހުކުމް ތަންފީޒް ނުކުރުން ޤާނޫން ތެރެއަށް ދެން ވަދެވޭނީ އެހުކުމް ތަންފީޒް ކޮށްގެން. އެއްވެސް ފަރާތަކުންނެތް އެހުކުމް ތަންފީޒް ކޮށްފައެއް. އެހުކުމުގައި އެަބަބުނޭ އެހުކުމް ތަންފީޒް ނުކުރި އެންމެނާމެދު ފިޔަވަޅު އަޅަން ޖެހޭ ކަމަށް. ހުރިހާކަމެއް ގޮސް ގުޅެނީ ރައީސުލް ޖުމްހޫރިއްޔާ. އެއީ ފުލުހުންނާ، ސިފައިންނާ ވުޒާރާތަކާ މިހެންގޮސް ހުރިހާ ފަރާތްތަކުގެ އެންމެ އިސް ފަރާތަކީ ރައީސް. އެހެންވީމާ އެ ހުކުމް ތަންފީޒް ނުކުރުމުގެ ޒިންމާ ރައީސުލް ޖުމްހޫރިއްޔާ ނަންގަވަން ޖެހޭނެ\n28 މާރޗް 2018 | ބުދަ 21:53\nހަސީން:5ފަނޑިޔާރުން ނެރުނު ހުކުމް ތަންފީޒް ނުކޮށް އެހުކުމުގެ ބައިތައް އުނިކުރަން ނެރުނު ހުކުމް ރަނގަޅުވެއްޖެ. އެކަމަކު ހަޤީގަތަކީ 1 ފެބްރުއަރީގެ ހުކުމް. އެހުކުމް ކަމު ނުދިޔައީ. އެކަމަކު އެހުކުމުގެ ބައިތައް ރިވިއު ކުރުން އޯކޭ. ދެން ހުކުމެއް ރިވިއު ނުކުރާނަމޭ ބުނަނީ ދައުލަތުން. އެކަމަކު ދައުލަތުން މިހުށަހަޅަނީ ހުކުމް ރިވިއު ކުރަން. މިވަރަށް ދެކޮޅު ނުޖެހޭ ކަންކަން ކުރީމާ ޖެހޭ މިވާހަކަތައް ދައްކަން. ގޯހެއްގެ މައްޗަށް ދާނީ ގޯސް ހެދެމުން. މިއޮތީ ބޮޑު ގޮށެއް ޖެހިފައި. މިހާރު ނުފެނޭ ޤާނޫނީގޮތުން ބޭރުވެފައި އޮތް ސަރުކާރެއް ޤާނޫންތެރެއަށް ނުވަދެވިގެން އުޅޭތަން\n28 މާރޗް 2018 | ބުދަ 21:49\nފިޔަވަޅު އެޅިއަސް ޤާނޫނީ ގޮތުން އޮތްގޮތް ވަކީލުން ބުނެދޭން ޖެހޭ\nހަސީން: ޤައުމަށްޓަކައި ކުރެވެން އޮތް އެންމެބޮޑު ކަމަކީ މިވަގުތު ހައްޤުބަސް ބުނުން. މީޑިއާގައިވެސް އެކަން. މަގުމަތީގައި މުޒާހަރާ. ޖަލުގައި ބަޔަކު އެބަތިބި. އެކި ބޭފުޅުން އެބޭފުޅަކަށް ކުރެވެން އޮތްކަމެއް ކުރަންވާނެ. ވަކީލުންވެސް ޤާނޫނީގޮތުން އޮތް ހައްޤުގޮތް ބުނެދޭން ވާނެ ފިޔަވަޅެއް އެޅިއަސް. އަޅުގަނޑުމެންވެސް ހުވައެއް ކޮށްގެން މިތިބެނީ. އެހުވަޔަށް ޖެހޭނެ ތެދުވެރިވާން. ސަސްޕެންޑްކޮށް ފިޔަވަޅެއް އެޅިއަސް ހުއްޓާލައިގެން ނުވާނެ ވަކީލުން. މިއީ އިމްތިހާންގެ ވަގުތެއް. މިހާރު އެދަނީ ޤާނޫންތައް މުގުރަމުން، ޤާނޫން އަސާސީއާ ޚިލާފްވަމުން. އެހެންވީމާ ދުލުން ނަމަވެސް އެވާޖިބު އަދާކުރަން ޖެހޭނެ ވަކީލުން\n28 މާރޗް 2018 | ބުދަ 21:43\nބޮޑު ޤާނޫން އަސާސީއެއް އޭޖީއަށް ގެންދެވުމަކީ ކުރެވުނު ރަނގަޅު ކަމެއް\nހަސީން: ވަކީލުން ބޮޑު ޤާނޫން އަސާސީއެއް އޭޖީއަށް ގެންދެވުމަކީ ވަރަށް ރަނގަޅު ކަމެއް. އޭޖީވެސް އެއުޅުއްވަނީ ޟަމީރު ޤަބޫލް ނުކުރާ ކަންތައްތަކެއް ސިޔާސީ ނުފޫޒަކާއެކު ހާމަ ނުކުރެއްވިގެން. އެއީ ޤާނޫނީ ޤާބިލް ބޭފުޅުން އެބޭފުޅުންނަށް އެނގިވަޑައިގަންނަވާނެ އެކަން އެކުރައްވަނީ ރަނގަޅަށް ނޫންކަން. ޤާނޫން އަސާސީގައި އޮތް ގޮތާ ޚިލާފަށް ގިނަ ކަންކަން އެކުރައްވަނީ.\n28 މާރޗް 2018 | ބުދަ 21:39\nފަނޑިޔާރުންނާ ގުޅޭގޮތުން ޤާނޫނީ ވާހަކަތަކެއް އެބަހުރި\nހަސީން: އުއްތަމަ ފަނޑިޔާރު ހިމެނޭ ގޮތުން އޮނަހިރި އަދަދެއްގެ މައްޗަށް އެކުލެވޭ ބެންޗެއް ސުޕްރީމް ކޯޓުގައި އޮންނަން ވާނީ. އެއީ ޤާނޫނީ ގޮތުން އޮންނަ ގޮތް. ދެން ސަރުކާރުގެ ބައެއް ޤާނޫނީ ވަކީލުން އެނޫން ގޮތްގޮތައް ވާހަކަ ދައްކަވާ. އެއީ ޤާނޫނީ ބުރަދަނެއްހުރި ވާހަކަތަކެއް ކަމަކަށް ނުބެލެވޭ\n28 މާރޗް 2018 | ބުދަ 21:36


Dhoonidhoo gai Vakeelun ihthijaaju kohfi\nދޫނިދޫގައި ވަކީލުން އިހްތިޖާޖުކޮށްފި\nދޫނިދޫގައި ވަވަކީލުންތަކެއް އިހްތިޖާޖުކޮށްފި އެވެ. އިހްތިޖާޖުކޮށްފައިވަނީ މިއަދު ވަކީލް ހިސާން ހުސެއިނަށް ދިމާވި ކަމަކާ ގުޅިގެންނެވެ.\nވަކީލް ނާޒިމް އަބްދުލް ސައްތާރު ވިދާޅުވީ ދޫނިދޫގައި ވަކީލުން އިހްތިޖާޖު ކުރީ އުއްތަމަ ފަނޑިޔާރު އަބްދުﷲ ސައީދާއެކު ހިސާން ބައްދަލުކުރައްވަން އިންނެވި ގޮނޑި ދަށުން ރިކޯޑިން ޑިވައިސެއް ފެނިފައިވާތީ ކަމަށެވެ.\nހިސާން ވެސް ވަނީ އެކަން ޔަގީންކޮށް ދެއްވާފަ އެވެ. ހިސާން ވިދާޅުވީ ރިކޯޑަރު ފެނިފައިވަނީ ގޮނޑި ދަށުގައި ހަރުކޮށްފައި ހުއްޓާ ކަމަށާއި އެ މައްސަލަ ވަގުތުން ވަގުތަށް ޖައްސާފައިވާނެ ކަމަށެވެ. ނަމަވެސް ޖަލުގެ އިސްވެރިޔަކު ބައްދަލު ނުކުރެއްވި ކަމަށް ހިސާން ވިދާޅުވި އެވެ.\nއެކަމުގެ ކަންބޮޑުވުން ފާޅުކުރުމަށްފަހު ހުރިހާ ވަކީލުން ވެސް ދޫނިދޫއިން ވަޑައިގެންނެވީ ކަމަށް ހިސާން ވިދާޅުވި އެވެ. ދޫނިދޫއިން ވަޑައިގެންނެވީ އެ ތަނުގެ ހާލަތު ހުރި ގޮތުން ވަކީލުންނަށް ވެސް ރައްކާތެރި ކަމެއް ނެތް ކަމުގެ އިހްސާސް ކުރެވިގެން ކަމަށެވެ. އެ ވަގުތު ދޫނިދޫގައި ތިއްބެވި ހުރިހާ ވަކީލުން ވެސް ވަޑައިގެންނެވި ކަމަށެވެ.


SunOnline: Dheen siyaasee hathiyaarakah hadhan heyo nuvaane!\nއަހުމަދު ސާއިލް އަލީ 23 Jun 2022, 09:00\nޔޯގާ މައްސަލާގައި އެއްވި މީހުން ދިދަތައް ހިފައިގެން: އެއްވި މީހުން ވަނީ ގަލޮޅު ދަނޑަށް ވަދެ ހަމަނުޖެހުން ހިންގައިފައި -- ޓްވިޓާ ފޮޓޯ/ ޝިއުނާ\nސިޔާސީ މީހުންގެ ކަންކަން ހުންނާނެ ގޮތަކީ އެ ކަމަކުން ސިޔާސީ މަންފާއެއް ވާނަމަ ކޮންމެ ފަދަ ކަމެއް ވެސް ކުރަން ޖެހިލުމެއް ނުވާނެއެވެ. އެއީ މީހެއްގެ ފުރާނައާ ގުޅުން ހުރި ކަމަކަށް ވިޔަސް، ނުވަތަ މުޖުތަމައުގެ ރައްކަލާ ގުޅުންހުރި ކަމަކަށް ވިޔަސްމެއެވެ. ސިޔާސީ މީހުން އިސްކުރާނީ އޭގެ ތެރެއިން ސިޔާސީ ބާރުވެރިކަން ހޯދޭނެ ގޮތެވެ. މިއީ ދުނިޔޭގެ ތާރީހަށް ބެލިޔަސް އަދި މިއަދުގެ ހާލަތަށް ބެލިޔަސް ސިޔާސީ މީހާގެ ފަރާތުން ފެންނަން އޮތް ހަގީގަތެވެ. ނަމަވެސް އެކަމުގައި ވެސް ހައްދެއް ގެންގުޅެން އެބަޖެހެއެވެ.\nގިނަ ދިވެހީންނަކީ އިސްލާމް ދީނަށް ލޯބި ކުރާ މީހުންނެވެ. އެހާ ރަނގަޅަށް ނޫޅޭ މީހާ ވެސް ދީނާ ދެކޮޅަށް އެއްޗެއް ބުނާ އަޑު އިވިއްޖެ ނަމަ ލޭ ކެކޭނެއެވެ. އެހެންކަމުން ރާއްޖޭގެ ސިޔާސީ މީހުން، އެ މީހުން ބޭނުންވާ ކަންކަން ކުރުމަށާއި ވޯޓާއި ތާއީދު ހޯދުމަށް ދީނީ ކާޑު ކުޅުމަކީ ޒަމާންވީ އާދައެކެވެ.\nރައީސް މައުމޫން ޢަބްދުލްޤައްޔޫމް، ރައީސް އިބްރާހީމް ނާސިރާ ދެކޮޅަށް ވެސް އެ ކާޑު ކުޅުއްވިއެވެ. އަދި ރައީސް މުޙައްމަދު ނަޝީދު، މައުމޫން ބަލި ކުރައްވަން ވެސް ހަމަ ދީން އޭގެ ތެރެއަށް ގެންނެވިއެވެ. ނަޝީދުގެ ވެރިކަން ބަދަލު ކުރުމަށާއި ރައީސް ޢަބްދުﷲ ޔާމީން ވެރިކަމަށް ވަޑައިގަތުމަށް ވެސް އެންމެ ބޮޑަށް ވިއްކި އެކައްޗަކީ ދީނެވެ. އަދި ރައީސް އިބްރާހީމް މުޙައްމަދު ޞާލިޙު، ޔާމީން ބަލި ކުރެއްވުމަށް ވެސް ޝައިހުން ނެރެ ގިނަ މަސައްކަތްތަކެއް ކުރެއްވިއެވެ. ދީނޭ ކިޔައިގެން ވޯޓާއި ބާރު ހޯދޭތީ އޭގެ ބޭނުން ހިފަނީއެވެ.\nމިއީ ސިޔާސީ މީހުން ކުރާ ވަރަށް ނުރައްކާތެރި ކަމެކެވެ. އޭގެ ނަތީޖާ މިދަނީ ދުވަހުން ދުވަހަށް ގޯސްވަމުންނެވެ. ސަބަބަކީ އޭގެ ނާޖާއިޖު ފައިދާ ހަރުކަށި ފިކުރުގެ މީހުންނާއި އިސްލާމް ދީނާ ދެކޮޅު މީހުން ނަގާތީއެވެ. ދިވެހީންގެ ތެރޭގައި މި ދެ ވައްތަރުގެ މީހުން އުޅޭކަން ވެސް އެއީ ހަގީގަތެވެ.\nބައިނަލްއަގުވާމީ ޔޯގާ ދުވަސް ފާހަގަ ކުރަން ބޭއްވި އިވެންޓަށް ވަދެގަތުމަށް ބަލާލަމާ ހިނގާށެވެ. ޔޯގާ ހުއްދަތޯ ނުވަތަ ނޫންތޯ އެ ސުވާލު މިތަނުގައި ބާއްވާށެވެ. ކޮންމެ ގޮތެއް ވިޔަސް ބޭރުގެ ޑިޕްލޮމެޓުންނާއި ސަރުކާރުގެ އިސްވެރިންގެ އިތުރުން ގިނަ އަދަދެއްގެ އާންމުން އެއްވެ ތިބި ތަނަކަށް ގަދަކަމުން ވަދެގަނެ، ހަމަނުޖެހުން ހިންގައި މީހުންނަށް ހަމަލާދީ ތަކެއްޗަށް ގެއްލުން ދިނުމަކީ ބަލައިގަނެވޭނެ ކަމެއް ނޫނެވެ. އަދި އެފަދަ ހަމަނުޖެހުންތައް ހިންގުމަކީ މާތް ވެގެންވާ އިސްލާމް ދީން ހުއްދަ ކުރާ ކަމެއް ވެސް ނޫނެވެ.\nނަމަވެސް އެކަން އެއޮތީ ބަޔަކު ކޮށްފައެވެ. ފުލުހުން ހާމަކޮށްފައިވާ މައުލޫމާތަށް ބަލާއިރު ވެސް އެނގޭ ގޮތުގައި އެކަމުގެ ފަހަތުގައި ވެސް ތިބީ ސިޔާސީ މީހުންނެވެ. ވަދެގަނެ، ހަމަނުޖެހުން ހިންގި މީހުން ބޭނުން ކުރީ ޕީޕީއެމްއިން ދިން ތަކެއްޗެވެ.\nނަމަވެސް ޕީޕީއެމްއިން ބުނަނީ އެ ހަމަނުޖެހުމަކީ އެ ޕާޓީގެ ބޮލުގައި އެކަން އެޅުވުމަށް ސަރުކާރުން ކުރުވި ކަމެއް ކަމަށެވެ. އެ ސީރިއަސް އަމަލު ސިޔާސީ ކޮށްލީއެވެ.\nޔޯގާ އިވެންޓަށް ބަޔަކު ވަދެގަތް އިރު އެކަމުގައި ފުލުހުން އަމަލު ކުރިގޮތް އެންމެ ރަނގަޅެކޭ ނުބުނެވޭނެއެވެ. ކުރިއާލާ އެތައް އިންޒާރެއް ދިނުމަށް ފަހު ބަޔަކު އެއްވީ އެކަން އިއުލާން ކުރުމަށް ފަހުގައެވެ. އެހެންކަމުން ކުރިއާލާ ސަލާމަތީ ކަންކަން ވަރުގަދަ ކުރަން ފުލުހުންނަށް ފުރުސަތު ލިބުނެވެ. ނަމަވެސް ފެނުނީ މަދު ބަޔަކު ފުލުހުންގެ ސަފު ފަޅާލައި ވަދެ ހަމަލާ ދިން މަންޒަރެވެ. ޑިޕްލޮމެޓުންނާއި ސަރުކާރުގެ އިސްވެރިންގެ ކުރިމަތީގައެވެ.\nދީނީ ބައެއް އިލްމުވެރިންގެ އަމަލުތަކަށް ބަލާއިރު ވެސް ހަމަނުޖެހޭ އެތައް ކަމެއް ފާހަގަވެއެވެ. ސިޔާސީ ގޮތުން ވަކި ކޮޅެއްގައި ހުންނައިރު ދައްކާ ވާހަކައާ އޭގެ އަނެއް ކޮޅުގައި ހުންނައިރު ދައްކާ ވާހަކަ ދިމައެއް ނުވެއެވެ. އަދި ވަކި ބަޔަކު ވެރިކަމުގައި ހުންނައިރު ނުފެންނަ މަންޒަރު އަނެއް ބަޔަކު ވެރިކަމަށް އައުމުން ފެނެއެވެ. އެވަރުން ނިމުނީއެއް ނޫނެވެ. ސިޔާސީ މަގާމެއް ދޭ ހިސާބުން ވެސް ބައެއް އިލްމުވެރިންގެ ބަސް މަދުވެއެވެ. ދެން އުޅުއްވަނީ މަގާމުގެ ދިފާއުގައެވެ. އަނެއް ބައި އިލްމުވެރިން ވަކި ބަޔަކު ވެރިކަމަށް އައުމުން އަޑުމަޑުވެފައި ވަކި ބަޔަކު ވެރިކަމަށް އައުމުން އަޑުގަދަވެއެވެ. މިފަދަ ސަބަބުތަކާ ހުރެ ދީނީ ބައެއް އިލްމުވެރިންގެ އިހުލާސްތެރިކަމާމެދު ސުވާލު އުފެއްދުމުގެ ފުރުސަތު ވަރަށް ބޮޑަށް އޮވެއެވެ.\nކޮންމެ ފަދަ ކަމެއް ވެސް ކޮށްފާނެ، އަވަހަށް ހުއްޓުވާ!\nއިސްލާމް ދީނާ ދެކޮޅު މީހުން ބޭނުންވާނީ ދީނުގެ ނަން ކިލަނބުވާފަދަ ކަންކަން ކުރުވުމަށެވެ. އެފަދަ ކަންކަން ހިނގި ވަރަކަށް މީހުން ދީނާ ދުރުކުރުމަށް އެ މީހުން ކުރާ މަސައްކަތަށް ފަހި ގޮތް ވާނެއެވެ. ހައްދުފަހަނައަޅާފައި ތިބި މީހުން ބޭނުންވާނީ އެ މީހުން ގަބޫލުނުކުރާ ކަމެއް ހިނގާނަމަ އެކަމެއް ހުއްޓުވުމެވެ. އެކަން ހުއްޓުވުމަށް ކޮންމެ ފަދަ ކަމެއް ވެސް ކޮށްފާނެއެވެ.\nރާއްޖޭގެ އިގުތިސާދުގެ މައި ބަދައަކީ ޓޫރިޒަމް ކަމަށްވާއިރު އެ ދާއިރާގެ ގިނަ ކަންކަމަކީ ހައްދުފަހަނައެޅި މީހުން ގަބޫލު ކުރާ ކަންކަމެއް ނޫނެވެ. އެ މީހުންގެ ވިސްނުމުންނަމަ ހުއްޓުވަން ޖެހޭ ކަންކަމެވެ. އެހެންކަމުން ސިޔާސީ މީހުން ފަހަތުގައި ތިބެ މިފަދަ ފުރުސަތުތައް ދޭނަމަ ޓޫރިޒަމަށް އަމާޒު ކޮށްގެން ނުރައްކަލެއް ކުރިމަތި ކުރުވަފާނެއެވެ. އޭގެ ނަތީޖާ މުޅި ގައުމަށް ހިތިވާނެއެވެ.\n"ހިތްހަމަ ނުޖެހޭ ކަމެއް ކުރާ ބަޔަކަށް ރާވައިގެން ގުރޫޕް ހަދައިގެން ގޮސް ހަމަލާ ދިނުން އާދައިގެ ކަމަކަށް ވެއްޖެއްޔާ، މާދަމާ ގެސްޓްހައުސް، ސަފާރީ އާއި ރިސޯޓްތަކަށް ހަމަލާ ދިނުން ވެސް ގާތް،" ސޯޝަލް މީޑިއާގައި ކަންބޮޑުވުން ފާޅު ކުރަމުން އަނަސް ފަޔާޒް ލިޔެފައިވެއެވެ.\nބައެއް ގައުމުތަކަށް ބަލާއިރުވެސް ދީނީ ހިޔާލު ތަފާތުވުންތަކުގެ ސަބަބުން ހަމަނުޖެހުން ބޮޑުވެ، އެގައުމުތައް ވަނީ ނުރައްކަލުގެ ތެރޭގައެވެ. ޖާނުންފިދާވުމުގެ ހަމަލާފަދަ ނުރައްކާތައް އެހާ އާންމެވެ. ރާއްޖޭގައި އެ ފުރުސަތު ނުދޭން ވެސް ދީން ސިޔާސީ ކުރުން ހުއްޓާލަން ޖެހެއެވެ.\nކުރީގެ ޕްރޮސިކިއުޓާ ޖެނެރަލް، މުހުތާޒް މުހުސިން ވިދާޅުވިގޮތުގައި ޔޯގާ އިވެންޓް ހުއްޓުވުމަށް އަމަލު ކުރިގޮތް ފަދަ ކަންކަމަށް ފިޔަވަޅު ނޭޅިއްޖެނަމަ އެކަންކަން ތަކުރާރު ވުމުގެ ފުރުސަތު އެބައޮތެވެ. އޭގެ ނުރައްކާ ބޮޑުވާނެ ކަމަށް އޭނާ ވިދާޅުވިއެވެ.\n"މާދަމާ ކުދިން ކޮންސެޓެއް ނޫނީ މިއުޒިކް ޝޯއެއް ބާއްވަނިކޮށް މިއުޒިކަކީ ހަރާމް އެއްޗެއް ކަމަށް ބުނެ، އެތަނަށް ﷲ އަކުބަރު ގޮވަމުން ވަނީމައި ކިހިނެއް ހަދާނީ؟ އެހެންކަމުން މިފަދަ ކަންކަމަށް ފިޔަވަޅު އަޅަން ޖެހޭ،" މުހުތާޒް ވިދާޅުވިއެވެ.\nގޮށްމުށުގެ ބާރުން ކަންކަން ނިންމާ އުސޫލުން ކަންކަން ހިނގާނަމަ ގައުމުގައި ހަމަޖެހުމެއް ނޯންނާނެއެވެ. ގަދަ މީހާ ގަދަވާ އުސޫލަކީ ގައުމީ ސަލާމަތަށް ނުރައްކަލެކެވެ. ކަންކަން ހުއްޓުވައި ހުއްދަކޮށް ހަދަންވާނީ އެކަމަށް ކަނޑައަޅާފައިވާ އުސޫލުތަކުގެ ތެރެއިން އެ އޮތޯރިޓީއަކުންނެވެ. ތިމާމެން ހިތް ނުރުހޭ ކޮންމެ ކަމަކަށް ވަދެގަނެ، ހަމަނުޖެހުން ހިންގަން ވެއްޖެ ނަމަ އެއްވެސް ހަމަޖެހުމެއް ނޯންނާނެއެވެ.\nސިޔާސީ ތަފާތު ފިކުރުތަކުގެ ސަބަބުން މީހުން ލާދީނީ ކުރުމާއި ހަލާލު، ހަރާމަށް ގޮވުމަކީ ވެސް މިއަދު ރާއްޖޭގައި އާންމުކަމެކެވެ. މިއީ ވެސް ނުރައްކަލެކެވެ. މިފަދަ ކަންކަން މައްޗަށްގޮސް ބޮޑެތި ހަމަނުޖެހުންތައް ހިނގާފާނެއެވެ. މިފަދަ ކަންކަމަށް ވެސް ތެޔޮ އަޅައި ރޯކުރަނީ ސިޔާސީ މަންފާއަށްޓަކައި ސިޔާސީ މީހުންނެވެ.\nފަތުވާ މަޖިލީހާ އިސްލާމިކް މިނިސްޓްރީގެ ދައުރު މުހިންމު\nގާނޫނީ ވަކީލުންނެކޭ އެއްގޮތަށް ދީނީ އިލްމުވެރިންގެ މެދުގައި ވެސް ގިނަ ކަންކަމުގައި ހިލާފު އުފެދެއެވެ. އެއްގަލަކަށް ނޭރޭ ކަންކަން ގިނައެވެ. ގާނޫނީ ދާއިރާއަށް ބަލާއިރު އެ ހާލަތުގައި އަދުލުވެރި ގޮތް ނިންމަން ދާން ޖެހެނީ ކޯޓަށެވެ. ދީނީ ކަންކަމަށް ބަލާއިރު ވެސް އެ ގޮތް އިހުތިޔާރު ކުރަން ޖެހެއެވެ. ދީނީ ގޮތުން ހިޔާލު ތަފާތުވާ ކަންކަމުގައި ފަހު ބަސް، އިސްލާމިކް މިނިސްޓްރީއާއި ފަތުވާ މަޖިލީހުން ބުނެދޭން ޖެހެއެވެ.\nމުހުތާޒް ވިދާޅުވި ގޮތުގައި މީގެ އެންމެ ބޮޑު މައްސަލައަކީ މިހާލަތަށް ކަންކަން ދާއިރު އިސްލާމިކް މިނިސްޓްރީއާއި ފަތުވާ މަޖިލިސް "ނިދާފައި" އޮތުމެވެ.\nކަމެއް ހިނގުމުން ބަޔާން ނެރެ، އެކަން ކުށްވެރި ކުރުމުގެ ބަދަލުގައި އެކަމެއް ހިނގިޔަ ނުދޭން ކުރިއާލާ ފިޔަވަޅު އަޅަން ޖެހޭކަން މުހުތާޒް ފާހަގަ ކުރެއްވިއެވެ.\nޔޯގާ އިވެންޓްގެ މައްސަލައިގައި އިސްލާމިކް މިނިސްޓްރީން ނެރުނު ބަޔާނުގައި އެދިފައިވަނީ އިޚްލާސްތެރިކަމެއް ނެތި ދީނާއި ނަބިއްޔާގެ ދިފާއުގައިކަމަށް ބުނެ ބައެއް މީހުން ސިޔާސީ މަންފާއަށް ހިންގާ ހަރަކާތްތަކުގެ މަޅީގައި ނުޖެހުމަށެވެ.\nހަގީގަތަކީ ދީނީ ހިލާފުތައް ރާއްޖޭގައި ގިނަ ވެފައިވާއިރު އެކަންކަން ހައްލު ކުރުމަށް އެންމެ އެކަށީގެންވާ މަސައްކަތްތަކެއް އިސްލާމިކް މިނިސްޓްރީ އާއި ފަތުވާ މަޖިލީހަށް ނުކުރެވޭ ކަމެވެ. ތިބެނީ މާ މަޑުންނެވެ. މައްސަލަތައް ބޮޑުވެ ހަމަ ނުޖެހުމަށް ދާއިރުވެސް ގޮތެއް ނުނިންމެއެވެ. މިއުސޫލު ބަދަލުވާން ޖެހެއެވެ.\nހަމައެހެންމެ އިސްލާމް ދީނާ ދެކޮޅަށް ކުރެވޭ ކަންކަމުގައި ވެސް ފިޔަވަޅު އެޅޭތަން ފެންނަނީ މަދު ފަހަރެއްގައެވެ. ދީނަށް ފުރައްސާރަކޮށް އެތައް ކަމެއް ކުރާއިރު އެންމެ އެކަށީގެންވާ ފިޔަވަޅެއް އެކަންކަން ހުއްޓުވުމަކަށް ނާޅައެވެ.\nސިޔާސީ ވިޔަސް ހަގީގަތުގައި ވެސް ހައްދެއް އޮންނަންވާނެއެވެ. މަގާމާއި ބާރުގެ ދަހިވެތިކަމުގައި ކުރާ ކަންކަމުގެ ސަބަބުން އޭގެ ނަތީޖާ އެބަ ވަރަށް ގޯސްވެއެވެ. މި ނުރައްކާ ދުވަހުން ދުވަހަށް މިދަނީ ބޮޑުވަމުންނެވެ. ދީނަކީ އަމިއްލަ ފައިދާއަށް ބޭނުންކުރާ އެއްޗަކަށް ހަދާނަމަ އޭގެ ގެއްލުން އަދި ކުރިއަށް އޮތްތާ މާ ބޮޑުވާނެއެވެ. ހަމަނުޖެހުންތައް ބޮޑުވާނެއެވެ. އެހެންކަމުން ސިޔާސީ ބޭނުމަށް ދީން ހަތިޔާރަކަށް ހަދަން ހެޔޮ ނުވާނެއެވެ.